Številka: 6034-34/2020/2

Datum: 23. 2. 2021

**Zadeva: Poročilo o izvedbi ukrepov na področju vzgoje in izobraževanja v času epidemije covid-19**

**UVOD**

Okoliščine, v katerih so v mesecu marcu šole zaprle svoja vrata in vzpostavile izobraževanje na daljavo, so predstavljale velik izziv za vse, tako za učence, dijake kot za učitelje, vodstva šol in tudi starše. Kljub pomanjkljivi pripravi v času pred posebnimi razmerami je takoj po zaprtju šol ministrstvo pristopilo k proaktivni uvedbi izobraževanja na daljavo, pri čemer se je izobraževalni sistem – glede na razmere – zelo dobro odzval. V slabih dveh tednih smo izobraževanje na daljavo, brez ustreznih predhodnih izkušenj, vzpostavili tako, da je deloval dobro.

Po začetnih težavah s preobremenjenostjo sistemov je vzgojno-izobraževalni proces, kljub spremenjenemu učnemu okolju, kontinuirano potekal na vseh osnovnih in srednjih šolah ter zavodih za vzgojo in izobraževanje otrok in mladostnikov s posebnimi potrebami. Poseben poudarek je bil dan na evidentiranje učencev in dijakov, ki niso bili vključeni v proces izobraževanja na daljavo ter na vzpostavitev stika z vsemi učenci ob upoštevanju različnih tehničnih zmožnosti.

Ministrstvo je tako od 16. 3. 2020, ko se je začela uporabljati Odredba o prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih (Uradni list RS, št. 19/20), in po 29. 4. 2020, ko je Vlada RS na podlagi ocen in predlogov Ministrstva za zdravje sprejela Okvirni načrt sproščanja omejitvenih ukrepov, v sodelovanju s pristojnimi javnimi zavodi v zvezi z izvajanjem izobraževanja na daljavo zasledovalo naslednje ključne cilje:

* zagotavljanje kontinuiranega izobraževalnega procesa, ki je ustrezno prilagojen posebnim razmeram;
* preprečevanje nastajanja večjih razlik med učenci pri osvajanju znanja v tem času ter posebna skrb za ranljive skupine;
* zagotavljanje ustreznih orodij za tehnično podporo učiteljem pri izvajanju izobraževanja na daljavo in
* spremljanje analiz izobraževanja na daljavo.

Na Ministrstvu za izobraževanje, znanost in šport je tudi v času posebnih razmer ostala naša primarna skrb zagotavljanje enakih možnosti izobraževanja na daljavo ter omogočanje nemotenega izobraževalnega procesa za vse otroke, tudi tiste iz najbolj ranljivega socialnega okolja. Pri tem smo se aktivno povezali z vsemi deležniki, ki so pomemben del izobraževalnega procesa.

Z izboljšanjem epidemiološkega stanja pred zaključkom šolskega leta 2019/20 in z odločitvijo o postopnem odprtju vzgojno-izobraževalnih zavodov je ministrstvo, skupaj z Ministrstvom za zdravje, Nacionalnim inštitutom za javno zdravje, Zavodom RS za šolstvo, Centrom RS za poklicno izobraževanje, predstavniki ravnateljskih združenj, predstavniki Sindikata vzgoje, izobraževanja, znanosti in kulture Slovenije in ostalimi deležniki usmerilo prizadevanja v zagotavljanje varne in čim bolj nemotene (delne) vrnitve učencev in dijakov v šolske klopi.

Zaradi negotovega epidemiološkega stanja v letu 2020 smo na ministrstvu, pristojnem za izobraževanje, znanost in šport, že v začetku julija pripravili izhodišča oziroma usmeritve za organizacijo in izvedbo pouka v šolskem letu 2020/2021. Za ta namen smo v sodelovanju z Zavodom RS za šolstvo, Centrom RS za poklicno izobraževanje in Nacionalnim inštitutom za javno zdravje, oblikovali več modelov, katerih izvedba oziroma aktivacija je vezana na aktualne epidemiološke razmere v državi tako ob začetku šolskega leta kot tudi med samim šolskim letom. Pri pripravi priporočil in modelov izvajanja pouka glede na spreminjajoče se epidemiološke razmere smo o omenjenih modelih, usmeritvah ter možnih oblikah izobraževanja v novem šolskem letu večkrat izmenjevali stališča skupaj s predstavniki navedenih institucij, pa tudi s predstavniki ravnateljskih združenj, posameznimi ravnatelji tako osnovnih, srednjih, glasbenih šol kot tudi zavodov za otroke s posebnimi potrebami ter ravnatelji dijaških domov, s predstavniki Sindikata vzgoje, izobraževanja, znanosti in kulture Slovenije in s predstavniki Zveze aktivov svetov staršev Slovenije.

Na tej podlagi je predvidenih več modelov in podmodelov, ki se izvajajo glede na epidemiološke razmere ter glede na prostorske in kadrovske možnosti šol in s tem povezane pogoje za izobraževanje učencev. Vsi modeli so podkrepljeni z didaktičnimi priporočili za izvajanje vzgojno-izobraževalnega procesa. Priporočila in modeli so zasnovani tako, da jih posamezna šola lahko prilagodi in izvaja v skladu s svojimi možnostmi. Ob aktiviranju posameznega modela se higienska in splošna priporočila, ki se nanašajo na izvajanje ukrepov zaradi preprečevanja okužbe in zaradi vnaprej nepredvidljivega stanja, lahko glede na trenutne razmere spremenijo oziroma dopolnijo.

Ključni cilj tudi v šolskem letu 2020/21 je, da mora organizacija in delo v vrtcih in šolah slediti epidemiološkim razmeram razširjenosti novega koronavirusa (covid-19) in vsem potrebnim ukrepom za zajezitev bolezni. Pri tem skuša MIZŠ slediti stroki in ravnateljem, ob upoštevanju zmožnosti vrtcev in šol ter potreb otrok, učencev, dijakov in njihovih staršev. Od marca 2020 stremimo k tem, da bi se pouk v šoli lahko izvajal vsaj za del učencev, ob izboljšanih razmerah pa za vse. Ko je stanje nestabilno in se epidemiološke razmere nenehno spreminjajo, poskušamo z okrožnicami ter z neposrednimi stiki s šolami in s podporo stroke reševati tudi težave, ki se porajajo ob novih razmerah.

Zavedamo se, da je naloga države, da v danih epidemioloških razmerah zagotovi najbolj optimalne razmere za to, da se vzgojno-izobraževalni proces lahko izvaja. Epidemiološke razmere v danem trenutku pa so ključni dejavnik odločitve, ali je to z vidika zdravja za učence, dijake in učitelje varno. Zagotavljanje varnega in spodbudnega učnega okolja je namreč eden ključnih ciljev slovenskega izobraževalnega sistema.

1. **ZAGOTAVLJANJE KONTINUIRANEGA IZOBRAŽEVALNEGA PROCESA, KI JE USTREZNO PRILAGOJEN POSEBNIM RAZMERAM**

Pomembno je poudariti, da je glavni namen izobraževanja na daljavo v posebnih razmerah ohranjati stik učeče se populacije z vzgojno-izobraževalnim področjem in vsebinami znotraj le-tega, vzdrževati do zdaj doseženo raven znanja pri učencih, spodbuditi učence k doseganju ciljev v skladu z učnimi načrti in jih ob tem spodbujati k proaktivnemu delovanju ter skrbi za svoje znanje in razvoj. Učencem je treba omogočiti strokovno podporo v vsebinskem smislu in tudi podporo in pomoč pri razumevanju trenutnega družbenega stanja in odzivanju nanj. Zato je eno od osrednjih priporočil, ki so bila pripravljena ob pomoči strokovnjakov na Zavodu RS za šolstvo, ravnateljev in psihologov, da učitelji pri izobraževanju na daljavo zmanjšajo količino gradiva v primerjavi z učenjem v učilnici in da se osredotočijo na temeljne vsebine za doseganje temeljnih ciljev učnih načrtov. Načrt pedagoškega procesa za posamezen oddelek naj ne bo kopija urnika pouka in naj se smiselno prilagaja delu na daljavo.

Zavedamo se, da je uspešnost izobraževanja na daljavo v veliki meri pogojena s kakovostjo sprotnega spremljanja in preverjanja uspešnosti procesa učenja. Posebne razmere so nas še dodatno zavezovale, da pri izvajanju izobraževanja na daljavo čim bolj uresničujemo cilje izobraževanja, ki omogočajo osebnostni razvoj učenca v skladu z njegovimi posebnostmi, interesi in razvojem njegove pozitivne samopodobe.

Da se zagotavlja čim bolj poenoten pristop in kontinuiteta izobraževalnega procesa tudi v tem času, ministrstvo z okrožnicami šolam redno pošilja strokovna priporočila in usmeritve glede izobraževanja na daljavo, ki jih pripravlja na Zavodu RS za šolstvo skupaj s pedagoško stroko.

V okviru niza strokovnih usmeritev za izvajanje izobraževanja na daljavo, ki jih je v tako imenovanem prvem valu izobraževanja na daljavo pripravil Zavod RS za šolstvo v sodelovanju z ravnatelji in zunanjimi strokovnjaki, smo osnovnim šolam, osnovnim šolam s prilagojenim programom ter zavodom za vzgojo in izobraževanje otrok in mladostnikov s posebnimi potrebami, srednjim šolam in dijaškim domovom poslali nekaj usmerjevalnih dokumentov.

V mesecu marcu so ravnatelji in strokovni delavci prejeli **Strokovna navodila za izvajanje izobraževanja na daljavo v izrednih razmerah**, ki so namenjena načrtovanju, organizaciji in izvedbi aktivnosti izobraževanja na daljavo. Osnovni namen navodil je postavitev izhodišč, na osnovi katerih so šole svoje aktivnosti usmerile tako, da so v največji možni meri upoštevale dejavnike, ki vplivajo na celoten proces učenja in na počutje učencev. Navodilom so v začetku aprila sledili dokumenti z naslovom **Usmeritve za preverjanje znanja in informacija o ocenjevanju znanja v osnovni šoli, Usmeritve za preverjanje znanja v Prilagojenem programu vzgoje in izobraževanja z nižjim izobrazbenim standardom** ter **Usmeritve za izobraževanje na daljavo v Posebnem programu vzgoje in izobraževanja** in **Usmeritve za preverjanje in ocenjevanje znanja v srednjih šolah.**

Sredi aprila smo na vzgojno-izobraževalne institucije poslali **Sklep o ukrepih za nemoteno opravljanje vzgojno-izobraževalnega dela v osnovnih šolah v šolskem letu 2019/2020**. S tem sklepom smo določili ukrepe v zvezi z ocenjevanjem znanja, napredovanjem učencev, opravljanjem predmetnih in popravnih izpitov ter nacionalnim preverjanjem znanja. Ob pripravi sklepa nas je vodila misel na izjemne razmere in dobrobit vsakega učenca. Vsebino sklepa podrobneje dopolnjujejo **Priporočila za ocenjevanje znanja v osnovni šoli**, ki jih je pripravil Zavod RS za šolstvo.

Poleg tega je ministrstvo pripravilo poseben **Sklep o določitvi rokov za uveljavljanje pravic in izvrševanje obveznosti na področju srednješolskega izobraževanja za šolsko leto 2019/2020.**

Od 29. 4. 2020, ko je Vlada RS na podlagi ocen in predlogov Ministrstva za zdravje sprejela Okvirni načrt sproščanja omejitvenih ukrepov, je ministrstvo vzgojno-izobraževalne ustanove redno obveščalo glede postopnega odpiranja vrtcev in šol in jim v zvezi s tem poslalo več smernic in priporočil za uspešno izvajanje in končanje vzgojno-izobraževalnega dela v šolah in zavodih v šolskem letu ob hkratnem doslednem izvajanju priporočenih zdravstvenih ukrepov.

Zavedajoč se izjemnega pomena vključenosti otrok, učencev in dijakov v vrtčevski in šolski prostor, je Ministrstvo za izobraževanje, znanost in šport nemudoma poslalo obvestilo vzgojno-izobraževalnim ustanovam glede načrtovanja izvajanja redne dejavnosti v vrtcih in šolah. Predvideno je bilo, da se bodo ukrepi na področju otroškega varstva ter vzgoje in izobraževanja začeli sproščati postopno od 18. 5. 2020.

Na ministrstvu smo se na sproščanje ukrepov v zvezi z obvladovanjem epidemije intenzivno pripravljali v neposrednem sodelovanju z zdravstveno in pedagoško stroko. Glede na aktualne epidemiološke razmere z upoštevanjem varnostnega vidika glede postopnega odpiranja vzgojno-izobraževalnih zavodov in ob hkratnem zavedanju pomembnosti vrtca in šole kot varovalnega dejavnika pri otrocih in učencih se je v začetku maja izkazalo, da je najprimernejša pot ta, da se lahko nekateri otroci vrnejo v vrtce in šole, da pa bo večina učencev in dijakov verjetno šolsko leto 2019/2020 končala na daljavo.

Ministrstvo za izobraževanje, znanost in šport je dnevno spremljalo (tudi zdaj spremlja) in proučevalo modele šolskega pouka znotraj Evropske unije, prilagojenega ukrepom za zajezitev/preprečevanje širjenja okužb s koronavirusom. Dejstvo je, da vsaka država v sodelovanju z deležniki in strokovnjaki iz različnih področij, upoštevajoč varnostni vidik in preventivo pred širjenjem okužbe s koronavirusom (covid-19) oblikuje lasten model izobraževanja v posebnih razmerah.

Ministrstvo za izobraževanje, znanost in šport je v začetku naslednjega tedna (5. 5. 2020) z okrožnicami o predvidenem odpiranju vzgojno-izobraževalnih ustanov nemudoma obvestilo vrtce, osnovne in srednje šole, osnovne šole s prilagojenim programom, zavode za vzgojo in izobraževanje otrok in mladostnikov s posebnimi potrebami, glasbene šole ter višje strokovne šole, dijaške domove in organizacije izobraževanja odraslih. V okrožnicah je bilo opredeljeno, da se bodo predvidoma ob upoštevanju zdravstvenih razmer od 18. 5. 2020 odprli vrtci, osnovne šole za prvo triado učencev ter srednje šole za zaključne letnike, šole s prilagojenim programom, zavodi za izobraževanje otrok s posebnimi potrebami (tisti, ki so dejavnost v času izrednih razmer prekinili) in glasbene šole. Napovedano je bilo, da je 25. 5. 2020 v izobraževanje na šolah predvideno vključevanje učencev 9. razreda osnovne šole, s tem dnem pa bi zagotovili tudi organizacijo dejavnosti za otroke z učnimi težavami (od 4. do 8. razreda), ki v tem šolskem letu niso dosegli minimalnih standardov znanja pri posameznih predmetih, in bi lahko bila njihova ocena ob zaključku pouka v tem šolskem letu pri posameznih predmetih negativna. Ob tem naj bi se v šolske klopi vrnili dijaki nižjih letnikov, ki pri utrjevanju snovi in zaključevanju šolskega leta potrebujejo pomoč oziroma je njihova vključitev v šolo nujna zaradi pridobivanja ustreznega praktičnega znanja in veščin. Z navedenim dnem naj bi svoja vrata odprli tudi dijaški domovi, enako velja tudi za organizacije za izobraževanja odraslih, na podlagi odločitve vodstva pa lahko svoje predavalnice v celoti ali delno odprejo tudi višje strokovne šole. Za vse druge učence in dijake naj bi se šolanje končalo na daljavo.

Vsak izobraževalni segment je bil od 6. do 8. 5. 2020 o začetku dejavnosti z okrožnicami ministrstva posebej obveščen. Kot je bilo napovedano v prejšnjih obvestilih, so javni in zasebni vrtci, osnovne šole, osnovne šole s prilagojenim programom, zavodi za vzgojo in izobraževanje otrok in mladostnikov s posebnimi potrebami, glasbene šole ter srednje šole, višje strokovne šole, dijaški domovi ter organizacije izobraževanja odraslih poleg okrožnice glede izvedbe vzgojno-izobraževalnega dela v šolskem letu 2019/2020 prejeli še gradiva, ki so v veliki meri nastala v sodelovanju s predstavniki Ministrstva za zdravje in Nacionalnega inštituta za javno zdravje, Zavodom RS za šolstvo, Centrom RS za poklicno izobraževanje, predstavniki ravnateljskih združenj, predstavniki Sindikata vzgoje, izobraževanja, znanosti in kulture Slovenije in predstavnikom Zveze aktivov svetov staršev Slovenije.

Z namenom čim bolj kakovostne priprave, ustrezne organizacije dela in prostora vzgojno-izobraževalnih ustanov so bila vsem javnim in zasebnim vrtcem 8. 5. 2020 poslana **Priporočila za ponovno odprtje vrtcev v času posebnih razmer,** ki jih je pripravil Zavod RS za šolstvo, ter **Higienska priporočila za vrtce v času epidemije covida-19** s prilogami razširjenega strokovnega kolegija za pediatrijo, razširjenega strokovnega kolegija za medicino dela, prometa in športa, ki opredeljujeta zdravstvene omejitve za otroke in zaposlene za vrnitev na delovno mesto ob ponovnem odprtju VIZ-ustanov ter Izjave staršev pred vstopom otroka v vrtec.

Iz **Priporočil za ponovno odprtje vrtcev v času posebnih razmer** je razvidno, da je nujnost ponovnega odpiranja vrtcev v posebnih razmerah narekovalo več dejavnikov. Gre predvsem za vzpostavitev rednega procesa predšolske vzgoje, pomembni pa so tudi socialno ekonomski razlogi in možnost varstva otrok, da se starši lahko bolj osredotočijo na svoje delo in vrnejo na delovna mesta.

Pri tem smo poudarili, da je glede na posebne razmere nujno upoštevati ukrepe, ki jih je pripravil Nacionalni inštitut za javno zdravje. V skladu z navodili naj bi delo potekalo v manjših skupinah, in sicer v prvem starostnem obdobju naj bi bilo v skupini do 8 otrok, v drugem starostnem obdobju pa naj bi bilo v skupini do 10 otrok.

Z upoštevanjem teh priporočil bodo v največji možni meri zmanjšana tveganja za možni prenos okužb ter bo vzpostavljeno varno in spodbudno okolje. Namen priporočil Zavoda RS za šolstvo je, da ob vračanju otrok v vrtce z usmeritvami na nacionalnem nivoju aktivnosti usmerimo tako, da bodo otroci v vrtcih v čim krajšem času ponovno pridobili občutek varnosti in zaupanja. To je še toliko bolj pomembno, ker je prav vsak otrok na svoj način doživljal čas, ko ni bil vključen v vrtec in da je to pravzaprav novo uvajalno obdobje za vse. Še posebej pa je pomembno zavedanje, da imajo otroci potrebo po tesnih stikih s sovrstniki in odraslimi. Priporočila so v pomoč pri načrtovanju in izvajanju aktivnosti za ponovno uvajanje otrok v vrtec, ki naj poteka čim manj stresno. Izvajanje kurikuluma za vrtce naj poteka fleksibilno in v skladu s potrebami otrok ter trenutnim stanjem v oddelku. Priporočila navajajo, da naj se kurikulum načrtuje in izvaja tako, da bo v največji meri pripomogel k ohranjanju varnega in zdravega okolja ter da bo omogočal otrokom dobro počutje. Poseben poudarek je usmerjen na področje čustveno vedenjskih odzivov otrok iz ranljivih skupin.

Poleg tega so bila 8. 5. 2020 vsem osnovnim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami ter glasbenim šolam poslana **Priporočila za prehod iz izobraževanja na daljavo v izobraževanje na šoli oziroma v oddelku za učence 1. triade v osnovni šoli**, ki jih je pripravil Zavod RS za šolstvo, ter **Higienska priporočila za izvajanje pouka v osnovni šoli (za učence 1. triade in devetošolce) med epidemijo covida-19** s prilogami razširjenega strokovnega kolegija za pediatrijo, razširjenega strokovnega kolegija za medicino dela, prometa in športa, ki opredeljujeta zdravstvene omejitve za otroke in zaposlene za vrnitev na delovno mesto ob ponovnem odprtju VIZ-ustanov ter Izjave staršev pred vstopom otroka v šolo.

Za prilagojeni program osnovne šole z nižjim izobrazbenim standardom se priporočila Nacionalnega inštituta za javno zdravje in Zavoda RS za šolstvo uporabljajo smiselno.

V dopisu je bilo napovedano, da bodo Podrobnejša priporočila za izvajanje prilagojenih programov in posebnega programa vzgoje in izobraževanja v osnovnih šolah s prilagojenim programom, osnovnih šolah z oddelki s prilagojenim programom ter zavodih za vzgojo in izobraževanje otrok in mladostnikov s posebnimi potrebami pripravljena posebej in poslana naknadno z vsemi potrebnimi informacijami.

Namen priporočil Zavoda RS za šolstvo je, da ob postopnem odpiranju šol na nacionalni ravni aktivnosti usmerimo tako, da bodo vsi učenci v šoli, kar je še posebej pomembno za učence prvega vzgojno-izobraževalnega obdobja, v čim krajšem času pridobili občutek varnosti in zaupanja in bodo deležni kakovostnega vzgojno-izobraževalnega procesa. Pri pripravah in načrtovanju vzgojno-izobraževalnega procesa v posebnih razmerah je še posebej pomembno zavedanje, da imajo učenci potrebo po tesnih stikih s sovrstniki in odraslimi.

Prilagoditveno obdobje v šoli (okvirno v trajanju enega tedna) naj bo usmerjeno v način dela in ravnanja učencev v drugačnih pogojih, kot so jih bili vajeni pred zaprtjem šol in v postopno poglabljanje in nadgrajevanje dosežene ravni znanja, ki so ga učenci pridobili med izobraževanjem na daljavo. Predvsem smo poudarili psihološko-sociološki vidik s poudarkom, da naj v tem obdobju učitelji še posebno pozornost namenijo načrtovanju časa in dejavnosti za pogovor z učenci. V okviru pedagoško-didaktičnega vidika je priporočeno, da naj učitelj v prvi fazi izvajanja pouka v razredih nameni čas pregledu opravljenega dela na daljavo, preverjanju predznanja in dosežkov učencev (pogovor z učenci). Pri tem naj se učitelj izogne kontroli tega, ali so učenci med izobraževanjem na daljavo opravili vse naloge in zbrali vsa gradiva itd. Preverjanje naj bo namenjeno predvsem ugotavljanju stopnje razumevanja in vrzeli v znanju.

Učitelj naj upošteva temeljne cilje učnih načrtov, ki bi jih z učenci utrdili v petih tednih po vrnitvi v razrede. Prednost naj ima utrjevanje temeljnih ciljev, poglabljanje temeljnih znanj, potrebnih za nadgradnjo v prihodnjih razredih. Poudarek v zadnjih tednih naj bi bil predvsem na ponavljanju in utrjevanju ter preverjanju že obravnavanih in usvojenih učnih ciljev v času pred in med izobraževanjem na daljavo. Ko učitelj ugotovi stanje v razredu, naj opravi pregled in spremembo letne priprave. Pri pregledu letne priprave naj bo v ospredju sledenje temeljnim ciljem. Uresničevanje načrtovanega naj nadaljuje na podlagi informacij, ki jih dobi od učencev. Učitelji naj bodo še posebej občutljivi in usmerjeni na doživljanje varnosti ter na zmanjšanje negotovosti v šolskem okolju, zato naj bo šolski vsakdan jasno strukturiran in predvidljiv. Učitelj naj načrtuje tudi čas za socialno emocionalno učenje in krepitev odnosov v oddelku.

Učitelj naj predvidi cilje in vsebine, ki jih bo v dogovoru s strokovnim aktivom prenesel v naslednje šolsko leto. Priporočeno je, da strokovni delavci za izvajanje vzgojno-izobraževalnega dela načrtujejo cilje, ki jih je mogoče realizirati do konca leta in naj opustijo razmišljanje, da se bo z vstopom v razrede vse nadoknadilo.

Posebno pozornost je treba nameniti ustvarjanju razmer za varno in spodbudno učno okolje, še posebej za ranljivejše skupine otrok. Kadar učitelj pri učencih zazna večje stiske (npr. odklanjanje šole, strahovi), naj se poveže s šolsko svetovalno službo in po potrebi s svetovalnimi centri. Izjemno pomemben je konstruktiven dialog s starši.

Pri načrtovanju dejavnosti, urnika in obremenitev učencev naj sodelujejo vsi strokovni delavci (učitelji tujega jezika, dodatne strokovne pomoči, svetovalni delavci, drugi učitelji), ki poučujejo isto skupino/oddelek učencev v obveznem in razširjenem programu, oziroma učitelji, ki so poučevali določen oddelek jutranjega varstva in podaljšanega bivanja.

Glede izvedbe vzgojno-izobraževalnega dela v glasbenih šolah v šolskem letu 2019/2020 je bilo 8. 5. 2020 izdano obvestilo, da se bo pouk inštrumentov in petja, ki se v glasbenih šolah izvaja individualno, od 18. 5. 2020 izvajal v prostorih šole, medtem ko bo pouk predmetov, ki se izvajajo skupinsko, še naprej potekal v obliki izobraževanja na daljavo. V obliki izobraževanja na daljavo naj bi potekal tudi pouk inštrumentov in petja za učence, ki zaradi zdravstvenih omejitev ne morejo obiskovati pouka v prostorih šole.

Dne 8. 5. 2020 so bila tudi vsem srednjim šolam, višjim strokovnim šolam, dijaškim domovom ter organizacijam izobraževanja odraslih poslana **Priporočila za zaključek izobraževanja v zaključnih letnikih v programih gimnazijskega, nižjega poklicnega, srednjega poklicnega ter srednjega strokovnega izobraževanja,** ki jih je pripravil Zavod RS za šolstvo, **Priporočila za nadaljevanje in zaključevanje izobraževalnega procesa v programih nižjega poklicnega, srednjega poklicnega in srednjega strokovnega izobraževanja,** ki jih je pripravil Center za poklicno izobraževanje, ter **Higienska pr**i**poročila za pripravo na maturo, obdobje mature in bivanje v dijaškem domu v času epidemije covida-19** s prilogami razširjenega strokovnega kolegija za pediatrijo in razširjenega strokovnega kolegija za medicino dela, prometa in športa, ki opredeljujeta zdravstvene omejitve za otroke in zaposlene za vrnitev na delovno mesto ob ponovnem odprtju VIZ-ustanov ter izjave polnoletnih dijakov oziroma izjave staršev mladoletnih dijakov pred vstopom v šolo/pristopom k maturi in pred začetkom bivanja v dijaškem domu.

Priporočila navajajo, da gre predvsem za vzpostavitev vzgoje in izobraževanja za dijake zaključnih letnikov v šolah in s tem zagotovitev razmer, da se lahko z neposredno pomočjo učiteljev pripravijo na predvidene zaključke ter da lahko popravijo oziroma izboljšajo ocene. Pomembni pa so tudi psihološki razlogi, saj neposreden stik z učitelji pri dijakih povečuje občutek gotovosti in varnosti ter zmanjšuje napetosti pred opravljanjem izpitov. Namen priporočil Zavoda RS za šolstvo in Centra za poklicno izobraževanje je, da ob postopnem odpiranju šol na nacionalni ravni aktivnosti usmerimo tako, da bodo vsi dijaki zaključnih letnikov v šoli deležni kakovostnega vzgojno-izobraževalnega procesa, ki naj bo zlasti usmerjen v zaključevanje, popravljanje in izboljševanje ocen in v pripravo na zaključne izpite in maturo. Priporočila opredeljujejo, da naj učitelji posebno pozornost namenijo načrtovanju časa in dejavnosti za pogovor z dijaki ter prisluhnejo njihovim željam in potrebam. Priporočeno je, da naj se dijakom še v času pouka na daljavo omogoči popravljanje negativnih ocen oziroma pridobivanje ocen v primerih, ko dijak ni bil ocenjen. Učitelj naj omogoči popravljanje negativnih ocen in pridobivanje ocen tudi dijakom, ki so bili negativno ocenjeni ali neocenjeni v prvem ocenjevalnem obdobju.

Na dijake naj učitelji vplivajo pomirjujoče; k ocenjevanju naj pristopijo racionalno in ne zahtevajo od dijakov pridobiti več ocen, kot je nujno potrebno. Poudarek naj bo na individualnem delu.

V naslednjem tednu (11. 5. 2020) je ministrstvo za izobraževanje, znanost in šport vzgojno-izobraževalne ustanove obvestilo, da je bil 8. 5. 2020 v Uradnem listu RS, št. 65/20, objavljen Odlok o spremembah in dopolnitvah odloka o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih. Spremenjeni odlok je začel veljati 9. 5. 2020. Ob upoštevanju higienskih priporočil Nacionalnega inštituta za javno zdravje je Odlok zaposlenim v vzgojno-izobraževalnih ustanovah omogočil, da so se 11. 5. 2020 lahko vrnili na delovna mesta.

Ob tem je Ministrstvo za izobraževanje, znanost in šport 13. 5. 2020 vzgojno-izobraževalne ustanove obvestilo, da je bil v Uradnem listu RS, št. 67/20 z dne 13. 5. 2020, objavljen Odlok o začasni prepovedi zbiranja ljudi v zavodih s področja vzgoje in izobraževanja. Ta odlok je začel veljati naslednji dan po objavi v Uradnem listu RS, določeno pa je bilo, da se začne uporabljati 18. 5. 2020, razen nekaterih izjem tega odloka, ki se začnejo uporabljati 25. 5. 2020.

Prepoved zbiranja od 18. 5. 2020 tako ni veljala za otroke v programih predšolske vzgoje v osnovni šoli s prilagojenim programom, za učence od 1. do 3. razreda osnovne šole in osnovne šole s prilagojenim programom, za dijake zaključnih letnikov srednje šole ter za posameznike, ki so v šolskem letu 2019/2020 opravljali maturo ali zaključni izpit. Prepoved ni veljala niti za dijake od 1. do 3. letnika, ki jim je šola organizirala dodatno učno pomoč ali pridobivanje praktičnega znanja in veščin, ter za posameznike, ki so opravljali izpite v skladu s šolskim koledarjem in udeležence izobraževanja odraslih. Prepoved ni veljala za dijake v dijaških domovih, ki jim je bila zaradi takratnih varnostnih razmer onemogočena vrnitev v kraj stalnega bivališča, mladoletnike v dijaških domovih brez spremstva s statusom prosilca mednarodne zaščite oziroma s priznano mednarodno zaščito, študente v dijaških domovih in dijake zaključnih letnikov.

Od 25. 5. 2020 so se v vzgojno-izobraževalne ustanove lahko vrnili učenci 9. razreda osnovne šole in osnovne šole s prilagojenim programom, učenci od 4. do 8. razreda, za katere je organiziran dopolnilni pouk ter druge oblike individualne in skupinske pomoči ter učenci in dijaki posebnih programov vzgoje in izobraževanja v osnovni šoli in osnovni šoli s prilagojenim programom.

Podrobnejša navodila glede izvedbe vzgojno-izobraževalnega dela v programih za otroke s posebnimi potrebami je Ministrstvo za izobraževanje, znanost in šport osnovnim šolam s prilagojenim programom, osnovnim šolam z oddelki prilagojenega programa ter zavodom za vzgojo in izobraževanje otrok in mladostnikov s posebnimi potrebami poslalo 12. 5. 2020.

Ministrstvo za izobraževanje, znanost in šport je 13. 5. 2020 osnovnim šolam, osnovnim šolam s prilagojenim programom, glasbenim šolam ter zavodom za vzgojo in izobraževanje otrok in mladostnikov s posebnimi potrebami poslalo dodatna pojasnila v kontekstu organizacije vzgojno-izobraževalnega dela za uspešen zaključek pouka. Priporočili smo, da lahko šole, zaradi lažje organizacije pri oblikovanju skupin jutranjega varstva, podaljšanega bivanja, skupin dopolnilnega pouka za učence od 4. do 8. razreda, skupin učencev, ki čakajo na organiziran prevoz in skupin obveznega izbirnega predmeta za učence 9. razreda (izjemoma, če organizacijsko v nobenem primeru ni možno zagotoviti priporočil Nacionalnega inštituta za javno zdravje) združijo učence različnih skupin. Prav tako smo v dopisu opredelili, da v dani situaciji (kadrovski primanjkljaj zaradi delitve učencev na manjše skupine in posledično potrebe po večjem številu strokovnih delavcev) lahko vzgojno-izobraževalno delo izjemoma izvajajo tudi zaposleni v skladu s 94. členom ZOFVI; torej tudi strokovni delavci z ustrezno stopnjo izobrazbe in pedagoško izobrazbo.

Sočasno so bila šolam poslana še **Higienska priporočila za izvajanje prevoza šolarjev v času epidemije covida-19**, ki jih je pripravil Nacionalni inštitut za javno zdravje.

Dne 14. 5. 2020 so bila vzgojno-izobraževalnim ustanovam poslana navodila v okviru vključevanja učencev iz sosednjih držav v vzgojno-izobraževalno delo ter prehajanja mej tujih dijakov in študentov višješolskih programov. Ne glede na dejstvo, da je za učence prvega vzgojno-izobraževalnega obdobja ter učence 9. razreda in dijake zaključnih letnikov zaradi organiziranega izobraževalnega procesa v šoli, zaključen proces izobraževanja na daljavo, je treba učencem in dijakom iz sosednjih držav, ki pouka ne bi mogli obiskovati, omogočiti ustrezno podporo (pošiljanje gradiv in navodil, komunikacija z učenci, dijaki in starši).

Dne 15. 5. 2020 je bila osnovnim šolam, osnovnim šolam s prilagojenim programom ter zavodom za vzgojo in izobraževanje otrok in mladostnikov s posebnimi potrebami poslana okrožnica s **Priporočili za prehod iz izobraževanja na daljavo v izobraževanje na šoli za učence 9. razreda in za učence z učnimi težavami 2. in 3. VIO v osnovni šoli**, ki jih je pripravil Zavod RS za šolstvo.

Priporočila poudarjajo dejstvo, da naj bo vzgojno-izobraževalni proces za učence 9. razreda kot učna in socialnopsihološka priprava naravnan tudi na prehod na višjo raven izobraževanja. Zavod RS za šolstvo priporoča, da razredniki in tudi drugi učitelji skupaj z učenci premislijo o nadomestnem simbolnem zaključku osnovnošolskega izobraževanja kot zaključku pomembnega življenjskega obdobja. Ravnatelji in učitelji naj načrtujejo prilagojen urnik s fleksibilno izvedbo na dnevni in tedenski ravni ter razmišljajo o drugačni obliki izvedbe pouka. Ravnatelj lahko organizira delo učiteljev posameznega razreda/oddelka (oddelčni učiteljski zbor) na šoli tako, da učitelji izmenično (po dnevih) izvajajo pouk v 9. razredu in izobraževanje na daljavo oziroma drugimi razredi, oddelki oziroma učenci. Priporočamo, da učitelji usklajeno načrtujejo preverjanje usvojenega znanja med izobraževanjem na daljavo in ocenjevanje znanja ter zaključevanje ocen.

S tem, ko je organiziran vzgojno-izobraževalni proces v šoli, je za učence 9. razreda končano izobraževanje na daljavo. Priporočamo, da učitelji nudijo podporo učencem, ki bodo odsotni iz upravičenih razlogov. Podpora naj bo izvedena na način, kot so ga strokovni delavci izvajali za upravičeno odsotne učence pred nastankom posebnih razmer (npr. s pošiljanjem gradiv in navodil, z obveščanjem staršev …).

Za učence, ki potrebujejo pomoč in podporo, in za učence, ki zaradi različnih razlogov med izobraževanjem na daljavo niso mogli usvojiti temeljnih ciljev in ne dosegajo minimalnih standardov znanja, šola od 25. 5. 2020 organizira različne oblike pomoči. Pri delu z učenci s posebnimi potrebami se navodila in prilagoditve izvajajo na podlagi spremenjenih individualnih programov, izvajanje učne pomoči pa poteka s sodelovanjem učiteljev dodatne strokovne pomoči. Načrtovanje in organizacija različnih oblik pomoči za učence z učnimi težavami naj bo takšna, da bodo posamezni učenci v strnjeni obliki deležni vsaj 2 do 3 ure pomoči na teden za posamezni predmet.

Dne 21. 5. 2020 je bila osnovnim šolam s prilagojenim programom, osnovnim šolam z oddelki prilagojenega programa ter zavodom za vzgojo in izobraževanje otrok in mladostnikov s posebnimi potrebami poslana okrožnica s **Priporočili za izvedbo vzgojno-izobraževalnega dela v programih za otroke s posebnimi potrebami v šolskem letu 2019/2020** ter **Dodatna priporočila za delo z otroki s posebnimi potrebami v vzgoji in izobraževanju za preprečevanje širjenje okužbe s SARS CoV-19,** ki jih je pripravil Nacionalni inštitut za javno zdravje.

Dne 15. 5. 2020 je bila vsem vzgojno-izobraževalnim ustanovam v Sloveniji poslana okrožnica o preklicu epidemije covida-19. Odlok o preklicu epidemije nalezljive bolezni SARS-CoV-2 (COVID-19) je bil objavljen v Uradnem listu RS, št. 68/20 in se je začel uporabljati 31. 5. 2020. Vzgojno-izobraževalne ustanove smo obvestili, da se vsi zdravstveni ukrepi, ki so bili sprejeti na podlagi Zakona o nalezljivih boleznih, še vedno uporabljajo in veljajo, saj je tako določeno v 2. členu navedenega odloka.

Vlada RS je omenjeni odlok o preklicu epidemije izdala na podlagi podatkov Nacionalnega inštituta za javno zdravje, ki kažejo, da niso več izpolnjeni pogoji, ki jih Zakon o nalezljivih boleznih določa za obstoj epidemije nalezljive bolezni. Nacionalni inštitut za javno zdravje je namreč ugotovil, da vsi kazalniki kažejo na umirjanje širjenja novega virusa v populaciji. Pristojne zdravstvene strokovne institucije so ugotovile, da zmanjšanje števila primerov zmanjšuje breme izvajalcev zdravstvene dejavnosti, vse to narekuje sproščanje ukrepov, ki so bili nujni zaradi zajezitve in obvladovanja nalezljive bolezni, ne pa še njihove odprave v celoti. Zato je Vlada RS v navedenem odloku določila, da se splošni in posebni zdravstveni ukrepi, ki so bili sprejeti na podlagi Zakona o nalezljivih boleznih, še vedno uporabljajo, saj še vedno obstaja nevarnost širjenja nalezljive bolezni, pri čemer se strokovna utemeljenost zdravstvenih ukrepov, sprejetih na podlagi Zakona o nalezljivih boleznih, ugotavlja periodično in se ob upoštevanju strokovnih razlogov odloča, da se morda ti ukrepi še naprej uporabljajo, ali pa se ukrepi spremenijo oziroma odpravijo.

V citiranih dokumentih so podrobna pojasnila glede prihoda v šolo in odhoda iz šole, vstopanja v posamezni razred, priprave učilnic, zračenja in čiščenja prostorov, poteka pouka, dogajanja v zbornici, organizacije dela med odmori in v času šolske malice ipd. Dokumenti vključujejo tudi priporočila in navodila, kako ukrepati v primeru obolenja s simptomi covida-19 oziroma kako obravnavati primer s sumom okužbe s covidom-19, če bi se morda pojavil v šoli.

Ob tem dodajamo, da je vsak odgovoren tako do sebe kot do drugih ljudi, zato zdravstvena stroka poudarja, da naj se v vrtce in šole vračajo samo zdravi otroci in zaposleni. Svojo odgovornost starši, pa tudi polnoletni dijaki, izkazujejo s podpisano izjavo o tem, da v zadnjih 14 dnevih niso imeli znakov okužbe s covidom-19 oziroma niso bili v stiku z osebo, pri kateri je bila potrjena takšna okužba in da bodo v primeru pojavljanja znakov oziroma potrjene okužbe pri sebi, ali v gospodinjstvu, ostali doma. Enaka priporočila veljajo tudi za zaposlene.

Vrtci in šole so bili preko okrožnic ministrstva seznanjeni torej tudi s higienskimi priporočili Nacionalnega inštituta za javno zdravje, katerih del sta tudi že omenjena sklepa razširjenega strokovnega kolegija za medicino dela, prometa in športa z dne 5. 5. 2020, ki vsebuje opredelitev zdravstvenih omejitev za pedagoške delavce in s sklepom razširjenega strokovnega kolegija za pediatrijo z dne 30. 4. 2020, ki vsebuje opredelitev zdravstvenih omejitev za otroke in mladostnike v času sproščanja ukrepov za obvladovanje epidemije. Dokumenta sta bila namenjena tudi temu, da so vrtci in šole lahko na podlagi opredeljenih zdravstvenih omejitev za zaposlene in otroke pridobili podatke o predvidenem številu otrok ter zaposlenih, ki se bodo vrnili v šolo oziroma na delovno mesto. Otrokom in pedagoškim delavcem, ki na podlagi citiranih sklepov sodijo v rizične skupine in to izkazujejo z ustreznim zdravniškim potrdilom, je bila odsvetovana vrnitev v šolo oziroma na delovno mesto.

Da bodo vrtci in šole za svoje otroke, učence in dijake ter vse zaposlene lahko ustrezno poskrbeli v skladu z navodili zdravstvene stroke, jim je Civilna zaščita, v sodelovanju z ministrstvom, pristojnim za izobraževanje, za začetek tudi zagotovila zaščitne maske.

Glede na ugodne epidemiološke razmere je bila na podlagi stališča Svetovalne skupine pri Ministrstvu za zdravje sprejeta možnost o nadaljnjem sproščanju ukrepov na področju predšolskega varstva in šolstva.

Dne 28. 5. 2020 smo z okrožnico vsem vrtcem poslali dopis Nacionalnega inštituta za javno zdravje št. 1812-1244/2020-2 (346) v zadevi nadaljnje sproščanje ukrepov na področju predšolskega varstva in šolstva. V dopisu je navedeno, da od 1. 6. 2020 oddelki vrtcev delujejo v skladu z veljavnimi normativi, ki jih določajo predpisi s področja predšolske vzgoje.

Dne 28. 5. 2020 smo osnovnim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami ter glasbenim šolam poslali okrožnico v povezavi z organizacijo vzgojno-izobraževalnega dela do konca šolskega leta ter **Priporočila za prehod iz izobraževanja na daljavo v izobraževanje na osnovni šoli,** ki jih je pripravil Zavod RS za šolstvo. V Priporočilih je navedeno, da naj se *z* vidika organizacije in didaktičnih izvedb smiselno uporabljajo priporočila, ki so jih šole že prejele ter da naj bo vrnitev v šolo namenjena predvsem preverjanju, utrjevanju in poglabljanju znanja ter odpravljanju vrzeli v znanju.

Posebna skrb naj bo namenjena učencem, za katere med izobraževanjem na daljavo ni bilo mogoče preveriti in oceniti znanja od prvega ocenjevalnega obdobja naprej. Zanje se organizirajo druge oblike pomoči, s katerimi se odpravijo vrzeli ter omogoči zaključevanje ocen. Pomembno sporočilo je tudi glede naslednjega šolskega leta, saj je priporočeno, da naj se strokovni aktivi dogovorijo o načinih in oblikah odpravljanja vrzeli v znanju v šolskem letu 2020/2021, ki so nastale med izobraževanjem na daljavo.

V okrožnici pojasnjujemo, da je Vlada RS 28. 5. 2020 sprejela Odlok o začasni prepovedi zbiranja ljudi v zavodih s področja vzgoje in izobraževanja (Uradni list RS, št. 78/20). Novi odlok se je začel uporabljati 1. 6. 2020.

V osnovne šole, osnovne šole s prilagojenim programom in zavode za vzgojo in izobraževanje otrok in mladostnikov s posebnimi potrebami, so se v ponedeljek, 1. 6. 2020, vrnili učenci 4. in 5. razreda, v sredo, 3. 6. 2020, pa tudi učenci 6., 7. in 8. razreda. Vzgojno-izobraževalno delo je tako od 1. 6. 2020 za vse učence (od 1. do 9. razreda) potekalo v normativno določenih oddelkih, kot pred razglasitvijo pandemije. Še vedno pa je bilo treba izvajati splošne higienske ukrepe, ki jih je pripravil Nacionalni inštitut za javno zdravje. Pomembno je poudariti, da se je 1. 6. 2020 v prostorih vrtca in šole lahko izvajala tudi **dodatna strokovna pomoč.**

Ob tem je bila 28. 5. 2020 vsem srednjim šolam poslana okrožnica v zvezi z zaključevanjem pouka v šolskem letu 2019/2020. Vlada RS je sprejela odločitev, da se bo pouk v šolskem letu 2019/2020 za dijake nižjih letnikov končal na daljavo. Izjeme, ki so bile zanje določene z Odlokom o začasni prepovedi zbiranja ljudi v zavodih s področja vzgoje in izobraževanja z dne 13. 5. 2020, bodo veljale še naprej (dijaki od 1. do 3. letnika, ki jim šola organizira dodatno učno pomoč ali pridobivanje praktičnega znanja in veščin, posamezniki, ki bodo opravljali izpite v skladu s šolskim koledarjem, in udeleženci izobraževanja odraslih, dijaki v dijaških domovih, ki jim je zaradi zdajšnjih varnostnih razmer onemogočena vrnitev v kraj stalnega bivališča, mladoletniki v dijaških domovih brez spremstva s statusom prosilca mednarodne zaščite oziroma s priznano mednarodno zaščito, študenti v dijaških domovih in dijaki zaključnih letnikov).

Dne 29. 5. 2020 so bila vsem javnim in zasebnim vrtcem, vsem osnovnim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami ter glasbenim šolam poslana Higienska priporočila za izvajanje pouka v osnovni šoli za preprečevanje širjenja SARS-CoV-2 (Priporočila za obdobje, ko se v državi pojavljajo posamični primeri covida-19) s prilogami. Razširjeni strokovni kolegij za pediatrijo je namreč posodobil zdravstvene omejitve za učence za vrnitev v šolo ob ponovnem odprtju. V sklepu razširjenega strokovnega kolegija za pediatrijo je navedeno, naj imajo kronično bolni otroci s potencialno večjim tveganjem za težji potek covida-19 pred vstopom v šolo opravljeno individualno oceno tveganja. Oceno opravi izbrani pediater po posvetu z lečečim subspecialistom in družino. Razširjeni strokovni kolegij za medicino dela, prometa in športa je opredelil zdravstvene omejitve za zaposlene v šoli za vrnitev na delovno mesto ob ponovnem odprtju. Če je v družini, v istem gospodinjstvu drug otrok, mladostnik ali odrasla oseba, ki ima zdravstvene omejitve, se vrnitev v vrtec ali šolo odsvetuje. O umiku z delovnega mesta zaradi zdravstvenih razlogov odloča zdravnik specialist medicine dela, prometa in športa, ki presoja individualno in so mu predlagane bolezni le smernice pri delu.

Pri usmeritvah glede postopnega odpiranja šol smo posebno pozornost poleg pedagoških in pedagoških vidikov namenili sočasnemu zagotavljanju najvišje možne mere skrbi za zdravstveno zaščito učencev, učiteljev, zaposlenih v vrtcih in šolah, njihovih družin in širše javnosti.

Na Ministrstvu za izobraževanje, znanost in šport smo zaradi negotovega epidemiološkega stanja že v juliju 2020 pripravili izhodišča oziroma usmeritve za organizacijo in izvedbo pouka v šolskem letu 2020/2021. Za ta namen smo v sodelovanju z Zavodom RS za šolstvo, Centrom RS za poklicno izobraževanje in Nacionalnim inštitutom za javno zdravje, oblikovali več modelov, katerih izvedba oziroma aktivacija je vezana na aktualno epidemiološke razmere v državi tako ob začetku šolskega leta kot tudi med samim šolskim letom. Pri pripravi priporočil in modelov izvajanja pouka glede na spreminjajoče se epidemiološke razmere smo o omenjenih modelih, usmeritvah ter možnih oblikah izobraževanja v novem šolskem letu večkrat izmenjevali stališča skupaj s predstavniki navedenih institucij, pa tudi s predstavniki ravnateljskih združenj, posameznimi ravnatelji tako osnovnih, srednjih, glasbenih šol kot tudi zavodov za otroke s posebnimi potrebami ter ravnatelji dijaških domov, s predstavniki Sindikata vzgoje, izobraževanja, znanosti in kulture Slovenije in s predstavniki Zveze aktivov svetov staršev Slovenije.

Predvidenih je več modelov in podmodelov, ki se izvajajo glede na epidemiološke razmere ter glede na prostorske in kadrovske pogoje šol in s tem povezane pogoje za izobraževanje učencev. Vsi modeli so podkrepljeni z didaktičnimi priporočili za izvajanje vzgojno-izobraževalnega procesa. Priporočila in modeli so zasnovani tako, da jih posamezna šola lahko prilagodi in izvaja v skladu s svojimi možnostmi. Ob aktiviranju posameznega modela se higienska in splošna priporočila, ki se nanašajo na izvajanje ukrepov zaradi preprečevanja okužbe in zaradi vnaprej nepredvidljivega stanja, lahko glede na trenutne razmere spremenijo oziroma dopolnijo.

Šolam smo omenjene modele oziroma usmeritve ter higienska priporočila poslali že julija. 18. avgusta 2020 je na Brdu pri Kranju potekala 6. konferenca ravnateljic in ravnateljev VIZ-zavodov v Sloveniji v organizaciji Zavoda RS za šolstvo (s ponovitvama 19. in 20. avgusta). Ravnatelji vrtcev, osnovnih, srednjih šol ter dijaških domov so se seznanili z izhodišči in usmeritvami pred začetkom šolskega leta 2020/2021, v razmerah povezanih s covidom-19 ter razpravljali o organizaciji pouka v času novega koronavirusa.

Ministrica je predstavila publikacijo [Vzgoja in izobraževanje v Republiki Sloveniji v razmerah, povezanih s covidom-19](https://www.zrss.si/strokovne-resitve/digitalna-bralnica/podrobno?publikacija=300), v kateri so predstavljeni štirje modeli in dva podmodela vračanja v šole.

V začetku šolskega leta 2020/2021 je vzgojno-izobraževalni proces v Sloveniji potekal na običajen način. Zaradi razmaha drugega vala epidemije so vzgojno-izobraževalne ustanove od 19. oktobra postopoma zapirale svoja vrata in so z izjemo ustanov za izobraževanje učencev s posebnimi potrebami ter delovanjem vrtcev v minimalnem obsegu varstva otrok staršev, ki varstvo nujno potrebujejo, do sredine januarja 2021 ostale zaprte.

Vlada RS je 18. 10. 2020 izdala Odlok o razglasitvi epidemije nalezljive bolezni COVID-19 na območju Republike Slovenije (Uradni list, št. 146/2020). Zaradi razmer, povezanih s covidom-19, je bilo tako spomladi kot tudi v jesenskih mesecih odločeno, da se izobraževanje iz šolskih prostorov prestavi na daljavo, saj v šolah kljub vsem predvidenim ukrepom nismo več zmogli zagotavljati varnega okolja za vse udeležence izobraževanja. S to odločitvijo izobraževanja nismo ukinili, ampak smo glede na razmere **spremenili način izvedbe izobraževanja.**

Glede na poslabšanje takratnih epidemioloških razmer v Sloveniji in za preprečevanje prenosa okužb s SARS-CoV-2 smo 14. 10. 2020 vzgojno-izobraževalnim ustanovam poslali informacije, da se začasno, v tednu od 19. do 23. 10. 2020, vzgojno-izobraževalno delo izvaja prilagojeno, in sicer:

* osnovne šole: učenci od 1. do vključno 5. razreda se izobražujejo v šoli, učenci od vključno 6. do 9. razreda se izobražujejo na daljavo;
* glasbene šole: pouk se izvaja na daljavo;
* zavodi za izobraževanje otrok s posebnimi potrebami in osnovne šole s prilagojenim programom: vsi programi se izvajajo v šoli oziroma zavodu;
* domovi za učence s posebnimi potrebami: vzgojni program se izvaja v domu.
* srednje šole izvajajo pouk na daljavo.

V okrožnici smo šolam predlagali, da se o enotnem pristopu in pripravi učencev, ki bodo vključeni v izobraževanje na daljavo, dogovorijo v okviru strokovnih organov šole. Prehod na izvajanje pouka na daljavo naj bo v skladu s priporočili, ki so jih vse šole prejele, in v skladu s pripravljenim načrtom na šoli. Poteka naj preko vzpostavljenega enotnega komunikacijskega kanala na šoli. Šole naj z izposojo opreme, ki je niso nujno potrebovale, učencem, ki nimajo opreme, omogočijo vključitev v pouk na daljavo. Za dodatne informacije in podporo pri izvajanju pouka na daljavo so se bile šolam na voljo predstojnice Območnih enot Zavoda RS za šolstvo.

Ključno sporočilo v tem obdobju je bilo, da morajo vzgojno-izobraževalni zavodi tudi v šolskem letu 2020/2021 pri izvajanju vzgojno-izobraževalnega dela upoštevati trenutne epidemiološke razmere in izvajati ukrepe, skladne s priporočili Nacionalnega inštituta za javno zdravje (NIJZ) (<https://www.nijz.si/sl/sproscanje-ukrepov-covid-19>) ter modele in priporočila Vzgoja in izobraževanje v Republiki Sloveniji v razmerah, povezanih s covidom-19 (<https://www.zrss.si/strokovne-resitve/digitalna-bralnica/podrobno?publikacija=300>).

Hkrati je bila 14. 10. 2020 poslana okrožnica višjim šolam in organizacijam za izobraževanje odraslih, v kateri je bilo opredeljeno, da se bo pedagoški proces na višjih šolah ter organizacijah za izobraževanje odraslih izvajal na daljavo od 19. 10. do 1. 11. 2020. Vse omenjene institucije so bile nagovorjene, da naj se na ravni posamezne organizacije uporablja enoten komunikacijski kanal. Poleg okrožnice so bila kot priloga dodana vsebinska priporočila Centra za poklicno izobraževanje, v katerih je bilo za iskanje najustreznejših rešitev predstavljeno kombinirano izobraževanje v šoli in na daljavo, ki vsebuje dolgoročno in trajno usmeritev, ki jo narekujejo razvoj tehnologije in družbene spremembe.

V dneh 15. in 16. 10. 2020 so bile osnovnim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami, glasbenim šolam ter srednjim šolam poslane usmeritve za izvajanje vzgojno-izobraževalnega dela od 19. 10. 2020.

Dne 16. 10. 2020 je bila okrožnica v kontekstu **Pojasnil o sprejetih ukrepih za zmanjšanje tveganja okužbe z virusom SARS-CoV-2** poslana vsem vrtcem, osnovnim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami, glasbenim šolam ter srednjim šolam, dijaškim domovom ter višjim strokovnim šolam. Priloga okrožnice je tudi tabela, ki jo je pripravil NIJZ: **Predlogi za modifikacijo izvajanja pouka 'v živo' v osnovnih šolah in drugih VIZ po 19. 10. 2020**, v kateri so navedeni predvideni ukrepi za preprečevanje širjenja okužbe s SARS-CoV-2 in možnosti stopnjevanja ukrepov v primeru poslabšanja epidemioloških razmer.

Ne glede na to, da so 19. 10. 2020 srednje šole začasno začele celotni pedagoški proces izvajati na daljavo, je bila 20. 10. 2020 dijaškim domovom ter srednjim šolam z dijaškim domom poslana okrožnica v zvezi z delovanjem dijaških domov v času zaostrenih epidemioloških razmer, saj so dijaški domovi v tem času še naprej izvajali svoje dejavnosti. Čeprav so dijaški domovi spodbudili večino dijakov k odhodu domov, smo v teh neugodnih epidemioloških razmerah želeli spodbuditi k zagotavljanju kar se da varnega okolja za dijake in študente, ki še naprej bivajo v dijaškem domu (dijakom in študentom, katerih bivanje v tem času na domačem naslovu predstavljalo visoko tveganje prenosa okužbe na druge ranljive osebe doma, oziroma dijakom in študentom tujcem).

Od 26. do 30. 10. 2020 so bile v skladu s šolskim koledarjem za šolsko leto 2020/2021 v osnovnih, glasbenih šolah ter srednjih šolah jesenske počitnice.

Dne 23. 10. 2020 je bilo vrtcem, osnovnim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami, glasbenim šolam, srednjim šolam, dijaškim domovom, višjim strokovnim šolam ter organizacijam za izobraževanje odraslih poslano nujno obvestilo – zaprtje vzgojno-izobraževalnih zavodov s ponedeljkom, 26. 10. 2020. Vlada RS je zaradi poslabšanja epidemioloških razmer v državi v četrtek, 22. 10. 2020, sprejela odločitev o novih, še strožjih ukrepih za zajezitev širjenja okužb s covidom-19. Med drugim je bila sprejeta odločitev, da se vzgojno-izobraževalni zavodi od ponedeljka, 26. 10. 2020, zaprejo, predvidoma za en teden. Prepoved zbiranja ljudi v vzgojno-izobraževalnih zavodih je določil Odlok o začasni prepovedi zbiranja ljudi v zavodih s področja vzgoje in izobraževanja ter v univerzah in visokošolskih zavodih (Uradni list RS, št. 152/2020). Izjema je bila določena v zavodih za vzgojo in izobraževanje otrok in mladostnikov, ki so ustanovljeni za delo z otroki s čustvenimi in vedenjskimi motnjami ter za dijaške domove v primeru dijakov in študentov tujcev, ki jim je zaradi trenutnih varnostnih razmer onemogočena vrnitev v kraj stalnega bivališča, in mladoletnikov brez spremstva s statusom prosilca mednarodne zaščite oziroma s priznano mednarodno zaščito. Prav tako je veljala izjema za študentske domove v primeru študentov, ki imajo stalno prebivališče v študentskem domu, in študentskih družin ter študentov tujcev in gostujočih profesorjev, ki jim je zaradi trenutnih varnostnih razmer onemogočena vrnitev v kraj stalnega bivališča.

Izjema je bila v kontekstu predšolskih otrok dovoljena za starše, ki so morali v naslednjem tednu delati, delodajalec pa jim ni mogel omogočiti dela na daljavo. V tem primeru so lahko župani sprejeli sklep, s katerim so se določile izjeme od zaprtja vrtcev in organizacija delovanje vrtca v minimalnem obsegu, ki je namenjen samo staršem, ki nujno potrebujejo varstvo otrok. S tem namenom so bila 23. 10. 2020 vrtcem poslana **Priporočila, usklajena in potrjena s strani NIJZ glede delovanja vrtcev času uveljavitve vladnega odloka o zaprtju vrtcev.**

Prav tako smo v okviru epidemiološki razmer 24. 10. 2020 vrtcem, osnovnim šolam, osnovnim šolam s prilagojenim programom, glasbenim šolam, zavodom za vzgojo in izobraževanje otrok in mladostnikov s posebnimi potrebami, 26. 10. 2020 pa še srednjim šolam, dijaškim domovom, višjim strokovnim šolam ter organizacijam za izobraževanje odraslih poslali **okrožnico**: **usmeritve in priporočila NIJZ**. V prilogah smo ravnateljem poslali posodobljene usmeritve in priporočila NIJZ, zapisane v dveh dokumentih:

* **Priporočila šolam o ravnanju v povezavi z boleznijo covid-19** (24. 10. 2020), ki predstavljajo posodobljeno 4. poglavje v dokumentu Vzgoja in izobraževanje v Republiki Sloveniji v razmerah, povezanih s covid-19: modeli in priporočila <https://www.nijz.si/sites/www.nijz.si/files/uploaded/priporocila_solam_o_ravnanju_v_povezavi_z_boleznijo_covid-19.pdf>,
* **Usmeritve vodstvu vzgojno-izobraževalnih zavodov ob pojavu potrjenega primera okužbe s SARS-CoV-2 v njihovem zavodu** (24. 10. 2020) <https://www.nijz.si/sites/www.nijz.si/files/uploaded/usmeritve_vodstvu_vzgojno-izobrazevalnih_zavodov_ob_pojavu_potrjenega_primera_okuzbe_s_sars-cov-2_v_njihovem_zavodu_final.pdf>.

Dne 27. 10. 2020 je bila vrtcem, osnovnim šolam, osnovnim šolam s prilagojenim programom, glasbenim šolam, zavodom za vzgojo in izobraževanje otrok in mladostnikov s posebnimi potrebami, 2. 11. 2020 pa še glasbenim šolam poslana okrožnica glede možnosti sodelovanja s študenti in diplomanti pri izvajanju VIZ-dela. Na podlagi drugega odstavka 105. člena Zakona o začasnih ukrepih za omilitev in odpravo posledic COVID-19 (Uradni list RS, št. 152/2020 z dne 23. 10. 2020) je ministrica izdala **Sklep o nujnih ukrepih na področju kadrovske problematike**, ki so potrebni za nemoteno delovanje vzgojno-izobraževalnih zavodov. Na podlagi tega sklepa se lahko v primeru odsotnosti strokovnih delavcev, ki so posledica izvajanja ukrepov za preprečevanje širjenja okužbe s covidom-19, vzgojno-izobraževalnim zavodom določa, da lahko v šolskem letu 2020/2021 pri izvajanju vzgojno-izobraževalnega dela, pod vodstvom mentorja, sodelujejo tudi študentje, in sicer v obliki začasnega oziroma občasnega opravljanja študentskega dela (študentska napotnica).

Ob že obstoječih možnostih zaposlovanja (tudi npr. že upokojenih strokovnih delavcev in brezposelnih diplomantov z ustrezno izobrazbo in opravljenim strokovnim izpitom ter vključevanja študentov v okviru strokovne prakse), se je s tem sklepom možnost širila tudi na študentsko delo, preko študentske napotnice, kar sicer pri izvajanju vzgojno-izobraževalnega dela ni dopustno. V sklepu so opredeljeni pogoji, ki jih morajo izpolnjevati študentje, da lahko pod vodstvom mentorja opravljajo delo znotraj vzgojno-izobraževalnega procesa.

V pomoč pri iskanju ustreznih kadrov smo v prilogi poslali seznam koordinatorjev strokovne prakse (kot študijske obveznosti) in koordinatorje kluba alumnov, ki ravnateljem lahko pomagajo tudi pri iskanju študentov za delo preko študentske napotnice. Opredelili smo, da se bo sodelovanje pri izvajanju vzgojno-izobraževalnega dela upoštevalo tudi kot vzgojno-izobraževalne izkušnje, potrebne za pristop k strokovnemu izpitu na področju vzgoje in izobraževanja, zato naj vzgojno-izobraževalni zavod po končanem sodelovanju študentu izda potrdilo.

Glede na dejstvo, da epidemiološke razmere niso bile takšne, da bi udeležencem na področju vzgoje in izobraževanja lahko zagotovili varno učno okolje, smo v nadaljevanju vzgojno-izobraževalne ustanove opolnomočili z vsebinskimi dokumenti, ki jih je pripravil Zavod RS za šolstvo. 28. 10. 2020 je bila najprej srednjim šolam poslana **Okrožnica Zavoda RS za šolstvo v zvezi s podporo pri izvajanju pouka na daljavo**, pri čemer je bilo podanih nekaj informacij, ki so namenjene v podporo ravnateljem in učiteljem pri pripravi in izvedbi pouka na daljavo:

* **Opomnik za načrtovanje izobraževanja na daljavo**

Za načrtovanje in izvajanje pouka na daljavo smo pripravili opomnik, ki z vprašanji usmerja strokovne delavce šol k razmisleku o izvajanju pouka na daljavo ter o učinkovitem učenju in poučevanju.

* **Didaktična priporočila za izobraževanje na daljavo**

Z namenom, da bi uporabnikom omogočili čim bolj prožno načrtovanje pouka v živo in na daljavo, smo obstoječe učne načrte iz PDF oblike prenesli na digitalno platformo.

* **Učitelji, ki nimajo urejenega dostopa do spletnih učilnic, naj se obrnejo na svetovalce za posamezni predmet na Zavodu RS za šolstvo.**
* **Posnetki krajših usposabljanj (e-urice za strokovne delavce).**

Na spletni strani Zavoda RS za šolstvo (https://www.zrss.si/) so objavljeni krajši strnjeni posnetki izvedenih usposabljanj, s katerimi lahko strokovni delavci na hiter in preprost način dobijo navdih ter zamisli za pripravo in izvedbo pouka na daljavo.

Dne 30. 10. 2020 je bilo srednjim šolam, dijaškim domovom, višjim strokovnim šolam ter organizacijam za izobraževanje odraslih poslano obvestilo, da se vzgojno-izobraževalno delo tudi v nadaljevanju izvaja na daljavo.

Dne 30. 10. 2020 je bila osnovnim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami ter glasbenim šolam poslana **okrožnica glede sprememba šolskega koledarja v šolskem letu 2020/2021** ‒ jesenske počitnice. Zaradi poslabšanja epidemioloških razmer v državi je Vlada RS 30. 10. 2020 sprejela odločitev o podaljšanju trenutno veljavnih ukrepov. Ministrica za izobraževanje, znanost in šport je skladno s pristojnostmi izdala **sklep, s katerim je določila, da se zaradi poslabšanja epidemioloških razmer in preprečevanja prenosa okužb s SARS-CoV-2 jesenske počitnice podaljšajo do 8. 11. 2020.** V okrožnici je bilo opredeljeno, da če se epidemiološke razmere v državi ne bodo izboljšale, obstaja možnost, da bo od 9. 11. 2020 vzgojno-izobraževalno delo potekalo na daljavo. Šole in zavode smo zaprosili, da se v tednu podaljšanih počitnic na takšno možnost ustrezno strokovno pripravijo. V pomoč smo v prilogah poslali **okrožnico Zavoda RS za šolstvo v zvezi s podporo pri izvajanju pouka na daljavo** in **Opomnik z vprašanji (Zavod RS za šolstvo), ki usmerja strokovne delavke in delavce pri pripravi na izobraževanje na daljavo**. Vodstvene delavce smo pred nadaljevanjem oziroma za razredno stopnjo ponovnim izobraževanjem na daljavo, usmerili na upoštevanje publikacije Vzgoja in izobraževanje v Republiki Sloveniji v razmerah, povezanih s covid-19: modeli in priporočila (avgust 2020), posodobljena priporočila NIJZ (24. 10. 2020) in na skupne izkušnje iz preteklega šolskega leta.

Dne 2. 11. 2020 je bila srednjim šolam poslana okrožnica o objavi **Sklepa ministrice o nujnih ukrepih na področju kadrovske problematike (sprejet 27. 10. 2020)**, ki so potrebni za nemoteno delovanje vzgojno-izobraževalnih zavodov. Zaradi zagotavljanja nemotenega delovanja vzgojno-izobraževalnih zavodov v povezavi z izvajanjem izobraževanja na daljavo v šolskem letu 2020/2021, se s sklepom učitelju v srednji šoli, ki ima znanja s področja informacijsko komunikacijske oziroma digitalne tehnologije ter kompetence za strokovno podporo učiteljem pri uporabi te tehnologije pri pouku in opravlja v šoli naloge organizatorja informacijskih dejavnosti, tedensko število ur lahko zmanjša v odvisnosti od števila dijakov.

Poleg tega je bilo 2. 11. 2020 skladno z zgoraj opredeljenim sklepom ministrice vrtcem, osnovnim šolam, osnovnim šolam s prilagojenim programom, glasbenim šolam, zavodom za izobraževanje otrok in mladostnikov s posebnimi potrebami poslana okrožnica v kontekstu **zagotavljanja nemotenega delovanja vzgojno-izobraževalnih zavodov v povezavi z izvajanjem izobraževanja na daljavo v šolskem letu 2020/2021**. S predmetnim sklepom se določajo normativi za sistemizacijo delovnih mest, in sicer se v vrtcu in glasbenih šolah sistemizira delovno mesto tehnični delavec vzdrževalec učne tehnologije V oziroma delovno mesto vzdrževalec računalniške opreme VII/1. V osnovni šoli, osnovnišoli s prilagojenim programom ter v zavodih za vzgojo in izobraževanje otrok in mladostnikov s posebnimi potrebami se sistemizira delovno mesto računalnikar-organizator informacijskih dejavnosti.

Dne 4. 11. 2020 je bila osnovnim šolam, osnovnim šolam s prilagojenim programom ter zavodom za izobraževanje otrok in mladostnikov s posebnimi potrebami, 5. 11. 2020 pa srednjim šolam poslana okrožnica glede **zagotavljanje toplega obroka za učence in dijake, za katere je v času zaostrenih epidemioloških razmer organizirano izobraževanje na daljavo**. V zvezi z zagotavljanjem brezplačnega toplega obroka za učence in dijake, za katere je v času zaostrenih epidemioloških razmer organizirano izobraževanje na daljavo in tak obrok potrebujejo, smo po usklajevanju z občinami oblikovali možnosti, ki se upoštevajo glede na organizacijo vzgojno-izobraževalnega dela, in sicer ko je za vse učence in dijake organizirano izobraževanje na daljavo, ko je pouk za učence in dijake organiziran kombinirano ‒ kot izobraževanje na daljavo in izobraževanje v šoli ali če je pouk za vse učence in dijake organiziran v šoli.

Glede na takratne epidemiološke razmere smo 5. 11. 2020 poslali informacijo, da Sklep ministrice št. 603-33/2020/3 z dne 30. 10. 2020, na podlagi katerega se vzgojno-izobraževalno delo v srednjih šolah, višjih strokovnih šolah in organizacijah za izobraževanje odraslih izvaja na daljavo, **ostaja v veljavi.**

Dne 5. 11. 2020 smo vrtcem in občinam poslali **Aktualne informacije za vrtce za obdobje od 9. do 13. 11. 2020**. V okrožnici je bilo opredeljeno, da vrtci nadaljujejo delo na enak način, kot je to določeno z Odlokom o začasni prepovedi zbiranja ljudi v zavodih s področja vzgoje in izobraževanja ter univerzah ter visokošolskih zavodih. Vrtci so tako še naprej izvajali programe v zmanjšanem obsegu, ki zagotavlja nujno varstvo za otroke, katerih starši so zaposleni in varstva ne morejo zagotoviti na drug način, če tako določi župan občine, na območju katere vrtec izvaja dejavnost.

Dne 5. 11. 2020 smo osnovnim šolam, osnovnim šolam s prilagojenim programom, glasbenim šolam, zavodom za vzgojo in izobraževanje otrok in mladostnikov s posebnimi potrebami poslali okrožnico glede izvajanja **vzgojno-izobraževalnega dela od 9. 11. 2020.** Vlada RS je zaradi epidemioloških razmer v državi v četrtek, 5. 11. 2020, sprejela sklep, s katerim je za 7 dni podaljšala uporabo omejitev, določenih v Odloku o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolski zavodih (Uradni list RS, št. 152/20). Ministrica za izobraževanje, znanost in šport je na podlagi 104. člena Zakona o začasnih ukrepih za omilitev in odpravo posledic COVID-19 (Uradni list RS, št. 152/20) izdala sklep, s katerim je zaradi še vedno zelo resnih epidemioloških razmer in izvajanja ukrepov za preprečitev širjenja koronavirusa (covid-19) določila, da se bo **od 9. 11. 2020 vzgojno-izobraževalno delo v šolah za vse učence izvajalo na daljavo**. Zaprti so ostali domovi za učence s posebnimi potrebami, razen tistih, ki so ustanovljeni za delo z otroki s čustvenimi in vedenjskimi motnjami. Posebna pozornost je v tej okrožnici namenjena **poteku vzgojno-izobraževalnega dela na daljavo, položaju zaposlenih v šolah, nalogah ravnatelja, delovanju svetov šol in izvedbi postopka imenovanja ravnatelja, zagotavljanju toplega obroka za socialno ogrožene učence** ter **Priporočilom Zavoda RS za šolstvo.** Od začetka epidemije covida-19 smo vzgojno-izobraževalnim zavodom poslali številna priporočila in navodila za pouk na daljavo, ki so dosegljiva na spletni povezavi www.zrss.si, pod naslovom Podpora Zavoda RS za šolstvo za pouk na daljavo.

Ker je pouk na daljavo za učence razrednega pouka, predvsem prvega vzgojno-izobraževalnega obdobja, posebna okoliščina, so priloga okrožnice tudi dodatna priporočila Zavoda RS za šolstvo za najbolj optimalno vzpostavitev in izvajanje pouka na daljavo: **Priporočila učiteljicam in učiteljem za izvajanje pouka na daljavo z učenci razredne stopnje.**

Učenci, ki komaj vstopajo v šolski sistem in šele pridobivajo ter razvijajo temeljno znanje in veščine kot npr. govorjenje, poslušanje, branje, pisanje, se morajo navaditi še na obvladovanje osnovnih digitalnih veščin, nove kanale učenja in drugačen stik z učitelji. Razumevanje učenčevega doživljanja teh razmer in učenčeve perspektive, njegovega počutja in zdravja, mora usmerjati ravnanje strokovnih delavcev pri načrtovanju in izvajanju pedagoškega procesa. Poleg tehničnega vidika so pri izvajanju pouka na daljavo z mlajšimi učenci ključne tri faze:

* vzpostavljanje stika med učiteljem in učenci,
* razvijanje rutine pouka na daljavo,
* izvajanje dejavnosti za uresničevanje ciljev ter ohranjanje kontinuitete učenja.

V Priporočilih je v okviru **tehnične izvedbe pouka na daljavo** opredeljeno, da pri učencih razredne stopnje lahko poteka:

‒ po e-pošti staršev;

‒ v razrednih spletnih učilnicah, če so vzpostavljene (če učitelj/-ica odpre novo spletno učilnico, naj to naredi tako, da učenci ne potrebujejo vstopnih gesel);

‒ v celostnih spletnih okoljih, prilagojenih mlajšim učencem (npr. SeeSaw);

‒ po videokonferenci z vsemi učenci in/ali s posameznimi učenci ali s posameznimi skupinami učencev (predvsem pri mlajših učencih je stik z učiteljem po videokonference nujen, ta del pouka je lahko izvajan na začetku dneva ali na koncu dneva ali pa vsaj nekajkrat tedensko).

Izvajanje pouka na daljavo, ki se ravna po urniku, ki ga izvajamo v šoli, se odsvetuje**.** Dolžino dejavnosti je treba prilagajati bioritmu učencev razredne stopnje, še posebej v prvih razredih, zato je izvajanje pouka po urniku v obsegu 5 do 6 ur dnevno po videokonference nesprejemljivo.

V Priporočilih je posebej poudarjeno **vzpostavljanje in ohranjanje stika z učenci**. Stik učitelja z učenci od 1. do 3. razreda poteka preko starševpo že vpeljanih načinih komuniciranja na daljavo. Posebno pozornost je treba nameniti izbiri gradiva za aktivnost učencev (zlasti v prvem tednu pouka na daljavo naj bodo aktivnosti pripravljene tako, da jih lahko učenci v največji možni meri samostojno izvajajo). Svetovalci Zavoda RS za šolstvo priporočajo fleksibilno izvedbo urnika, kar omogoča zaposlitve z aktivnostmi, ki učence razbremenijo in jih učenci izvajajo zelo motivirano (didaktične igre, predpripravljeni posnetki …). Fleksibilni urnik je za pouk na daljavo primerna organizacijska oblika za vse razrede. Strnjeno izvajanje enega ali dveh predmetov dnevno močno razbremeni učence in olajša načrtovanje pouka učitelju. Pri tem je pomembno sodelovanje oddelčnega učiteljskega zbora drugega in tretjega triletja, ki naj ga koordinira razrednik.

* Pomembno je, da vzpostavimo in ohranimo stik **z vsemi učenci.** Vzdrževanje stika z učenci omogoča učitelju, da je z učenci povezan, da skrbi za učno kontinuiteto in da se odziva na njihove potrebe. Namesto enosmerne komunikacije od učitelja k učencu ali samo k staršem, poskrbimo za dvosmerno komunikacijo.
* Skrbimo za dobro počutje, dobre odnose in vzdrževanje socialnih stikov. Če se le da, vzdržujemo dnevni stik in v tem času damo učencem priložnost, da sporočajo o svojih dnevnih dejavnostih, počutju, težavah. V dnevnih stikih poskrbimo tudi za vodene gibalne dejavnosti (dihanje, ritmično gibalne vaje, bansi, vaje Braingym ipd.)
* Potreben je razmislek, kako bomo pristopili do učencev, katerih starši se ne odzivajo. Nekateri starši mogoče ne komunicirajo preko spleta, nekateri imajo delovne obveznosti, zato jih je treba poklicati po telefonu in se dogovoriti o izvedljivem načinu poteka pouka na daljavo.

Prav tako so strokovni delavci prejeli navodila glede **razvijanja rutine pri pouku na daljavo.** Da bi se učenci tudi pri pouku na daljavo počutili varno in vključeno, je treba vzpostaviti rutine. Vzpostavitvi rutin je treba nameniti čas, v katerem učenec pridobi strukturo šolskega dneva, spanja, vstajanja, bivanja na prostem, prehranjevanja, proste igre. Za uresničevanje ciljev učnih načrtov preko pouka na daljavo moramo z učenci vzpostaviti rutine na treh ravneh:

* rutine na tehničnem področju – izbrati okolje za delovanje, načrtno razvijati veščino samostojnega delovanja učenca v tem okolju. V začetku je mogoče pričakovati pomoč staršev, nato pa vedno večjo samostojnost učencev pri obvladovanju okolja/orodja;
* rutine na področju podajanja navodil – določiti način podajanja navodil, ki morajo biti kratka, jasna in medpredmetna. Pri najmlajših učencih naj bodo navodila v večji meri ustna in v obliki piktogramov;
* rutine na področju sprejemanja povratnih informacij – učenci morajo vedeti, kako lahko učitelju pošljejo svoje izdelke in kdaj ter kje se bo učitelj odzval na njihovo delo (videokonferenca, pošta, posneta povratna informacije ipd). Pri tem bodimo pozorni na obseg izdelkov in zmožnosti učencev; tudi glede na starost.

Kot tretjo ključno fazo v Priporočilih učiteljicam in učiteljem za izvajanje pouka na daljavo z učenci razredne stopnje opredeljujemo **izvajanje dejavnosti za uresničevanje ciljev ter ohranjanje kontinuitete učenja**. Tu izpostavljamo kratka in jasna navodila učencem glede samostojnega učenja, ki naj se navezujejo na to, kar so učenci v času pouka v šoli že obravnavali. Če učitelj načrtuje, da učenci na daljavo obravnavajo novo učno vsebino, naj pripravi razlago preko videokonference ali posnetek z razlago in ga pošlje učencem preko prej vzpostavljenega kanala. Navodila naj učitelj učencem pošilja postopoma, enkrat dnevno ali na nekaj dni. Navodila lahko učitelj tudi posname in pošlje učencem posnetek z navodili glede tedenskega urnika (npr. YouTube kanal, Arnes Splet, ozvočena PPT). Predlagamo uporabo piktogramov, ki jasno povedo vsakemu učencu, katero področje dela ga čaka v enem dnevu. Navodila za pouk na daljavo naj ne bodo prenos informacij o tem, katere strani v delovnih zvezkih naj učenci rešijo. V Priporočilih je poudarjeno še, da naj bodo dejavnosti pouka na daljavo načrtovane tako, da jih lahko učenec izvede čim bolj samostojno ter da so smiselne in življenjske. Navodila za dejavnosti naj ne bodo usmerjene samo v sedeče delo učenca, temveč upoštevamo potrebe otrokove razvojne stopnje: gibanje, dialog, menjava dejavnosti, izbirnost, stik in komunikacija z vrstniki. Tudi staršem je treba sporočiti, da je pouk na daljavo namenjen samostojnemu delu učenca, vloga staršev pa je v občasni podpori učencu, ko jo le ta potrebuje. Pri izbiri dejavnosti upoštevamo interese učencev (npr. v jutranjem videokonferenčnem pouku sprejemamo pobude otrok za zanimive in raznolike aktivnosti), potrebo po gibanju (npr. dejavnosti usmerimo na prosto), potrebo po umetniškem izražanju, ustvarjalnosti in prosti igri (npr. ogled virtualne predstave, razstave in lutkovno gledališče z otrokovimi igračami). Posebno pozornost namenimo načrtovanju dejavnosti, v katerih bodo učenci imeli priložnost sodelovati z vrstniki (npr. učencem omogočimo, da se pogovarjajo o možnih rešitvah problema, skupni virtualni sprehod po umetnostni galeriji ali galeriji razreda, obisk virtualnega živalskega vrta, starejši učenci pa lahko ustvarjajo predstavitve v skupni rabi).

Ne glede na to, da gre za pouk na daljavo, načrtujemo dejavnosti na različnih ravneh zahtevnosti ter s količino dejavnosti skrbimo za ustrezno obremenitev učencev**.**

Pomembno je izpostaviti skrb za **diferenciacijo** (izbirnost, samostojnost, razlike med učenci, specifične skupine učencev - priseljenci, PP, Romi, nadarjeni …) in individualni napredek v učenju posameznika. Posebno pozornost je treba nameniti učnim gradivom in pripomočkom za učence pri pouku na daljavo, saj so učenci omejeni na uporabo virov in pripomočkov, ki jih imajo v domačem okolju. V sodelov@lnici Razredni pouk je na voljo več zbirk digitalnih virov, ki jih lahko učitelj uporabi pri delu z učenci razredne stopnje. Priporočila navajajo, da so učinkovita pot za prenašanje povezav do spletnih strani QR-kode (če učenci poznajo njihovo uporabo od prej). Če učenci delovanja kod ne poznajo, naj učitelj v gradiva in navodila vključi aktivne elektronske povezave do prosto dostopnih in preverjenih spletnih virov.

V kontekstu ohranjanja kontinuitete učnega procesa je izhodišče načrtovanja učnih dejavnosti učni proces, ki smo ga z učenci opravili v šoli. Priporočila navajajo, naj strokovni delavci izhajajo iz poznavanja učencev oz. iz tega katero znanje in veščine so učenci že usvojili pri pouku v šoli.

* Pri najmlajših učencih začnemo s pogovorom o dejavnostih, opravljenih v šoli, in nato postopno dodajamo kratke in strukturirane učne korake.
* Pregledamo letne priprave in načrtujemo učne sklope za pouk na daljavo, in sicer tako, da jasno opredelimo, kaj naj bi učenci znali, vedeli, zmogli narediti v danih okoliščinah. Načrtujemo tako, da povezujemo znanja, veščine, cilje, predmete (medpredmetno povezovanje). Pri načrtovanju uporabimo digitalizirane učne načrte na povezavi: https://dun.zrss.augmentech.si/#/, ki so nam lahko v pomoč pri določanju ciljev posameznega razreda, ki jih je priporočljivo uresničevati na daljavo.
* Upoštevamo postopnost, pri tem se odločamo glede na to, kaj učenci zmorejo narediti samostojno.
* Uporabimo ključne didaktične pristope za učenje mlajših učencev, ki so: stopnjevanje od vodenega do samostojnega učenja, prosta in didaktična igra, izkušenjsko učenje, učenje z raziskovanjem, reševanje problemov, delo z viri …
* Premišljeno vključimo tudi elemente samoregulacije v procesu učenja(npr. načrtovanje časa in prostora za učenje, uporaba preprostih strategij učenja, samovrednotenje, refleksija).

Priporočila poudarjajo tudi pomembnost konstruktivnega sodelovanja s starši, ki jim je treba predstaviti načrt prehoda na pouk na daljavo**.** Po potrebi naj strokovni delavci organizirajo videokonferenčni sestanek s starši. Staršem se predstavi način podajanja navodil in način podajanja povratnih informacij učencem ter njihovo vlogo v učenčevem procesu učenja na daljavo. Pomemben je poudarek, da je pouk na daljavo namenjen samostojnemu delu učenca. Starše seznanimo s pomenom varnosti na spletu, varnega shranjevanja naprav in gesel.

Priporočila poudarjajo tudi pomembnost **sodelovanja strokovnih delavcev, ki poučujejo isto skupino učencev na razredni stopnji.** Sodelovanje s sodelavci (po horizontali in vertikali) je priporočljivo za uravnoteženo izvajanje pouka na daljavo in hkrati za analizo izvedenih dejavnosti. Učitelj razrednik v razredih razredne stopnje, v katere vstopajo še drugi učitelji (npr. za tuji jezik), skrbi za povezovanje in usklajevanje glede urnika, obremenitev učencev, načina podajanja navodil, uporabe enotnega komunikacijskega kanala in morebitnih skupnih učnih dejavnosti. Tudi za dejavnosti v okviru razširjenega programa OŠ velja enako. Pomembna dodana vrednost v 1. triadi je tudi **sodelovanje učitelja razrednika in drugega strokovne delavca v prvem razredu,** ki se nanaša na skupno načrtovanje dejavnosti za učence, hkratno komunikacijo z učenci in dopolnjevanje v izvajanju pouka na daljavo. Učitelja v prvem razredu se dopolnjujeta in usklajujeta pri spremljanju dela in napredka učenca in podajanju povratnih informacij učencev. Učenci naj vedo, kako in kje se lahko obrnejo na oba učitelja.

Ne nazadnje, Priporočila strokovne delavce usmerjajo tudi na **podporo učiteljem razrednega pouka v času pouka na daljavo**, in sicer so jim za načrtovanje in izvajanje vzgojno-izobraževalnega dela v času pouka na daljavo na voljo dve temeljni spletni učilnici:

* sodelov@nica Razredni pouk,
* spletna učilnica ŠS Razredni pouk.

NIJZ je 5. 11. 2020 poslal še **Dodatna pojasnila k higienskim priporočilom za čas sproščanja ukrepov COVID-19 glede izvajanja prehrane v vzgojno-izobraževalnih zavodih.**

Hkrati je bila poslana okrožnica vsem vzgojno-izobraževalnim zavodom (vrtcem, osnovnim šolam, glasbenim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami, srednjim šolam, dijaškim domovom, organizacijam za izobraževanje odraslih) s strani Inšpektorata za šolstvo in šport z namenom seznanjanja z ugotovitvami in opozorili v zvezi z izvajanjemnadzora po Zakonu o nalezljivih boleznih. Inšpektorat na podlagi analiz tveganj in načrtov aktivnostih namreč intenzivno izvaja nadzor nad spoštovanjem določil Zakona o nalezljivih boleznih in odlokov, ki urejajo omenjeno področje. Vse to z namenom, da smo vsi skupaj lahko še uspešnejši pri preprečevanju širjenja virusa SARS-CoV-19, tako v družbi kot v naših zavodih, seveda ob predpogoju, da se zavedamo vlog in odgovornosti, ki jih imamo. Inšpektorat je z okrožnico vodstvo vzgojno-izobraževalnih organizacij znova seznanil z uradnimi urami za ravnatelje, ki potekajo vsak četrtek med 11.00 in 13.00, pri čemer lahko tedaj posamezne dileme in izzive rešijo skupaj.

Dne 13. 11. 2020 je bila vrtcem, osnovnim šolam, osnovnim šolam s prilagojenim programom, glasbenim šolam, zavodom za vzgojo in izobraževanje otrok in mladostnikov s posebnimi potrebami poslanaokrožnica glede **izvajanja vzgojno-izobraževalnega procesa od 16. 11. 2020**. Vlada RS je ob epidemioloških razmerah v državi v četrtek, 12. 11. 2020, sprejela **odločitev o podaljšanju do tedaj veljavnih ukrepov** za področje vzgoje in izobraževanja.

Zaradi še vedno kritičnih epidemioloških razmer se je vzgojno-izobraževalno delo v osnovnih šolah, osnovnih šolah s prilagojenim programom ter glasbenih šolah za vse učence izvajalo na daljavo tudi od 16. 11. 2020. Zaprti so ostali domovi za učence s posebnimi potrebami, v zavodih za vzgojo in izobraževanje otrok in mladostnikov s posebnimi potrebami je potekalo šolanje na daljavo, razen v tistih, ki so ustanovljeni za otroke s čustvenimi in vedenjskimi motnjami. Vrtci, ki delujejo v okviru šol in zavodov, so lahko še naprej nudili nujno varstvo po predhodnem soglasju občine, v kateri delujejo.

Glede preverjanja in ocenjevanja znanja v spremenjenih učnih okoliščinah smo strokovnim delavcem v prilogi poslali posodobljena **priporočila Zavoda RS za šolstvo**. Pozvali smo jih, naj skupaj s svetovalnimi delavkami in delavci dodatno pozornost usmerijo v zagotavljanje vključevanja vseh otrok v izobraževanje na daljavo in pri tem posebno pozornost namenijo ranljivim skupinam (priseljencem, otrokom z učnimi in drugimi težavami, Romom, socialno ogroženim, učencem, ki nimajo dostopa do spleta …), da lahko v posebnih okoliščinah omogočimo temeljno pravico do izobraževanja prav vsakemu. Hkrati smo poslali prilogo Zavoda RS za šolstvo: **Izobraževanje na daljavo v posebnih razmerah** ‒ **Priporočila za ocenjevanje znanja v osnovni šoli** (posodobljeno z dne 16. 4. 2020). V Priporočilih je opredeljeno, da se lahko ravnatelji za podporo pri izvajanju teh priporočil obrnejo neposredno na predstojnice območnih enot Zavoda RS za šolstvo, učitelji pa se lahko za strokovno podporo po posameznih predmetih oziroma področjih povežejo s svetovalci Zavoda RS za šolstvo. S priporočili za ocenjevanje znanja v osnovnih šolah smo želeli poudariti ključne pogoje, načine in rešitve za izvedbo ocenjevanja znanja v okviru izobraževanja na daljavo. Ker izobraževanje na daljavo predstavlja kontinuiteto vzgojno-izobraževalnega procesa, ki je potekal od 1. 9. 2020, naj med izobraževanjem na daljavo učitelji ocenjujejo znanje, ki je bilo ustrezno obravnavano, utrjeno in z različnimi oblikami ter metodami tudi preverjeno.

Dne 26. 11. 2020 je bila vsem vrtcem poslana okrožnica glede **priprave na ponovno odprtje vrtcev.** Za lažjo organizacijo ponovnega odprtja vrtcev smo poslali posamezne ključne usmeritve. Ob tem smo še posebej poudarili 210. sejo Strokovnega sveta RS za splošno izobraževanje, ki je potekala 19. 11. 2020 in na kateri je bila opravljena strokovna razprava o izzivih in predlogih izvajanja kurikula v pogojih epidemije. Strokovni svet je sprejel številne sklepe, med katerimi je na prvem mestu tudi poziv Vladi RS, da pri sprejemanju ukrepov, ki posegajo v vzgojno-izobraževalni prostor, upošteva, da mora biti izobraževanje enako pomembna nacionalna prioriteta kot zdravje.

Glede na navedeno in veliko možnost, da bodo vrtci ponovno odprti v času, ko bo po vsej verjetnosti še vedno razglašena epidemija nalezljive bolezni covida-19, smo se zavedali, da bo ob ponovnem odprtju vrtcev treba zagotoviti dosledno upoštevanje vseh priporočil NIJZ o higienskih ukrepih za preprečevanje širjenja virusa in tudi drugih, do zdaj veljavnih priporočil, ki so se oblikovala v času, ko se soočamo s pojavom novega koronavirusa, tako, da se virus v vrtcih ne bo ponovno razširil do te mere, da bi bilo potrebno ponovno zapiranje vrtcev. Vsa veljavna priporočila so na voljo na spletni strani NIJZ. V izogib prevelikemu številu otrok v oddelkih ob ponovnem odprtju vrtcev glede na epidemiološke razmere NIJZ priporoča, da starši uporabijo druge možnosti za varstvo otrok, če jih imajo. Posebna pozornost je bila znotraj usmeritev za zaposlene v vrtcih ter za starše namenjena sporočilom, da:

* na delo lahko pridejo le popolnoma zdravi delavci, še posebej to velja za strokovne delavce, ki opravljajo neposredno delo z otroki;
* vzgojitelji predšolskih otrok in vzgojitelji predšolskih otrok ‒ pomočniki vzgojiteljev uporabljajo zaščitne maske tudi v oddelkih pri neposrednem delu z otroki;
* vsi strokovni delavci in drugi delavci vrtca uporabljajo maske ves čas, tako v prostorih vrtca kot na zunanjih površinah vrtca;
* v vrtec lahko pripeljejo otroka le zdravi starši. Otrok mora biti zdrav;
* starši morajo obvezno uporabljati masko v prostorih vrtca in na zunanjih površinah vrtca;
* vrtci starše obvestijo o priporočilu razširjenega strokovnega kolegija pediatrov, za katere skupine otrok se odsvetuje vključitev v vrtec v času trajanja epidemije.

Poudarjeno je bilo, da se otroci s posebnimi potrebami, ki so vključeni v razvojni oddelek, lahko vključijo v oddelek kljub rizičnosti, saj so v oddelku zanje zagotovljeni vsi pogoji varnega okolja. Otrokom s posebnimi potrebami se lahko zagotavlja dodatna strokovna pomoč tudi s strani zunanjih izvajalcev. Strokovna pomoč se zagotavlja ob upoštevanju vseh higienskih ukrepov. Poleg omenjenega so vrtci dobili še usmeritve za delovanje oddelkov (število otrok, ostajanje v mehurčku, zračenje) in organizacijo dela.

Vrtce smo spodbudili tudi k praksi vrtec na daljavo, saj so posamezni vrtci samoiniciativno razvili prakso delovanja na daljavo. Vrtci na ta način poskrbijo, da vzgojiteljice ohranjajo stik z otroki in starši.

Zaradi posebnega pomena dejavnosti predšolske vzgoje, ki temelji na kurikulumu za vrtce, bomo v sodelovanju s Skupnostjo vrtcev Slovenije, Zavodom RS za šolstvo in drugimi deležniki posebno pozornost namenili izvajanju vzgojnega dela vrtca na daljavo, s ciljem pripraviti ključne usmeritve za izvajanje te oblike dela. Ob tem smo na podlagi sodelovanja med vrtci in CŠOD znova poslali obvestilo, da se lahko vrtci in šole na CŠOD obrnejo v primeru težav s pomanjkanjem tehničnega in strokovnega kadra.

Poleg tega bila 26. 11. 2020 osnovnim šolam, osnovnim šolam s prilagojenim programom, glasbenim šolam ter zavodom za vzgojo in izobraževanje otrok in mladostnikov s posebnimi potrebami poslana okrožnica glede priprave na ponovno izvedbo vzgojno-izobraževalnega dela v šolah. V okrožnici smo v primeru ustreznih epidemioloških razmer napovedali možno vključitev vsaj dela učencev v šolske klopi od 7. 12. 2020. Okrožnica je vsebovala naslednje priloge:

* Sklep o ukrepih za nemoteno opravljanje vzgojno-izobraževalnega dela v osnovnih šolah v šolskem letu 2020/2021,
* Sklep o ukrepih za nemoteno opravljanje vzgojno-izobraževalnega dela v glasbenih šolah v šolskem letu 2020/2021,
* Inšpektorat RS za šolstvo in šport – opozorila v zvezi s preverjanjem in ocenjevanjem znanja,
* Priporočila za izvajanje vzgojno-izobraževalnega procesa v osnovnih šolah, glasbenih šolah in šolah s prilagojenim programom,
* Ponudba usposabljanj za vrtce in šole.

Če bi se šole odprle, smo se dogovorili, da se bodo v šole najprej vrnili učenci od 1. do vključno 3. razreda ter vsi otroci s posebnimi potrebami, ki so vključeni v prilagojene in posebne programe. Sočasno naj bi se odprli tudi domovi za učence s posebnimi potrebami. Drugi učenci od 4. do 9. razreda naj bi se še naprej izobraževali na daljavo. Izobraževanje na daljavo bi še naprej potekalo tudi v glasbenih šolah.

V prostorih šole smo načrtovali tudi izvajanje dopolnilnega pouka, drugih oblik individualne in skupinske pomoči ter dodatne strokovne pomoči. V proces izobraževanja v šoli bi vključili tudi učence, ki imajo tehnične težave pri spremljanju pouka na daljavo.

Ob tem smo strokovne delavce seznanili s priloženim sklepom ministrice, ki med drugim določa, da se vzgojno-izobraževalno delo po obveznem predmetniku izvaja v **enem** ocenjevalnem obdobju, ki traja od 1. 9. 2020 do 24. 6. 2021, razen za učence 9. razreda, za katere traja do 15. 6. 2021. Poseben poudarek naj bo na preverjanju znanja in zbiranju kakovostnih povratnih informacij o učenčevem znanju in napredku. Pomembno je prednostno razvijanje veščin in kompetenc ter ohranjanje kontinuiranega stika z vsemi učenci za čim boljši napredek v njihovem znanju. Znotraj okrožnice je navodilo, da o odsotnosti učencev pri pouku zaradi zdravstvenih omejitev odloča pediater. Učenci, ki zaradi zdravstvenih razlogov ne bodo mogli obiskovati pouka v prostorih šole, strokovni delavci šole po ustaljenih komunikacijskih kanalih dnevno informirajo z obsegom učne snovi, ki se je pri pouku obravnavala in jim posredujejo tudi pisna gradiva, ki so jih uporabljali pri neposrednem pouku v oddelku ostali učenci. Poleg tega naj s temi učenci strokovni delavci tedensko izvedejo tudi več govorilnih ur na daljavo, kjer jim lahko poleg motiviranja za šolsko delo podajo še razlago učne snovi in odgovorijo tudi na morebitna vprašanja. V okrožnici smo v kontekstu pomoči pri izvajanju pedagoškega procesa na daljavo ali na šoli ponudili kadrovsko podporo strokovnih delavcev in delavk CŠOD. V ta namen imajo pripravljena številna gradiva, ki so lahko v pomoč učiteljem na šolah, prav tako lahko v sodelovanju z njimi izvajajo tudi dogovorjene aktivnosti z učenci. V primeru odsotnosti učitelja šole tako ravnatelji lahko vključijo učitelja CŠOD za nemoteno izvajanje vzgojno-izobraževalnega dela.

Strokovni delavci CŠOD v lokalnih skupnostih nudijo individualno pomoč učencem, ki imajo težave s sodelovanjem pri pouku na daljavo iz različnih razlogov (kot npr. socialna stiska, prostorska stiska, prisotnost nasilja v družini, tehnične težave, več šolajočih otrok hkrati, medgeneracijsko nasilje v ruralnih okoljih). Podporo pri učenju na daljavo jim zagotavljajo kot:

* individualno pomoč pri učenju s strani strokovnega osebja CŠOD (na daljavo ali na prostem ob upoštevanju vseh potrebnih varnostnih ukrepov),
* tehnično pomoč pri vzpostavljanju pogojev za delo (internetna povezava, morebitne težave pri uporabi programskih orodij na računalniku),
* razbremenilni pogovor za učenca in družino,
* pomoč pri načrtovanju učnega procesa/urnika,
* izvedbo športnih aktivnosti na daljavo.

Ob pomoči strokovnega kadra lahko šola na CŠOD obravnava tudi potrebo po nepedagoškem kadru za pomoč v kuhinji oziroma za vzdrževanje prostorov. Poleg tega smo v prilogi okrožnice poslali možnost strokovnih usposabljanj. V okviru ESS projekta Krepitev kompetenc strokovnih delavcev na področju vodenja inovativnega vzgojno-izobraževalnega zavoda v obdobju od 2018 do 2022 – IJZ II smo za strokovne delavce v vzgoji in izobraževanju pripravili dodatna izobraževanja, ki so namenjena predvsem v podporo pouku na daljavo in v šoli.

Priloga okrožnice so **Priporočila za izvajanje vzgojno-izobraževalnega procesa v osnovnih šolah, glasbenih šolah in šolah s prilagojenim programom, ki jih je pripravil Zavod RS za šolstvo.**

V povezavi s sklepi 210. seje Strokovnega sveta RS za splošno izobraževanje z dne 20. 11. 2020, v povezavi s sklepom ministrice z dne 26. 11. 2020 (št. 6034-14/2020/2) o ukrepih za nemoteno opravljanje vzgojno-izobraževalnega dela v osnovnih šolah v šolskem letu 2020/2021 in v povezavi s sklepom ministrice z dne 26. 11. 2020 (št. 6034-15/2020/2) o ukrepih za nemoteno opravljanje vzgojno-izobraževalnega dela v glasbenih šolah v šolskem letu 2020/2021, je Zavod RS za šolstvo pripravil priporočila, s katerimi smo želeli podpreti ravnatelje in učitelje pri izvajanju pouka v šolskem letu 2020/2021. Pri tem smo poudarili tudi smiselno uporabo priporočil, ki smo jih pošiljali v preteklosti, in priporočil, objavljenih v publikaciji Vzgoja in izobraževanje v Republiki Sloveniji v razmerah, povezanih s covidom-19. Omenjena Priporočila veljajo od dneva, ko je ministrica za izobraževanje, znanost in šport sprejela zgoraj omenjeni sklep, to je od 26. 11. 2020.

Priporočila se dotikajo petih področij, ki so prioriteta ob ponoven vstop v šolski prostor: Preverjanje in ocenjevanje znanja, Načrtovanje in izvajanje vzgojno-izobraževalne dejavnosti v 1. VIO, Psihološko sociološki vidik načrtovanja in izvajanja dejavnosti, Pedagoško didaktični vidik, Načrtovanje in izvajanje vzgojno-izobraževalne dejavnosti za učence iz ranljivih skupin.

* **Preverjanje in ocenjevanje znanja**

Med izvajanjem pouka na daljavo naj se za učence osnovne šole ne izvaja ocenjevanje znanja. Učitelji naj posebno pozornost posvetijo preverjanju znanja in doseganju ciljev. Glede na sklep ministrice, s katerim je določeno eno ocenjevalno obdobje v tem šolskem letu in zmanjšano minimalno število ocen, bo ocenjevanje, zlasti v obliki pisnih preizkusov in ustnega ocenjevanja možno izvajati, ko se učenci vrnejo v šole. Zmanjšano potrebno minimalno število ocen v ocenjevalnem obdobju naj v praksi ne izpade kot možnost zgolj pisnega preverjanja znanja, kar bi imelo za posledico preobremenitev učencev in odmik od strokovno utemeljenih načinov in oblik preverjanja znanja z ocenjevanjem. Predlagali smo, da po vrnitvi učencev k pouku v šolo učiteljski zbori pripravi skupni načrt ocenjevanja znanja in naj velja, da naj večina pridobljenih ocen ne bo pridobljena na pisni način.

* **Načrtovanje in izvajanje vzgojno-izobraževalne dejavnosti v 1. VIO**

Vrnitev učencev v šolo naj bo namenjena predvsem preverjanju in utrjevanju znanja ter odpravljanju vrzeli ali poglabljanju znanja. Namen priporočil je izpostaviti izhodišča, na podlagi katerih bodo šole zagotovile lažjo prilagoditev učencev 1. VIO spreminjajočim razmeram, v katerih se pouk izvaja ob upoštevanju priporočil zdravstvene stroke za preprečitev širjenja okužb s covidom-19. Še posebej poudarjamo pomen poglabljanja in nadgrajevanja dosežene ravni znanja, ki so ga učenci pridobili med izobraževanjem na daljavo. Med prehodom na pouk na daljavo so bila izdana Priporočila za izvajanje pouka na daljavo (5. 11. 2020), v katerih so bile poudarjene tri faze prehoda na pouk na daljavo, zato velja iste faze vzpostaviti tudi pri povratku v šole: vzpostavitev spodbudnega učnega okolja v učilnicah, razvijanje rutin in izvajanje vzgojno-izobraževalnega dela. Posebno pozornost pa je treba nameniti učencem 1. razreda, ki rutin v šolskem učnem okolju še niso mogli povsem usvojiti. Učenci prvega razreda se šele navajajo na šolsko okolje in vrnitev v šole bo za njih neke vrste ponovni vstop v šolo. Da bi ohranili njihovo željo po učenju, motivacijo, njihova pozitivna pričakovanja in radovednost ter hkrati skrbeli za pedagoško kontinuiteto iz predšolskega v šolsko okolje, je treba s posebno občutljivostjo premisliti vrnitev v šolo, način poučevanja in pristope k ocenjevanju. Učenci prvega razreda še nimajo izkušnje z opisnim ocenjevanjem, zato jih je treba na razumevanje namena ocenjevanja najprej navaditi in jim ocenjevanje osmisliti. Prilagoditi je treba načine ocenjevanja.

* **Psihološko-sociološki vidik načrtovanja in izvajanja dejavnosti**

V razmerah, ko poteka pouk na daljavo, učenci različno doživljajo stres in se nanj tudi različno odzivajo. Posledice se lahko odražajo na področju vedenja, čustvovanja, doživljanja, učenja ter vsakdanjih rutin. Odzivi učencev so odvisni od njihove starosti, od tega, koliko, katere in kako kakovostne informacije o dogajanju imajo na razpolago, kako te informacije razumejo, od njihovih preteklih izkušenj ter podpore domačega okolja.

V začetku šolskega leta so se tudi najmlajši učenci že naučili in soočili s pravili, povezanimi s preprečevanjem okužb. Predlagamo, da se ob vrnitvi v šole izvede usklajeno delovanje z domačim okoljem (kot npr. dogovor šole s starši pred vrnitvijo v šole). Učitelj naj bo posebej pozoren na dejavnike tveganja za duševno zdravje otrok. Za učence je ključna neposredna komunikacija učenca z učiteljem, izvajalci dodatne strokovne pomoči in svetovalnimi delavci ter z vrstniki.

Ključna vodila tega pogovora naj bodo: omogočiti učencu dovolj časa za to, da spregovori o čustvih, skrbeh, strahovih … Pomembno je podajanje relevantnih informacij, ki so prilagojene razvojni stopnji otrok. Ob vrnitvi v šole tako predlagamo redne jutranje rutine, redna spodbudna sporočila razrednika/učitelja, seznanjanje z informacijami za ustvarjanje občutka predvidljivosti, vaje za umirjanje in čuječnost itd.

Pri načrtovanju dela z učenci je treba upoštevati, da so učenci že daljše obdobje izpostavljeni stresu glede epidemije. Otroke je treba ponovno uvesti v ukrepe in ukrepe osmisliti. Treba je načrtovati čas in dejavnosti za pogovor z učenci. Učenci naj povedo, s kakšnimi občutki in pričakovanji se vračajo v šolske klopi. Ta čas za pogovor naj bo načrtovan in povezan s cilji učnih načrtov. V začetku je treba razmisliti o osmišljanju varnostno-higienskih ukrepov v razredu in s tem z učenci osmisliti vzpostavljanje rutine v razredu (skrb zase in za druge). Posebno pozornost je treba nameniti ustvarjanju razmer za varno in spodbudno učno okolje, še posebej za ranljivejše skupine otrok. Če učitelj pri učencih zazna večje stiske (npr. odklanjanje šole, strahovi), naj se poveže s šolsko svetovalno službo in po potrebi s svetovalnimi centri.

* **Pedagoško-didaktični vidik**

Didaktična priporočila v zvezi z izvajanjem pouka na daljavo so bila šolam poslana že s predhodnimi priporočili. Predvsem je pomembno, da naj učitelj v prvi fazi izvajanja pouka v razredih nameni čas pregledu opravljenega dela na daljavo, preverjanju predznanja in dokazov (pogovor z učenci). Pri tem naj se učitelj izogne kontroli tega, ali so učenci med izobraževanjem na daljavo opravili vse naloge in zbrali vsa gradiva itd. Preverjanje naj bo namenjeno predvsem ugotavljanju stopnje razumevanja in vrzeli v znanju ter usvojenih veščin v času pouka na daljavo. V tem obdobju naj učitelj poveže obravnavane cilje in vsebine iz časa pred zaprtjem šole z novimi načrtovanimi cilji.

Prednost naj ima doseganje ciljev in poglabljanje znanj, potrebnih za nadgradnjo v prihodnjih razredih. Svetovano je, da strokovni delavci upoštevajo naslednje vidike:

* Ko učitelj ugotovi stanje v razredu, naj opravi pregled in spremembo letne priprave. Pri pregledu letne priprave naj bo v ospredju sledenje temeljnim ciljem. Izvajanje načrtovanega naj nadaljuje na podlagi informacij, ki jih dobi od učencev. Učitelj naj za izvajanje vzgojno-izobraževalnega dela načrtuje cilje, ki jih je mogoče uresničiti do konca leta. O tem se na šoli dogovori strokovni aktiv.
* Učitelji naj bodo še posebej občutljivi in usmerjeni na doživljanje občutka varnosti ter na zmanjšanje negotovosti v šolskem okolju, zato naj bo šolski vsakdan jasno strukturiran in predvidljiv.
* Učitelj naj načrtuje tudi čas za socialno-emocionalno učenje in krepitev odnosov v oddelku.
* Pri načrtovanju dejavnosti, urnika in obremenitev učencev naj sodelujejo vsi strokovni delavci (učitelji TJ, DSP, SS, ostali učitelji), ki poučujejo isto skupino/oddelek učencev v osnovnem in razširjenem programu oz. učitelji, ki poučujejo določen oddelek.
* Delo učencev naj bo usmerjeno v delo v šoli. Vse naloge in dejavnosti za utrjevanje in preverjanje doseženih ciljev naj učenci opravijo v šoli.
* V vseh razredih 1. VIO, še posebej 1. razredu, zagotavljamo učencem delo v kotičkih, kar omogoči načrtovanje dela na tedenski ravni in medpredmetno povezovanje.
* Pri načrtovanju prostega časa, igre ali samostojnega učenja v diferenciranih skupinah naj šole upoštevajo proste učilnice, ki so na šoli na voljo.
* Učitelj naj poskrbi za ustrezno, učinkovito in dovolj pogosto podajanje povratnih informacij učencem.
* Razvoj digitalnih zmožnosti in obvladovanje digitalnih veščin sta se izkazala kot ključna za izvajanje pouka na daljavo, zato je ključno, da učitelj načrtno in sistematično ter v omejenem obsegu ohrani tudi delo v kanalih in spletnih učilnicah, ki ga je vzpostavil v času pouka na daljavo.
* Učitelj naj upošteva razlike med učenci, zato naj bodo navodila in aktivnosti individualizirani oz. diferencirani za učence različnih zmožnosti. Osnova za individualizirana navodila naj bo preverjeno predznanje in pogovor z učenci o dokazih o učenju, ki so jih prinesli iz pouka na daljavo. Pri delu z učenci s posebnimi potrebami se navodila in prilagoditev izvajajo na podlagi spremenjenih individualnih programov in ob prisotnosti učiteljev dodatne strokovne pomoči.
* Učitelj zagotovi več pomoči za učence, ki jim med poukom na daljavo ni uspelo usvojiti temeljnih ciljev. Pri izvedbi mu lahko pomagajo učitelji, ki sodelujejo pri izvajanju VIZ-procesa v oddelku.
* Učitelj naj učencem omogoči, da znanje izkažejo na raznolike načine, naj zagotovi sprotno, kakovostno (vsebinsko) povratno informacijo in učenca z jasnimi navodili spodbudi, da izdelek izboljša.
* Učitelj naj učence usmeri tudi v dejavnosti, ki so jih učenci izvajali skozi pouk na daljavo in so posredno povezane s šolskim delom in ga neposredno podpirajo (npr. delo v spletni učilnici, branje literarnih del, ogled filma, likovno ustvarjanje, ogled glasbene prireditve, ogled TV-oddaj, npr. Izodrom, ipd.). S tem bo zagotovljena povezava s poukom na daljavo.
* Učitelj naj učence izdatno spodbudi k organiziranim, usmerjenim gibalnim dejavnostim spoudarkom na gibalni učinkovitosti, varnosti in razumevanju pomena gibanja (vzdržljivost, vaje za telesno držo, poligoni, teki po naravnem okolju ipd.).
* **Načrtovanje in izvajanje vzgojno-izobraževalne dejavnosti za učence iz ranljivih skupin**

Težave, s katerimi se srečujejo učenci priseljenci, Romi in učenci s posebnimi potrebami, so v marsičem podobne tistim, s katerimi se srečujejo učenci nasploh v času šolanja na daljavo zaradi epidemije covida-19. Tem težavam se pridružujejo še posamezne specifike, na primer nepoznavanje ali slabše poznavanje slovenskega jezika, socialna in ekonomska stiska družine, primanjkljaji, ovire oz. motnje idr., zato v nadaljevanju navajamo nekatere ključne poudarke, na katere naj bodo učitelji še posebej pozorni pri delu z ranljivimi skupinami učencev.

Treba je preveriti, kateri komunikacijski medij (računalnik, tablica, telefon) je za družino najbolj primeren ter kakšno je znanje uporabe teh pri starših in učencu. Navodila staršem in učencu morajo biti razumljiva, jasna in sprotna. Razrednik, šolski svetovalni delavec ali drugi strokovni delavec šole si mora vzeti dovolj časa za svetovanje o organizaciji dela in učenja v domačem okolju. Pomembno je, da učencem iz ranljivih skupin in njihovim staršem učitelj nudi potrebno podporo. V zvezi s podporo učencev s posebnimi potrebami smo usmeritve šolam poslali že aprila 2020.

Pri delu z učenci priseljenci učitelj načrtuje in izvaja prilagoditve v razredu, v katerega so vključeni učenci priseljenci. Zanje je treba skupaj s starši pripraviti individualni načrt aktivnosti. V začetnem obdobju vključitve v pouk je treba nameniti prednost t. i. jeziku razreda oz. funkcionalni rabi jezika (jezik izvajanja pouka, komunikacija z drugimi učenci, dnevna, tedenska rutina itd.). Učencem priseljencem je treba zmanjšati obseg snovi, uporabljati krajše stavke, ključne besede posebej označiti, naloge dodatno opremiti s slikovnim gradivom, poskrbeti, da so navodila za delo čim bolj kratka in jasna. Učitelj nujno preveri razumevanje navodil.

Učence priseljence se postopno in sistematično navaja na vključevanje v novo okolje. Pogosto jim je treba individualno razložiti dano nalogo in stalno preverjati razumevanje navodil. V ta namen učitelj, ki izvaja učno pomoč priseljencem, in učitelji razredniki ter drugi učitelji sodelujejo in skupaj načrtujejo delo z učencem in spremljajo napredek. Učence priseljence je TREBA enakovredno vključevati v vse dejavnosti pouka, čeprav še niso usvojili učnega jezika. Tako imenovana jezikovna kopel prispeva k razvijanju razumevanja jezika.

**Začetno učenje slovenščine** poteka po učnih načrtih za začetno učenje v 1., 2. in 3. VIO. V primeru nadaljevanja pouka na daljavo velja ohranjati in izvajati tudi začetno učenje slovenščine. Za delo z učenci Romi svetujemo, da razrednik in romski pomočnik posebno pozornost namenita predvsem ohranjanju in vzdrževanju stika z družino. Po vrnitvi učencev v šolo učitelj preveri doseganje znanja med izobraževanjem na daljavo, ugotovi primanjkljaje in načrtuje postopno odpravljanje teh.

Dne 26. 11. 2020 je bila poslana tudi **okrožnica v zvezi z načinom ocenjevanja srednjim šolam, dijaškim domovom ter organizacijam za izobraževanje odraslih**. Ministrica je na podlagi predloga Strokovnega sveta RS za splošno izobraževanje s sklepom št. 600-140/2020/1 z dne 26. 11. 2020 določila, da se pouk v srednjih šolah v šolskem letu 2020/2021 organizira v enem ocenjevalnem obdobju. Opredelili smo, da naj šole s tem uskladijo šolska pravila ocenjevanja znanja, kot so načini in roki izpolnjevanja obveznosti, določeni z učnim načrtom oziroma katalogom znanja in načrtom ocenjevanja znanja, potrebno število ocen pri posameznem predmetu oziroma strokovnem modulu v posameznem ocenjevalnem obdobju. Prav tako naj učitelji oziroma strokovni aktivi s tem sklepom uskladijo načrte ocenjevanja znanja in dijake seznanijo z roki za ocenjevanje znanja. V okrožnici smo želeli poudariti, da sklep vsebuje tudi določbe v primeru negativne ocene dijaka v ocenjevalnem obdobju in prilagoditve načina ocenjevanja, če znanja dijakov ni mogoče ocenjevati z obveznimi načini ocenjevanja. V prilogi okrožnice so bile tudi informacije Zavoda RS za šolstvo in šport in dopis Inšpektorata RS za šolstvo in šport.

V povezavi s sklepom ministrice o enem ocenjevalnem obdobju v tem šolskem letu je Zavod RS za šolstvo pripravil **Priporočila za preverjanje in ocenjevanje znanja v srednji šoli v času izvajanja pouka na daljavo**, s katerimi smo želeli podpreti ravnatelje in učitelje pri izvajanju pouka v šolskem letu 2020/2021. Tako kot za osnovne šole ta priporočila veljajo od dneva, ko je ministrica za izobraževanje, znanost in šport sprejela zgoraj omenjeni sklep.

S priporočili za preverjanje in ocenjevanje znanja v srednjih šolah želimo izpostaviti ključne pogoje, načine in rešitve za izvedbo preverjanja in ocenjevanja na daljavo. Kljub občutljivosti ocenjevanja se moramo zavedati, da je ocenjevanje le del učnega procesa ter oblika informacije o doseženem znanju in usvojenih veščinah dijaka. Tudi v posebnih razmerah mora proces ocenjevanja potekati nemoteno, le da moramo k ocenjevanju pristopiti še bolj premišljeno. Nujna je kritična presoja učitelja, kaj je smiselno oceniti in česa ne - ni namen, da bi ocenili prav vse, kar je dijak usvojil.

Pri izobraževanju na daljavo sta preverjanje in ocenjevanje znanja s psihološkega in sociološkega vidika še posebej občutljiva, pri čemer je pomembno dobro počutje in zdravje dijakov. Ves čas izvajanja izobraževalnega procesa naj učitelji s sprotnim preverjanjem znanjapridobivajo povratne informacije o znanju posameznega dijaka. S tem se pri učiteljih oblikuje realni pregled o znanju dijaka in priložnost, da dijaka s povratno informacijo usmerjajo v procesu učenja. Pri kasnejšem ocenjevanju znanja se na ta način lahko zmanjša dvom učitelja v pravilnost ocene. Ocenjevanje znanja naj torej sledi preverjanju znanja in naj ga učiteljski zbor posameznega oddelka vpeljuje koordinirano, postopno in v skladu z dogovorjenimi oblikami dela**.** Šole naj aktivnosti ocenjevanja izvajajo tako, da izobraževanje na daljavo predstavlja kontinuiteto vzgojno-izobraževalnega procesa, ki poteka od začetka šolskega leta 2020/2021.

Treba je poudariti, da učitelji tudi pri načrtovanju preverjanja in ocenjevanja znanja, ki potekata na daljavo**,** izhajajo iz učnega načrta oz. kataloga znanja, raznolikih zmožnosti dijakov ter različnih pogojev dela na daljavo tako učiteljev kot tudi dijakov. Pri tem priporočamo, da učitelji:

* razmislijo o najprimernejših načinih ocenjevanja na daljavo, pri čemer upoštevajo specifiko predmeta,
* dijakom predstavijo, kaj se od njih pričakuje (kaj morajo znati, narediti),
* s predvideno vsebino in oblikami ocenjevanja znanja seznanijo dijake in preverijo, ali jim pogoji dela doma omogočajo predlagani način.

Priporočila podrobneje opredeljujejo naslednje segmente: Preverjanje znanja in prilagajanje ocenjevanja znanja v aktualnih razmerah, Temeljne pogoji za učinkovito preverjanje in ocenjevanje znanja, Tehnične možnosti in digitalne kompetence dijakov, Načini preverjanja in ocenjevanja ter Učno okolje, v katerem poteka ocenjevanje na daljavo.

Pomembno je izpostaviti, da morajo prilagoditvi procesa poučevanja in učenja na daljavo slediti tudi **prilagoditve ocenjevanja, predvsem v načinih in oblikah.** Pri tem je treba upoštevati Pravilnik o ocenjevanju v srednjih šolah (Uradni list RS, št. 30/18) ter sklep ministrice, ki je za tekoče šolsko leto določila eno ocenjevalno obdobje. Za neocenjene dijake in dijake z negativnimi ocenami se priporoča, da se dijakom omogočita popravljanje in izboljševanje ocen, ki naj potekata na podlagi dogovora z učiteljem. Kot temeljni pogoji za učinkovito preverjanje in ocenjevanje znanja se poudarja stik z vsemi dijaki. Pomembno je, da učitelji poznajo razmere, v katerih dijaki lahko sodelujejo v procesu izobraževanja na daljavo (tudi dijaki z odločbami, tujci in dijaki z nizkim socialno-ekonomskim statusom). Podpora dijakom, ki **potrebujejo dodatno pomoč** (dijaki z učnimi težavami, tujci …), je ključna. Individualni pristop in hkrati usklajeno delovanje vseh učiteljev in drugih strokovnih delavcev, ki delajo s takšnim dijakom, lahko pomembno pripomorejo k njegovemu napredku.

Dijakom, ki iz različnih razlogov potrebujejo posebno podporo, naj učitelji prilagodijo in individualizirajo navodila. Če imajo izdelan osebni izobraževalni načrt, naj ga učitelji smiselno upoštevajo. Pri ocenjevanju naj jim omogočijo določeno mero izbirnosti pri vrsti nalog, načinu izvedbe in časovni omejitvi. Preverjanje znanja, tudi na podlagi izvajanja aktivnosti, opravljanja nalog in oblikovanja izdelkov dijakov, je učinkovito, ko učitelj pridobi kakovostno povratno informacijo o znanju posameznega dijaka.Na tej osnovi ustrezno prilagaja in diferencira učni proces. Ob tem je potrebna tudi kakovostna povratna informacija s strani učitelja, s katero dijaka usmerja k prilagajanju učenja ter izboljševanju znanja.

|  |
| --- |
| Dne 3. 12. 2020 je bila vrtcem, osnovnim šolam, osnovnim šolam s prilagojenim programom, glasbenim šolam ter zavodom za vzgojo in izobraževanje otrok in mladostnikov s posebnimi potrebami poslana okrožnica glede izvajanje vzgojno-izobraževalnega dela od 7. 12. 2020. Z okrožnico smo vzgojno-izobraževalne ustanove (tudi srednje šole, dijaške domove, višje strokovne šole ter organizacije za izobraževanje odraslih) obvestili, da je Vlada RS zaradi aktualnih epidemioloških podatkov podaljšala ukrepe za zajezitev in obvladovanje epidemije covida-19. To je pomenilo, da ostaja v veljavi odlok o prepovedi zbiranja ljudi v zavodih s področja vzgoje in izobraževanja. Izjema so zaposleni v zavodih in člani organov zavodov. Posledično ostaja v veljavi tudi sklep ministrice o izobraževanju na daljavo. Vrtci še naprej delujejo v zmanjšanem obsegu, ki zagotavlja nujno varstvo za otroke, katerih starši so zaposleni in varstva ne morejo zagotoviti na drug način, če tako odloči župan občine, na območju, katere vrtec izvaja dejavnost. |

Šole smo obvestili, da je Vlada RS na seji 3. 12. 2020 sprejela tudi Načrt sproščanja ukrepov za zajezitev in obvladovanje epidemije nalezljive bolezni COVID-19, na podlagi katerega se bodo na področju vzgoje in izobraževanja ter športne dejavnosti ukrepi sproščali po fazah:

* v oranžni fazi umirjanja (pod 1000 okužb/1000 hospitaliziranih bolnikov s covidom-19) se predvideva odprtje vrtcev in šol za 1. triletje ter osnovnih šol prilagojenim programom in zavodov za vzgojo in izobraževanje otrok in mladostnikov s posebnimi potrebami. Sprostile se bodo lahko tudi športne aktivnosti na prostem.
* v rumeni fazi umirjanja (pod 600 okužb/500 hospitaliziranih bolnikov s covidom-19) se osnovne šole odprejo v celoti. V šole se vrnejo tudi zaključni letniki srednjih šol.
* v zeleni fazi umirjanja (pod 300 okužb) se odpravijo vse omejitve na področju vzgoje in izobraževanja ter športnih dejavnosti.

Opredeljeno je bilo, da se bo doseganje kriterijev za sproščanje ukrepov po fazah spremljalo na dnevni ravni. Ko bodo kriteriji doseženi, bodo predvideni ukrepi posamezne faze stopili v veljavo naslednji dan po ugotovitvi. Hkrati je bilo v okrožnici opredeljeno, da je Vlada RS na seji sprejela Načrt množičnega, prostovoljnega ponavljajočega se testiranja in Nacionalno strategijo cepljenja, po kateri so zaposleni v vzgoji in izobraževanju uvrščeni v prednostne skupine tako za testiranja kakor tudi za cepljenje.

Dne 10. 12. 2020 je bila vrtcem, osnovnim šolam, osnovnim šolam s prilagojenim programom, glasbenim šolam ter zavodom za vzgojo in izobraževanje otrok in mladostnikov s posebnimi potrebami poslana okrožnica glede **izvajanja vzgojno-izobraževalnega dela od 14. 12. 2020.** Z okrožnico smo vzgojno-izobraževalne ustanove obvestili, da je Vlada RS zaradi epidemioloških razmer v državi sprejela odločitev o podaljšanju ukrepov za zajezitev in obvladovanje epidemije covida-19.

Okrožnica s podobno vsebino je bila 11. 12. 2020 poslana srednjim šolam, dijaškim domovom, višjim strokovnim šolam ter organizacijam za izobraževanje odraslih. V skladu s Sklepom o začasni obliki izvajanja vzgojno-izobraževalnega dela v vzgojno-izobraževalnih zavodih (Uradni list RS, št. 181/20) se vzgojno-izobraževalno delo še naprej izvaja na daljavo, razen v zavodih, ki so ustanovljeni za delo z otroki in mladostniki s čustvenimi in vedenjskimi motnjami.

Dne 18. 12. 2020 je bila vrtcem, osnovnim šolam, osnovnim šolam s prilagojenim programom, glasbenim šolam, zavodom za vzgojo in izobraževanje otrok in mladostnikov s posebnimi potrebami poslana okrožnica glede **izvajanja vzgojno-izobraževalnega dela od 21. 12. 2020.** V okrožnici smo vzgojno-izobraževalne ustanove obvestili, da je Vlada RS zaradi epidemioloških razmer v državi sprejela odločitev o podaljšanju ukrepov za zajezitev in obvladovanje epidemije covida-19. Z Odlokom o spremembah določenih odlokov, izdanih na podlagi Zakona o nalezljivih boleznih (Uradni list RS, št. 190/20 z dne 17. 12. 2020), ki začne veljati 19. 12. 2020, je Vlada RS določila, da do 25. 12. 2020 velja Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih (Uradni list RS, št. 183/20).

To pomeni, da se je v skladu s Sklepom o začasni obliki izvajanja vzgojno-izobraževalnega dela v vzgojno-izobraževalnih zavodih (Uradni list RS, št. 181/20) vzgojno-izobraževalno delo še naprej izvajalo na daljavo, razen v zavodih, ki so ustanovljeni za delo z otroki in mladostniki s čustvenimi in vedenjskimi motnjami.

Vrtci so še naprej delovali v zmanjšanem obsegu, ki zagotavlja nujno varstvo za otroke, katerih starši so zaposleni in varstva ne morejo zagotoviti na drug način.

Dne 23. 12. 2020 je bila vsem vzgojno-izobraževalnim ustanovam poslana okrožnica glede poučevanja športne vzgoje na daljavo**.** **Priporočila** je pripravila Fakulteta za šport v Ljubljani. Na spletni strani SLOfit so za razredne učitelje in športne pedagoge objavljena priporočila za izvajanje športne vzgoje na daljavo. Za starše so objavljena priporočila za gibanje njihovih otrok in mladostnikov v času epidemije covida-19, poleg tega so objavljeni prispevek za starše in učitelje, zakaj je športna vzgoja med šolanjem na daljavo še toliko bolj pomembna, ter še številni drugi prispevki, ki so lahko v pomoč učiteljem in staršem v tem času.

Dne 29. 12. 2020 smo osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami, osnovnim šolam z oddelki prilagojenega programa ter socialnovarstvenim zavodom poslali **okrožnico glede ponovne izvedbe vzgojno-izobraževalnega dela**. Ustanove smo obvestili, dase bo pouk za vse učence in dijake v prilagojenih in posebnih programih predvidoma začel v torek, **5. 1. 2021**. V okrožnici smo opredelili, da bo dokončno potrditev navedenega datuma v naslednjih dneh sprejela Vlada RS, o čemer jih bomo tudi nemudoma obvestili. Napovedano je bilo, da se bodo 5. 1. 2021 odprli tudi domovi za učence s posebnimi potrebami in enote vrtcev v osnovnih šolah s prilagojenim programom in zavodih. Prav tako se lahko izvajajo tudi zdravstvena dejavnost in druge individualne obravnave. Z okrožnico smo jih obvestili, da bo **za vse zaposlene** (strokovni, administrativni in tehnični kader) v osnovnih šolah s prilagojenim programom, v zavodih za vzgojo in izobraževanje otrok in mladostnikov s posebnimi potrebami ter za zaposlene, ki so v stiku z učenci prilagojenega in posebnega programa pri osnovnih šolah, v ponedeljek, 4. 1. 2021, potekalo hitro testiranje na okužbo s SARS-CoV-2. V želji po zdravstveno čim bolj varnem okolju v šolah in zavodih smo zaposlene zaprosili, da se za pristop k hitremu testiranju odločijo v čim večjem številu (želeno je, da to storijo vsi, razen tisti, ki so v zadnjih treh mesecih preboleli covid-19) ter s tem pripomorejo k varnejšemu in odgovornejšemu vračanju vseh deležnikov vzgojno-izobraževalnega procesa v vsem nam želene običajne procese.

Dne 31. 12. 2020 je bilo vrtcem, osnovnim šolam ter glasbenim šolamposlano **Obvestilo o podaljšanju ukrepov za zajezitev in obvladovanje epidemije.** Vlada RS je v namreč v sredo, 30. 12. 2020, v poznih večernih urah zaradi epidemioloških razmer v državi sprejela odločitev o podaljšanju ukrepov za zajezitev in obvladovanje epidemije covida-19. Do 4. 1. 2021 je podaljšala trenutno veljavni odlok in sprejela novega, ki je začel veljati 5. 1. 2021 (Uradni list RS, št. 204/2020), po katerem bodo šole izvajale izobraževanje na daljavo tudi v tednu od 4. do 8. 1. 2021. Novi odlok odpira zgolj OŠPP in zavode za izobraževanje otrok s posebnimi potrebami, ki svojo dejavnost v celoti vračajo v šole 5. 1. 2021. Kot prilogo okrožnici vrtcem, osnovnim šolam ter glasbenim šolamsmo poslali **Poziv primarnih pediatrov učiteljem in vzgojiteljem** k sodelovanju pri zmanjševanju širjenja okužb z virusom SARS-CoV-2 v šolah in vrtcih.

Dne 6. 1. 2021 smo tako osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami in osnovnim šolam z oddelki prilagojenega programa poslali pisma pediatrov, ki nagovarjajo učence, zaposlene in starše, ter dva filma o pravilni uporabi zaščitnih mask, ki se lahko uporabijo pri vzgojno-izobraževalnem delu. Sporočila temeljijo na navodilih, da naj v šolo prihajajo popolnoma zdravi, naj ostajajo v varnem razrednem mehurčku, so previdni in pozorni pri stikih v domačem okolju, učitelje in starše pa pediatri prosijo, da se testirajo in cepijo, ko bo to mogoče.

Dne 7. 1. 2021 smo vrtcem, osnovnim šolam ter glasbenim šolam poslali okrožnico, da je Vlada RS prejela odločitev o podaljšanju ukrepov za zajezitev in obvladovanje epidemije covida-19 do vključno 15. januarja 2021. Glede na novi odlok (Uradni list RS, št. 2/21) in Sklep o začasni obliki izvajanja vzgojno-izobraževalnega dela v vzgojno-izobraževalnih zavodih (Uradni list RS, št. 181/20) se izobraževanje na daljavo izvaja tudi v tednu od 11. do vključno 15. 1. 2021. Izjema so osnovne šole s prilagojenim programom in zavodi za vzgojo in izobraževanje otrok in mladostnikov s posebnimi potrebami, ki so odprti že zdaj. Vrtci so še naprej delovali v zmanjšanem obsegu in zagotavljali program za otroke, katerih starši so zaposleni in varstva ne morejo zagotoviti na drug način (kakor po zdaj veljavnem odloku).

Obvestilo o podaljšanju ukrepov smo znova poslali 14. 1. 2021. Glede na spremembe Odloka o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih zaradi takratnih epidemioloških razmer so osnovne šole in glasbene šole še naprej izvajale izobraževanje na daljavo tudi v tednu od 18. do 22. 1. 2021.

Vlada RS je 7. 1. 2021 sprejela Načrt sproščanja ukrepov ob pojenjanju pandemije covida-19, pri čemer se upoštevajo tudi epidemiološke razmere v **posameznih statističnih regijah**. Stanje se ugotavlja vsako sredo, ugotavljati pa se začne 13. 1. 2021, ko jo Vlada RS namreč prvič preverila stanje.

Na podlagi Načrta sproščanja ukrepov ob pojenjanju pandemije covida-19 se ukrepi v vzgoji in izobraževanju sproščajo na naslednji način:

* ko je dosežena t. i. rdeča faza (pod 1350 okužb/1200 hospitaliziranih bolnikov s covidom-19, pri čemer se upošteva sedemdnevno povprečje odkritih okužb s covidom-19) je predvideno odprtje vrtcev in šol za 1. triado po tako imenovanem modelu C;
* ko je dosežena t. i. oranžna faza (pod 1000 okužb/1000 hospitaliziranih bolnikov s covidom-19, pri čemer se upošteva sedemdnevno povprečje odkritih okužb s covidom-19) je predvideno, da se v šole vrnejo preostali razredi osnovnih šol in zaključni letniki srednjih šol po modelu C, na fakultetah bodo možni izpiti in seminarji z udeležbo do deset ljudi;
* ko je dosežena t. i. rumena faza (pod 600 okužb/500 hospitaliziranih bolnikov s covidom-19) je predviden prihod vseh dijakov in študentov k pouku oziroma na predavanja, odprli bi se dijaški in študentski domovi. Pri tej fazi še ni odločeno, ali bo sproščanje potekalo po regijah ali za vso državo hkrati;
* ko je dosežena t. i. zelena faza (pod 300 okužb) je predvidena odprava vseh omejitev v vzgoji in izobraževanju ter na področju športnih dejavnosti.

Glede na epidemiološke razmere v Sloveniji je Vlada RS v sredo, 20. 1. 2021, sprejela nov Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih (Uradni list RS, št. 9/2021). Nemudoma smo osnovnim in glasbenim šolam poslali okrožnico glede **Postopnega odpiranje šol in izvajanje vzgojno-izobraževalnega dela na področju osnovnega in glasbenega šolstva od 26. 1. 2021.**

S tem odlokom se je začasno prepovedalo zbiranje ljudi v osnovnih šolah, razen za učence **od 1. do vključno 3. razreda** v gorenjski, koroški, obalno-kraški, osrednjeslovenski, podravski, pomurski, primorsko-notranjski, savinjski in zasavski regiji. V teh regijah je od torka, 26. 1. 2021, vzgojno-izobraževalno delo za učence od 1. do vključno 3. razreda potekalo v prostorih šole. V preostalih regijah (goriški, jugovzhodni Sloveniji in posavski regiji) je vzgojno-izobraževalno delo **za vse učence od 1. do 9. razreda potekalo na daljavo**. Pouk v glasbenih šolah je še naprej potekal na daljavo. Hkrati smo obvestili šole, da bo za zaposlene (strokovni delavci v prvem triletju osnovne šole, administrativni, tehnični delavci ter vodstveni kader) v osnovnih šolah, ki sodijo v zgoraj imenovane regije, v ponedeljek, 25. 1. 2021, potekalo hitro testiranje na okužbo s SARS-CoV-2.

V okrožnici smo posebno pozornost namenili izvajanju **vzgojno-izobraževalnega dela v šolah in na daljavo.** Pouk se v šolskih prostorih organizira v skupinah – oddelkih, če pa so ravnatelji ocenili, da jim kadrovske in prostorske možnosti dovoljujejo delitev oddelkov v dve skupini, pa smo priporočili, da to storijo. Torej: »mehurček« je oddelek, lahko pa je tudi manjša skupina, če je organizacijsko in kadrovsko možna (priporočeno). Dejavnosti obveznega in razširjenega programa se izvajajo znotraj iste skupine (oddelka) v istem prostoru. Skupine (oddelki) ne prehajajo iz prostora v prostor in se ne združujejo. Izvajajo se le tiste interesne dejavnosti, ki se lahko izvajajo v okviru iste skupine (oddelka). Tudi individualna in skupinska učna pomoč ter dodatna strokovna pomoč, ki jo lahko nudijo tudi mobilni učitelji, se za učence od 1. do vključno 3. razreda izvaja v šoli ob upoštevanju vseh higienskih ukrepov.

Šole izdelajo natančne protokole (izvedbene načrte) za izvajanje obveznega in razširjenega programa. Načrti naj zajemajo organizacijo dela ter ravnanje in zadolžitve posameznih strokovnih delavcev na nalogah. Za učence od 4. do 9. razreda je pouk v vseh regijah še vedno potekal na daljavo. Izobraževanje na daljavo je še naprej potekalo tudi v glasbenih šolah.

Svetovali smo, da ravnatelj z učiteljskim zborom naredi načrt izvajanja pouka tako za učence, ki se bodo izobraževali v prostorih šole, kot za učence, ki bodo še naprej izvajali pouk na daljavo.

Zaradi splošnega epidemiološkega stanja za vse osnovne šole ne glede na regijo velja, da šola ne izvaja ekskurzij, plavalnih tečajev, šole v naravi in praktičnega dela prometne vzgoje. Prav tako se ne izvajajo interesne dejavnosti, ki jih izvajajo zunanji izvajalci.

Dnevi dejavnosti se lahko izvajajo v prostorih šole za učence, ki se izobražujejo v šoli in se izvedejo ob upoštevanju strogih higienskih in splošnih priporočil. Zasnovani naj bodo interdisciplinarno in naj pokrivajo cilje več predmetov. Za učence, ki so se še naprej izobraževali na daljavo, pa smo izdali navodila, da se dnevi dejavnosti lahko načrtujejo tudi na daljavo, pri čemer naj se spodbuja medsebojno sodelovanje učencev. Neobvezni izbirni predmeti se v vseh razredih, razen v 1. razredu, izvajajo na daljavo.

**V okviru izvajanja vzgojno-izobraževalnega dela na daljavo** smo opozorili, da za oddelke, katerih učenci imajo pouk na daljavo, še naprej velja, da se zanje oblikujeta prilagojen urnik, saj pri delu na daljavo potrebujejo drugačne usmeritve in več časa, kot če bi bili v šoli. Posebna pozornost naj se namenja dnevni in tedenski obremenitvi učencev z obveznostmi pri posameznih predmetih ter njihovim aktivnostim. Komunikacijo na daljavo naj med učitelji spremlja in koordinira razrednik ali manj obremenjeni učitelj. Smiselna je tedenska priprava mrežnega načrta.

Prav tako smo v okrožnici posvetili posebno pozornost izobraževanje učencev, ki zaradi zdravstvenih omejitev ne morejo obiskovati pouka v šoli. Učencem 1., 2., 3. razreda, ki zaradi zdravstvenih omejitev ni dovoljeno obiskovati pouka v šolskih prostorih, šola prilagodi oblike in metode dela. Predlagamo, da šola obdrži načrtovanje dela v mrežnem tedenskem načrtu, s katerim seznani manjkajoče učence ter tudi zanje v primerni elektronski obliki (spletne učilnice, teams …) objavlja usmeritve za delo, naloge, morebitne posnetke razlag in podobno ‒ tako kot pri izvajanju izobraževanja na daljavo.

**V kontekstu navodil za organizacijo vzgojno-izobraževalnega dela in ocenjevanje znanja** smo opredelili, da tako za učence, ki se izobražujejo v prostorih šole, kot za učence, ki se še naprej izobražujejo na daljavo, v zvezi z zgoraj navedenimi vsebinami veljata sklepa: Sklep o ukrepih za nemoteno opravljanje vzgojno-izobraževalnega dela v osnovnih šolah v šolskem letu 2020/2021(Uradni list RS, št. 182/20) in Sklep o ukrepih za nemoteno opravljanje vzgojno-izobraževalnega dela v glasbenih šolah v šolskem letu 2020/2021(Uradni list RS, št. 182/20).

Vzgojno-izobraževalno delo po obveznem predmetniku se izvaja v enem ocenjevalnem obdobju, ki traja od 1. 9. 2020 do 24. 6. 2021, razen za učence 9. razreda, ki se jim ocenjevalno obdobje konča 15. 6. 2021.

Zavod RS za šolstvo je ob ponovnem vključevanju otrok v izobraževanje na šoli pripravil usmeritve, ki smo jih v treh prilogah priložili k okrožnici. Zaprosili smo vodstvo šol, da skupno s strokovnimi aktivi, oddelčnimi učiteljskimi zbori, učiteljskim zborom, svetovalno službo in ostalimi strokovnimi delavci, priloge Zavoda RS za šolstvo obravnavajo in skladno s priporočili skrbno načrtujejo vzgojno-izobraževalno delo v danih okoliščinah.

Priloga okrožnice so bila tudi **Poostrena higienska priporočila za izvajanje pouka v osnovni šoli za preprečevanje širjenja SARS-CoV-2 ‒ MODEL C - OŠ**. V priporočilih je opredeljeno, da naj bo v ospredju delovanja v šoli dosledno upoštevanje vseh ukrepov za preprečevanje okužbe s koronavirusom (SARS-CoV-2). Z organizacijskimi ukrepi namreč dosegamo manjše število stikov med učenci in med zaposlenimi. Tako je pomembno izvajati priporočene ukrepe glede prihoda v šolo, vstopanja v šolo in gibanja po šoli, ureditve učilnic s primerno medosebno razdaljo med učenci, pouk v eni učilnici in brez kabinetnega pouka, da je skupina učencev skupaj cel dan in ni mešanja učencev v jutranjem in popoldanskem varstvu, da šolsko malico učenci dobijo v učilnici, da se skupine ne srečujejo oz. mešajo na hodnikih, pri kosilu, na igriščih.

Ker se zavedamo, da zaradi razvojnih zakonitosti in specifike dela učitelji in učenci ne morejo izvajati vseh možnih ukrepov, smo jih (po vzgledu drugih držav) skušali prilagoditi ali dodati druge ukrepe oziroma prilagoditve, ki preprečujejo okužbo in so izvedljivi v šolskem prostoru. Upoštevali smo tudi izkušnje iz pomladanskega obdobja ‒ priporočamo, da veliko pozornost strokovni delavci namenijo ohranjanju in izboljševanju gibalnega statusa učencev.

Pri odpiranju šol se torej odločamo za številne koristi, ki jih prinašajo šole otrokom in zaposlenim staršem, odločamo pa se tudi za večje tveganje za prenos bolezni. Da bi kar najbolj zmanjšali to tveganje, svetujemo nabor ukrepov, za katere so se odločile tudi druge države. Pomembno je izpostaviti, da se bodo priporočila spreminjala skladno z epidemiološkimi razmerami in novimi spoznanji o širjenju okužbe s SARS-CoV-2 in o bolezni covid-19**.**

Priloga okrožnice je tudi Protokol testiranja za osebe, ki opravljajo vzgojno-izobraževalno dejavnost, ki ga je pripravilo Ministrstvo za javno zdravje. S protokolom se določajo izvajalci, pristojne osebe, ciljne skupine, obseg, postopek in lokacije izvedbe preventivnega testiranja oseb, ki opravljajo vzgojno-izobraževalno dejavnost v vzgojno-izobraževalnih zavodih, za zgodnje odkrivanje okužb s koronavirusom (SARS-CoV-2) pred začetkom vračanja na delovna mesta.

Zavod RS za šolstvo je ob ponovnem odprtju šol za učence od 1. do 3. razreda v določenih regijah pripravil dodatna navodila in usmeritve za pouk, ki bodo strokovnim delavcem v glasbenih šolah, osnovnih šolah ter osnovnih šolah s prilagojenim programom v pomoč pri reševanju nastalih situacij.

* Zavod RS za šolstvo svetuje, da strokovni delavci pozornost prednostno namenijo pri pouku v šoli učencem, ki so bili v času pouka na daljavo neodzivni, ker zanj nimajo zagotovljenih pogojev (npr. nimajo dostopa do interneta), učencem iz ranljivih skupin, in tistim, za katere ocenjujejo, da so pri delu na daljavo neuspešni. Za te učence je treba pripraviti individualne načrte izobraževanja ali jih po potrebi prilagoditi glede na spremenjene okoliščine in priporočila NIJZ.
* Ob vrnitvi učencev v šole je treba vzpostaviti varno in spodbudno učno okolje. V ta namen je treba zagotoviti uvajalni čas za prilagoditev učencev na šolsko rutino, kar je še posebej pomembno za učence prvega VIO. Tudi pri nekaterih učencih iz drugega in tretjega VIO ter srednješolcih lahko pričakujemo začetne težave zaradi spremenjenega bioritma v času učenja na daljavo. Učitelji naj bodo ob vrnitvi učencev v šolo posebej pozorni na čustveno socialne vidike, morebitne stiske, strahove ali druge čustvene ovire učencev. Vzamejo naj si čas, da se z učenci pogovorijo o doživljanju pouka na daljavo in o počutju ob vrnitvi v šolo.
* Ob vrnitvi v šolo naj bo učencem omogočeno, da obravnavane vsebine in veščine v času pouka na daljavo še dodatno utrdijo. Načrtovanje dejavnosti, namenjene utrjevanju znanja, naj učitelji ustrezno individualizirajo in diferencirajo glede na zaznane razlike pri učencih v obdobju učenja na daljavo. S ponovnim diferenciranim preverjanjem znanja učitelj pridobi kakovostno povratno informacijo o znanju učencev, ki je pogoj za začetek ocenjevanja znanja.
* Glede na ugotovljeno znanje učencev ob vrnitvi v šolo, se učitelj odloči, ali in v kolikšni meri je potrebno spremeniti oz. prilagoditi letno pripravo, da bodo učenci do zaključka šolskega leta pridobili ključna znanja, ki so pogoj za uspešno nadaljevanje šolanja. V digitalnih UN so svetovalci Zavoda RS za šolstvo že označili prednostne cilje oziroma vsebine.
* Cilje, ki bodo v tem šolskem letu obravnavani manj poglobljeno ali ostali neuresničeni, naj učitelji sproti beležijo. Ob zaključku šolskega leta bo treba v strokovnih aktivih in na zaključnih pedagoških konferencah izdelati načrt, katere cilje, kako in kdaj bodo učenci v prihodnjih letih šolanja lahko nadoknadili ali nadgradili.
* Eno ocenjevalno obdobjev tem šolskem letu omogoča učiteljem tehten razmislek o raznolikih možnih načinih, kako pri preverjanju in ocenjevanju znanja pridobiti čim bolj celostno informacijo o doseganju vsebinskih in procesnih standardov znanja, ki so ključnega pomena za določen predmet.

Na Zavodu RS za šolstvo so pripravili dva dokumenta: **Priporočila o izzivih izkazovanja in ocenjevanja znanja na raznolike načine** ter **Priporočila za izvajanje vzgojno-izobraževalnega dela v 1. VIO po povratku v šole**in sta prilogi okrožnice.

Priporočila dopolnjujejo in nadgrajujejo Priporočila za izvajanje vzgojno-izobraževalnega procesa v osnovnih šolah, glasbenih šolah in šolah s prilagojenim programom z dne 26. 11. 2020, ki so vključevala naslednja poglavja:

* Načrtovanje in izvajanje vzgojno-izobraževalne dejavnosti v 1. VIO ob vrnitvi v šole,
* Psihološko-sociološki vidik načrtovanja in izvajanja dejavnosti,
* Pedagoško-didaktični vidik.

V nadgrajenih Priporočilih smo tokrat opredelili pomen in postopnost vrnitve v šole v 1. VIO, in sicer v okviru:

* izvajanja dejavnosti obveznega in razširjenega programa,
* pridobivanja informacij o doseženem znanju in veščinah učencev ter njihovo presojanje,
* ocenjevanja znanja v 1. VIO s poudarkom na različnih načinih ocenjevanja.

Po vrnitvi učencev 1. VIO v šole se zagotovi t. i. prehodno obdobje, v katerem se učence podpre:

* s tem, da se ponovno vzpostavijo stik z učenci in vsakdanje rutine;
* z načrtno skrbjo za dobro počutje učencev;
* z ustvarjanjem priložnosti za neposreden pogovor o tem, kaj se je zgodilo in spremenilo v svetu – ob upoštevanju starosti in razvojne stopnje učencev;
* s spremljanjem odzivov učencevob zavedanju, da se lahko stiske otrok sprožajo in kažejo na različne načine še nekaj časa, zato se da učencem možnost spraševati in razpravljati o njihovih izkušnjah pred zaprtjem, med zaprtjem in tudi po vrnitvi v šole.

Vrnitev učencev v šolo je namenjena tudi pridobivanju informacij o tem, kako so učenci v času pouka na daljavo usvojili znanje in veščine. Pouk na daljavo je še poglobil razlike v znanju med učenci, zato je treba na podlagi ugotovljenega znanja čas nameniti utrjevanju ter odpravi vrzeli oz. poglabljanju znanja, pri čemer je ključnega pomena individualizirano/personalizirano izvajanje dejavnosti, ki so prilagojene izkazanemu predznanju. Posebno pozornost je treba nameniti učencem 1. razreda, ki rutin, vezanih na šolsko okolje v tem šolskem letu, še niso mogli povsem usvojiti. Učenci prvega razreda se šele navajajo na šolsko okolje in vrnitev v šole bo za njih neke vrste ponovni vstop v šolo.

V Priporočilih so opredeljeni predlogi organiziranih dejavnosti pred vrnitvijo in v uvajalnem obdobju po vrnitvi v šole za 1., 2. in 3. razred, predlogi glede pridobivanja informacij o doseženem znanju in veščinah učencev ter njihovo presojanje, predlogi glede ocenjevanja znanja v 1. VIO s poudarkom na različnih načinih ocenjevanja ter temeljna znanja in veščine, ki naj bodo vodilo za pridobivanje informacij o doseženem znanju in veščinah ter nadaljnjem učenju.

Dne 20. 1. 2021 je bila okrožnica poslana tudi višjim šolam, saj **postopno odpiranje šol in** **izvajanje vzgojno-izobraževalnega dela od 26. 1. 2021 velja tudi zanje.** V skladu z odlokom je bilo za študente višjih strokovnih šol od 26. 1. 2021 dovoljeno izobraževanje za opravljanje laboratorijskih vaj in individualnega pouka (npr. klinične in kabinetne vaje in vaje, ki zahtevajo uporabo specializirane opreme in inštrumentov). Prav tako je bilo študentom, ki opravljajo laboratorijske vaje in individualni pouk, dovoljeno bivanje v dijaških domovih.

Dne 20. 1. 2021 smo samostojnim vrtcem, vrtcem pri osnovni šoli ter zasebnim vrtcem poslali okrožnico glede **ponovne izvedbe vzgojno-izobraževalnega dela v vrtcih.** Vrtci, ki so v statističnih regijah gorenjska, koroška, obalno-kraška, osrednjeslovenska, podravska, pomurska, primorsko-notranjska, savinjska in zasavska so začeli v polnem obsegu opravljati dejavnosti 26. 1. 2021.

Vrtci, ki so v regijah, ki jih odlok zaradi slabega epidemiološkega stanja ne navaja (jugovzhodna Slovenija, goriška in posavska regija), so ostali še naprej zaprti, oziroma se je po sklepu župana lahko zagotavljalo njihovo delovanje v zmanjšanem obsegu, za starše, ki so zaposleni in varstva za otroka ne morejo zagotoviti na drug način.

V okrožnici je bilo opredeljeno, da bo zaradi popolnega odprtja vrtcev v posameznih regijah za vse zaposlene (strokovne delavce, administrativne delavce in tehnični kader) v javnih in zasebnih vrtcih v ponedeljek, 25. 1 .2021, organizirano hitro testiranje na okužbo s SARS-CoV-2.Kot priloga okrožnice je tudidokument **Vzgojno-izobraževalno delo v vrtcu in upoštevanje higienskih priporočil NIJZ.** Priložena so tudi **Higienska priporočila za preprečevanje širjenja okužbe s SARS-CoV-2 v vrtcih.**

Dne 22. 1. 2021 smo vsem vrtcem poslali okrožnico glede usposabljanja z delom dijakov in prakso študentov v vrtcih. Poslali smo stališčeministrstva, da naj ob ponovnem odprtju vrtcev, vrtci, ki imajo s srednjimi šolami sklenjene pogodbe za opravljanje prakse, dijakom omogočijo prakso. Glede na pozitivne izkušnje naj praksa poteka strnjeno, v tedenski obliki, upoštevaje vsa higienska priporočila za preprečevanje širjenja okužbe s koronavirusom, vključno z obveznim hitrim testiranjem pred začetkom prakse.

Dne 22. 1. 2021 smo višjim strokovnim šolam poslali okrožnico **Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih – sproščanje ukrepov ob pojenjanju epidemije covida-19 (rdeča faza).** V skladu z Odlokom o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih (Uradni list RS, št. 9/2021), ki ga je Vlada RS sprejela 20. 1. 2021, je bilo za študente od 26. 1. 2021 dovoljeno opravljanje laboratorijskih vaj v višjih strokovnih šolah v gorenjski, koroški, obalno-kraški, osrednjeslovenski, podravski, pomurski, primorsko-notranjski, savinjski in zasavski regiji, po predhodno opravljenem HAGT-testiranju zaposlenih v zavodih iz navedenih regij. Ob tem je študentom, ki opravljajo laboratorijske vaje, skladno z določili navedenega odloka dovoljeno bivanje v dijaških domovih.

Dne 22. 1. 2021 je bila srednjim šolam in dijaškim domovom poslana okrožnica glede novih določil v Odloku o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih. Z novim Odlokom (Uradni list RS, št. 9/21) je po novem dodatno določena izjema, da je vstop v šolske prostore možen tudi z**a dijake, ki potrebujejo nujno pomoč šolske svetovalne službe in za izvedbo nujnih postopkov, povezanih z nadaljevanjem izobraževanja** (ne glede na regijo). S tem je mišljeno, da je vstop v šolski prostor dovoljen kandidatom za opravljanje zimskega roka poklicne mature in zaključnega izpita ter članom šolske izpitne komisije, ki niso zaposleni v vzgojno-izobraževalnih zavodih, za čas trajanja zimskega roka poklicne mature in zaključnega izpita ter posameznim dijakom zaključnih letnikov za uporabo orodij, tehnologije, materialov, glasbenih inštrumentov in pripomočkov za namen priprave in izdelave izdelkov, storitev in praktičnih vaj, ki so nujno potrebni za uspešno končanje izobraževalnega programa.

Dne 23. 1. 2021 je bila vrtcem, osnovnim šolam, glasbenim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami, srednjim šolam, dijaškim domovom, višjim strokovnim šolam ter organizacijam za izobraževanje odraslih poslana okrožnica glede obvestila o odredbi Ministrstva za zdravje z dne 22. 1. 2021: **Odredba o izvajanju posebnega presejalnega programa za zgodnje odkrivanje okužb z virusom SARS-CoV-2 za osebe, ki opravljajo dejavnost vzgoje in izobraževanja** (Uradni list RS, št. 11/21). Odredba določa, da se osebe, ki opravljajo dejavnost vzgoje inizobraževanja, pred začetkom neposrednega dela v vzgojno-izobraževalnih zavodih udeležijoposebnega presejalnega programa iz tretjega odstavka 2. člena Uredbe o izvajanju presejalnihza zgodnje odkrivanje okužb z virusom SARS-CoV-2 (Uradni list RS, št. 204/20).Z objavo odredbe ministra, pristojnega za zdravje, je ustvarjena pravna podlaga za obveznost testiranja za zaposlene v vzgoji in izobraževanju.

Dne 26. 1. 2021 smo srednjim šolam in organizacijam za izobraževanje odraslih poslali okrožnico **v zvezi z izvedbo zaključnega izpita in poklicne mature v zimskem izpitnem roku v šolskem letu 2020/2021.**

S sklepom v zvezi z izvedbo zaključnega izpita se določajo posamezne prilagoditve, kot so veljale že za spomladansko-jesenski izpitni rok zaključnega izpita v šolskem letu 2019/2020 in pomenijo odstopanje od posameznih določb Pravilnika o zaključnem izpitu, kot so na primer najmanjše število članov šolske izpitne komisije, nadzornih učiteljev, potek ustnega in pisnega izpita in drugo, kot izhaja iz sklepa.

S sklepom v zvezi z izvedbo poklicne mature se določajo posamezne prilagoditve, kot so veljale že za spomladansko-jesenski izpitni rok mature v šolskem letu 2019/2020 in pomenijo odstopanje od posameznih določb Pravilnika o poklicni maturi, kot so na primer najmanjše število članov šolske izpitne komisije, nadzornih učiteljev, potek ustnega in pisnega izpita in drugo, kot izhaja iz sklepa. S sklepom se ureja tudi pravica kandidata, ki zaradi epidemioloških razlogov v tem roku ne bo mogel/mogla opravljati četrtega predmeta poklicne mature (izpitni nastop). Kandidat bo lahko ta predmet opravljal v spomladanskem roku, pri uveljavljanju pravic (npr. morebitne pravice iz delovnega razmerja ali štipendiranja), se mu bo štelo, kot da je poklicno maturo opravil v zimskem roku. Prav tako za te kandidate veljajo prilagoditve predmetnega izpitnega kataloga za četrti predmet, kot so veljale že za poklicno maturo v spomladansko-jesenskem izpitnem roku šolskega leta 2019/20. Kot priloga okrožnici so bila poslana tudi **Priporočila za izvedbo zimskega roka zaključnega izpita 2021 ter Priporočila in dodatna pojasnila za izvedbo poklicne mature 2020 v zimskem izpitnem roku,** ki jih je pripravil CPI**.**

Dne 28. 1. 2021 je bila vrtcem, osnovnim šolam, glasbenim šolam, osnovnim šolam s prilagojenim programom ter zavodom za vzgojo in izobraževanje otrok in mladostnikov s posebnimi potrebami poslana okrožnica v kontekstu izvajanja vzgojno-izobraževalnega dela v osnovnih šolah in vzgojno-varstvenega dela v vrtcih od 1. 2. 2021. Glede na dejstvo, da so se epidemiološke razmere v posameznih statističnih regijah **poslabšale**, je Vlada RS v četrtek, 28. 1. 2021, sprejela Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih (Uradni list RS, št. 12/21 z dne 28. 1. 2021). S spremenjenim odlokom se je začasno prepovedalo zbiranje ljudi v vrtcih/osnovnih šolah, razen za otroke in učence od 1. do vključno 3. razreda v gorenjski, koroški, osrednjeslovenski, podravski, pomurski, primorsko-notranjski in savinjski regiji. V teh regijah je od ponedeljka, 1. 2. 2021 (ob predhodnem testiranju), vzgojno-izobraževalno delo za otroke potekalo v vrtcih, za učence od 1. do vključno 3. razreda pa v prostorih šole. V jugovzhodni Sloveniji, goriški, obalno-kraški, posavski in zasavski regiji (tako imenovanih črnih regijah) so vrtci delovali v zmanjšanem obsegu, ki zagotavlja nujno varstvo, vzgojno-izobraževalno delo za vse učence od 1. do 9. razreda osnovne šole ter za vse učence glasbene šole pa je potekalo na daljavo.

Vrtci, ki so v črnih regijah, so ostali zaprti oziroma so v skladu z odlokom z dne 28. 1. 2021 delovali v zmanjšanem obsegu, ki zagotavlja nujno varstvo za otroke, katerih oba starša ali eden od staršev, ki je samohranilec, sta zaposlena v sektorjih kritične infrastrukture, določenih v 4. členu Zakona o kritični infrastrukturi (Uradni list RS, št. 75/17), v zavodih s področja vzgoje in izobraževanja, zavodih s področja socialne varnosti, v Slovenski vojski in Policiji. Zaposlitev se ugotavlja na podlagi potrdila delodajalca. V črnih regijah, v katerih je z odlokom začasno prepovedano zbiranje ljudi v vrtcih in vrtec zagotavlja le nujno varstvo, bodo starši, katerih otroci vrtca ne bodo obiskovali, plačila oproščeni. Pravno podlago določa Zakon o interventnih ukrepih za omilitev posledic drugega vala epidemije COVID-19 (Uradni list RS, št. 175/20 in 203/20 – ZIUPOPDVE).

Odlok Vlade RS določa tudi izvedbo **nujnega varstva za učence** **v prvem triletju,** za tiste učence, katerih oba starša ali eden od staršev, ki je samohranilec, sta zaposlena v sektorjih kritične infrastrukture, v zavodih s področja vzgoje in izobraževanja, zavodih s področja socialne varnosti, v Slovenski vojski in Policiji. Nujno varstvo na šolah izvajajo strokovni delavci, ki niso razredniki in ki ne izvajajo izobraževanja na daljavo s svojim oddelkom. Nujno varstvo se v skladu s Sklepom o nujnih kadrovskih ukrepih za nemoteno izvajanje vzgojno-izobraževalnih zavodov (Uradni list RS, št. 182/20) lahko zagotavlja tudi v obliki začasnega in občasnega dela študentov. V nujno varstvo so lahko vključeni le učenci, katerih starši/skrbniki so izkazali potrebo po nujnem varstvu z ustreznim dokazilom. V okviru nujnega varstva učencev prvega triletja se v šoli izvaja:

* jutranje varstvo,
* podpora in pomoč pri izobraževanju na daljavo,
* podaljšano bivanje.

Izvajanje prilagojenih programov za predšolske otroke ter vseh prilagojenih, posebnih in vzgojnih programov za učence in dijake poteka v **vseh regijah** v osnovnih šolah z oddelki prilagojenega programa, osnovnih šolah s prilagojenim programom, zavodih za vzgojo in izobraževanje otrok in mladostnikov s posebnimi potrebami ter domovih za učence.

Ob tem je bila 28. 1. 2021 srednjim šolam, dijaškim domovom, višjim strokovnim šolam ter organizacijam za izobraževanje odraslih poslana **okrožnica v zvezi z določili v Odloku o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih** (Uradni list RS, št. 12/21 z dne 28. 1. 2021). Z odlokom je bilo določeno, da študenti višjih strokovnih šol zaradi zdrsa v črno fazo v obalno-kraški in zasavski regiji ne morejo več opravljati laboratorijskih vaj in individualnega pouka (npr. klinične in kabinetne vaje in vaje, ki zahtevajo uporabo specializirane opreme in inštrumentov). Z odlokom je še vedno določena tudi izjema, da je vstop v šolske prostore možen tudi **za dijake, ki potrebujejo nujno pomoč šolske svetovalne službe** in **za izvedbo nujnih postopkov, povezanih z zaključevanjem in nadaljevanjem izobraževanja** (ne glede na regijo).

Dne 29. 1. 2021 smo osnovnim šolam poslali okrožnico **Priporočila za izvajanje »nujnega varstva z izobraževanjem na daljavo**, v kateri smo navedlidodatne usmeritve in priporočila o nujnem varstvu, prehrani in prevozih.

Dne 3. 2. 2021 smo osnovnim šolam, osnovnim šolam s prilagojenim programom ter zavodom za vzgojo in izobraževanje otrok in mladostnikov s posebnimi potrebamiposlali **okrožnico glede** **izvajanja vzgojno-izobraževalnega dela od 9. 2. 2021.** Vlada RS je v četrtek, 4. 2. 2021, sprejela spremembe Odloka o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih. Spremembe in dopolnitve odloka so se začele uporabljati 6. 2. 2021, odlok pa je veljal do 12. 2. 2021. S spremenjenim odlokom se je od torka, 9. 2. 2021, v **vseh** osnovnih šolah v Sloveniji vzgojno-izobraževalno delo za učence od 1. do vključno 3. razreda izvajalo v prostorih šole.

Dne 4. 2. 2021 smo okrožnico o ponovnem odprtju vseh vrtcev od 9. 2. 2021 poslali samostojnim vrtcem, vrtcem pri osnovni šoli zasebnim vrtcem. V skladu s spremembo odloka so se morali vsi zaposleni v zavodih s področja vzgoje in izobraževanja testirati s hitrim antigenskim testom HAG.

Dne 4. 2. 2021 je bila okrožnica glede **izvajanja vzgojno-izobraževalnega dela na področju glasbenega šolstva poslana glasbenim šolam.** To pomeni, da je od torka, 9. 2. 2021, v prostorih glasbene šole lahko potekal individualni pouk za tiste učence, za katere je šola presodila, da je izvedba pouka v prostorih šole za nemoteno nadaljevanje oziroma zaključevanje njihovega izobraževanja nujno potrebna.

Dne 4. 2. 2021je bila srednjim šolam, dijaškim domovom, višjim strokovnim šolam ter organizacijam za izobraževanje odraslih poslana **okrožnica v zvezi z določili v Odloku o spremembah in dopolnitvah odloka o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih**. Odlok prinaša tri ključne spremembe, in sicer:

* odpravlja omejitev zbiranja v višjih strokovnih šolah za študente, ki opravljajo laboratorijske vaje in individualni pouk, ne glede na statistično regijo,
* določena je nova izjema, ki odpravlja omejitev zbiranja v srednjih šolah za dijake, in sicer za izvedbo nujnih postopkov, povezanih z nadaljevanjem in zaključkom izobraževanja v izobraževalnih programih umetniške gimnazije glasbene smeri in plesne smeri za izvedbo individualnega pouka,
* dijakom iz prejšnje alineje je omogočeno tudi bivanje v dijaških domovih.

Še naprej ostajata v veljavi izjemi iz predhodnega odloka, ki določata, da prepoved zbiranja ne velja za dijake, ki potrebujejo nujno pomoč šolske svetovalne službe in za izvedbo nujnih postopkov, povezanih z zaključevanjem in nadaljevanjem izobraževanja.

Vlada RS je v četrtek, 11. 2. 2021, sprejela spremembe Odloka o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih. V skladu z načrtom Vlade RS o sproščanju ukrepov ob pojenjanju pandemije covida-19 z novim odlokom, ki izhaja iz opredelitve tako imenovane oranžne faze, **prepoved zbiranja ne velja več za vrtce, osnovne šole in organizacije za izobraževanje odraslih**. V primerjavi z veljavnim odlokom so v srednjih šolah določene nove izjeme, in sicer za dijake v izobraževalnih programih **nižjega poklicnega izobraževanja, za dijake zaključnih letnikov srednješolskih izobraževalnih programov, za izvedbo praktičnega pouka ter za udeležence izobraževanja odraslih.**

Dne 11. 2. 2021 smo poslali okrožnico osnovnim in glasbenim šolam: **Vzgojno-izobraževalno delo v osnovnih šolah in glasbenih šolah od 15. 2. 2021**, v kateri smo ravnatelje obvestili, da z odlokom se za učence od 1. do vključno 9. razreda osnovne šole pouk izvaja v prostorih šole od ponedeljka, 15. 2. 2021**.**

V skladu s Podrobnejšimi navodili o šolskem koledarju za osnovne šole za šolsko leto 2020/2021, št. 6034-16/2020/1 z dne 24. 4. 2020, ter v skladu s Podrobnejšimi navodili o šolskem koledarju za glasbene šole za šolsko leto 2020/2021, št. 6034-18/2020 z dne 24. 4. 2020, **so od 15. 2. do 19. 2. 2021 potekale zimske počitnice za učence iz JV Slovenije** (razen občin: Ribnica, Sodražica, Loški Potok, Kočevje, Osilnica in Kostel), koroške, podravske, pomurske, savinjske in posavske statistične regije.

Vzgojno-izobraževalno delo se je v preostalih regijah za učence 1., 2. in 3. razreda še naprej izvajalo v homogenih oddelkih t. i. mehurčkih. Prav tako vzgojno-izobraževalno delo v prostorih šole poteka za vse učence od 4. do 9. razreda v normativno določenih oddelkih oz. mehurčkih, ob upoštevanju vseh higienskih ukrepov za preprečevanje širjenja okužbe SARS-CoV-2, ki jih je pripravil in objavil NIJZ. Predmetni pouk v drugem in tretjem triletju se organizira v matični učilnici oddelka, učenci učilnic ne menjajo, lahko pa vanje vstopajo učitelji posameznih predmetov (skladno z urnikom pouka in organizacijo dela).

V glasbenih šolah se skladno z odlokom individualni pouk za učence v celoti izvaja v prostorih šole, pouk predmetov, ki se izvajajo skupinsko, pa še naprej poteka v obliki izobraževanja na daljavo. Izjema, ki jo odlok prinaša, je možnost, da se pouk predmeta, za katerega šola presodi, da je za nemoteno nadaljevanje oziroma zaključevanje izobraževanja učencev to nujno potrebno, lahko izvaja v prostorih šole. Pouk skupinskih predmetov: predšolske glasbene vzgoje, glasbene in plesne pripravnice, baleta, sodobnega plesa, nauka o glasbi, solfeggia, orkestrov, pevskega zbora in komorne igre še naprej poteka na daljavo. Prav tako se nastopi učencev v prostorih šole ne izvajajo.

Novi Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih (Uradni list RS, št. 20/2021), ki se je začel uporabljati od 15. 2. 2021, določa torej odprtje osnovnih šol od 1. do 9. razreda, individualni pouk v glasbenih šolah, odprtje šol za dijake zaključnih letnikov, za dijake v izobraževalnih programih nižjega poklicnega izobraževanja, za dijake za izvedbo praktičnega pouka, za dijake za izvedbo individualnega pouka v izobraževalnih programih umetniške gimnazije glasbene smeri in plesne smeri, odprtje višjih strokovnih šol za študente za opravljanje izpitov, seminarjev do največ deset udeležencev, laboratorijskih vaj in individualnega pouka (npr. klinične in kabinetne vaje ter vaje, ki zahtevajo uporabo specializirane opreme in inštrumentov), odprtje študentskih domov za dijake in študente tujce, ki jim je zaradi trenutnih varnostnih razmer onemogočena vrnitev v kraj stalnega bivališča, mladoletnikov brez spremstva s statusom prosilca mednarodne zaščite oziroma s priznano mednarodno zaščito, odprtje univerz in samostojnih visokošolskih zavodov za študente, za opravljanje izpitov, seminarjev do največ deset udeležencev, laboratorijskih vaj in individualnega pouka (npr. klinične in kabinetne vaje ter vaje, ki zahtevajo uporabo specializirane opreme in inštrumentov).

Še vedno ostaja dovoljeno zbiranje za zaposlene v zavodih iz prejšnjega člena in posameznike, ki v teh zavodih opravljajo delo na drugi pravni podlagi (na primer podjemne ali avtorske pogodbe), člane organov zavodov iz prejšnjega člena, dijake, ki potrebujejo nujno pomoč šolske svetovalne službe in dodatno strokovno pomoč ter izvedbo nujnih postopkov, povezanih z nadaljevanjem in zaključkom izobraževanja.

Poleg tega smo 11. 2. 2021 poslali okrožnico osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami ter osnovnim šolam z oddelki prilagojenega programa v okviru **novosti pri izvedbi vzgojno-izobraževalnega dela.**

Odlok za osnovne šole s prilagojenim programom in zavode za vzgojo in izobraževanje otrok in mladostnikov s posebnimi potrebami ne prinaša sprememb, saj se programi izvajajo že od **začetka leta,** je pa dodal nekaj novosti pri izvedbi vzgojno-izobraževalnega dela v šolah, in sicer:

* izbirni predmeti se lahko izvajajo na daljavo, če jih je možno organizirati tako, da učiteljevin učencev ne obremenite preveč. V šolah se izvajajo izbirni predmeti za učence istega oddelka (mehurčka);
* učne skupine in manjše učne skupine se začasno ne oblikujejo, učitelji pouk skupaj načrtujejo in se organizacijsko razporedijo. Učitelj, ki v tem času pouka ne izvaja, lahko nudi pomoč otrokom, za katere na šoli ocenijo, da bi dodatno pomoč potrebovali;
* dnevi dejavnosti se izvajajo v okviru matičnega oddelka, medtem ko se šola v naravi, kolesarski izpit in tečaj plavanja za zdaj še ne izvajajo;
* jutranje varstvo in podaljšano bivanje je možno organizirati tudi za več oddelkov, vendar morajo v tem primeru vsi zaposleni in otroci pri izvajanju tako organizirane dejavnosti nositi zaščitne maske;
* interesne dejavnosti se lahko izvajajo v okviru matičnega oddelka (v mehurčku).

Dne 11. 2. 2021 je bila poslana okrožnica vsem vrtcem-**Delovanje vrtcev v času od 15. do 19. februarja – prehod v oranžno fazo.** Odlok za vrtce ne prinaša bistvenih sprememb, saj so vrtci od 9. 2. 2021 že odprti.

Ob tem je bila 11. 2. 2021 poslana okrožnica srednjim šolam, dijaškim domovom, višjim strokovnim šolam ter organizacijam za izobraževanje odraslih **v zvezi s postopnim odpiranjem vzgojno-izobraževalnih zavodov.** S tem odlokom se sproščajo nekatere omejitve na področju srednjega in višjega šolstva ter področja izobraževanja odraslih. V **srednjih šolah** je tako dovoljena izvedba:

* pouka v izobraževalnih programih nižjega poklicnega izobraževanja,
* pouka v zaključnih letnikih drugih izobraževalnih programov,
* praktičnega pouka,
* nujnih postopkov, povezanih z nadaljevanjem in zaključevanjem izobraževanja v izobraževalnih programih umetniške gimnazije glasbene smeri in plesne smeri za izvedbo individualnega pouka,
* dodatne strokovne pomoči,
* nujnih postopkov, povezanih z nadaljevanjem in zaključevanjem izobraževanja,
* izrednega izobraževanja,
* nujne pomoči šolske svetovalne službe.

V **višjih strokovnih šolah** je dovoljeno opravljanje:

* izpitov,
* seminarjev do največ 10 udeležencev,
* laboratorijskih vaj,
* individualnega pouka.

V **organizacijah za izobraževanje odraslih** ni več omejitev, zato je omogočeno izvajanje vseh dejavnosti in programov v polnem obsegu.

V **dijaških domovih** lahko bivajo dijaki in študentje višjih strokovnih šol, ki so opredeljeni v zgornjih odstavkih. Prav tako lahko v dijaških domovih bivajo študentje visokošolskih zavodov, ki lahko, skladno z odlokom, na univerzah in samostojnih visokošolskih zavodih opravljajo izpite, seminarje, laboratorijske vaje in individualni pouk.

Dne 12. 2. 2021 smo srednjim šolam ob vrnitvi v šolske klopi poslali **okrožnico Zavoda RS za šolstvo v zvezi s podporo pri izvajanju pouka na srednjih šolah.** V okrožnici je poudarjeno, da ponovna vrnitev v šole, ne glede na to, kdaj se bo pouk v živo začel izvajati za posamezne skupine dijakov, ne pomeni zgolj nadaljevanja pouka v običajnem šolskem okolju, temveč zahteva od učiteljev in drugih strokovnih delavcev premišljen pristop in občutljivost za stiske dijakov. Posebej to velja za dijake zaključnih letnikov, ki jih čaka matura ali zaključni izpit. Zato so na Zavodu RS za šolstvo pripravili nekaj usmeritev ob ponovni vzpostavitvi pouka v šolah, ki so strokovnim delavcem lahko pri tem v oporo:

* dijake naj se pred vrnitvijo v šolo pravočasno seznani s ključnimi in enoznačnimi informacijami glede organizacije in izvedbe pouka; sporočilo naj vsebuje tudi spodbudne besede;
* šola naj bo za dijake varno in spodbudno učno okolje: strokovni delavci naj bodo pozorni na morebitne stiske, strahove ali druge čustvene ovire pri dijakih. Komunikacija naj bo posebej premišljena, da ne bi dodatno poglabljala neprijetnih občutkov (npr. učitelji naj se izognejo označevanju dijakov kot izgubljene generacije ipd.);
* učitelji naj se po vrnitvi v razrede najprej posvetijo preverjanju znanja oz. doseganja ciljev in standardov znanja. Glede na povratne informacije s strani dijakov in morebitne ugotovljene primanjkljaje naj se z dijaki dogovorijo, kako bodo zagotovili doseganje ključnih ciljev in temeljnih znanj, pri dijakih četrtih letnikov pa tudi maturitetnih standardov znanja. Glede na ugotovljeno znanje dijakov ob vrnitvi v šolo naj se učitelj odloči, ali in v kolikšni meri je potrebno spremeniti oz. prilagoditi letno pripravo;
* posebno pozornost je treba nameniti dijakom, ki so bili med izobraževanjem na daljavo neodzivni, so imeli z vključevanjem v pouk na daljavo težave zaradi tehničnih ovir ali so iz drugih razlogov težko sledili in izpolnjevali zahteve pouka v spletnem okolju. V reševanje teh primerov naj strokovni delavci vključijo šolsko svetovalno službo;
* znova je treba premisliti načrte ocenjevanja in jih po potrebi prilagoditi glede na ugotovljeno stanje. Strokovni delavci naj racionalno presodijo število predvidenih ocenjevanj in predvidijo raznolike oblike in načine ocenjevanja (več o tem v spletnih učilnicah Zavoda RS za šolstvo za posamezne predmete);
* ocenjevanje znanja naj bo napovedano in naj predvsem sledi vodilu, kako pridobiti čim bolj celostno informacijo o doseganju standardov znanja. Ocenjevanje naj strokovni delavci načrtujejo tako, da dijaki z njim ne bodo preobremenjeni. Na podlagi mrežnih načrtov, ki naj vključujejo vse obveznosti, povezane z ocenjevanjem (termine pisnega in ustnega ocenjevanja ter roke za govorne in druge nastope, oddajo seminarskih nalog, poročil, projektov …), naj se preveri obremenjenost posameznih dijakov z ocenjevanjem in jih v oddelčnih učiteljskih zborih po potrebi prilagodijo;
* pri ocenjevanju znanja dijakov iz različnih ranljivih skupin (dijaki s posebnimi potrebami, dijaki priseljenci ...) je treba izhajati iz njihovih vzgojno-izobraževalnih potreb.

Poleg tega smo 12. 2. 2021 osnovnim in glasbenim šolam poslali **okrožnico Zavoda RS za šolstvo o izvajanju vzgojno-izobraževalnega dela po povratku učencev v šolo.** Priporočila ob ponovnem vračanju v šole so naslednja:

* treba je zagotoviti uvajalni čas za prilagoditev učencev na šolski ritem. Pričakujemo lahko začetne težave zaradi spremenjenega bioritma v času pouka na daljavo. Učitelji naj bodo posebej pozorni na morebitne stiske, strahove ali druge čustvene ovire pri učencih. Priporočamo, da si vzamejo čas za pogovor z učenci o doživljanju pouka na daljavo in o počutju ob vrnitvi v šolo. Pomembno je, da se v obdobju privajanja na vzgojno-izobraževalno delo na šoli razredniki in drugi strokovni delavci osredotočijo na **socialne odnose v oddelku** in nudijo čustveno podporo skupini in vsakemu posamezniku;
* posebno pozornost je treba nameniti učencem, s katerimi v času pouka na daljavo ni bilo mogoče vzpostaviti povezave (npr. niso imeli dostopa do interneta, učencem iz ranljivih skupin) in tistim, za katere strokovni delavci ocenjujejo, da so bili pri delu na daljavo manj uspešni. Za te učence naj se prednostno pripravijo individualni načrti izobraževanja oziroma se obstoječi individualni načrti prilagodijo;
* učitelji naj s preverjanjem znanja pridobijo povratne informacije o tem, katera znanja so učenci v času pouka na daljavo usvojili in kako kakovostno. Temu naj prilagodijo utrjevanje učnih vsebin ter primerno prilagodijo letno pripravo, da bodo učenci do zaključka šolskega leta pridobili ključna znanja, ki so pogoj za uspešno nadaljevanje šolanja. Pri tem so jim lahko v pomoč digitalizirani učni načrti (https://dun.zrss.augmentech.si/#/), v katerih so označeni prednostni cilji oz. vsebine;
* načrtovanje dejavnosti, namenjenih utrjevanju znanja, naj učitelji ustrezno prilagodijo glede na zaznane razlike med učenci. Povratna informacija o znanju učencev je pogoj za začetek ocenjevanja;
* potrebno je sprotno evidentiranje ciljev, ki bodo v tem šolskem letu obravnavani manj poglobljeno ali ostali neuresničeni. Ob zaključku šolskega leta bo treba v strokovnih aktivih in na zaključnih pedagoških konferencah pripraviti načrt, katere cilje bodo učenci v prihodnjih letih šolanja lahko nadoknadili ali nadgradili, kdaj in kako;
* želimo poudariti, da eno ocenjevalno obdobje v tem šolskem letu omogoča učiteljem tehten razmislek o raznolikih načinih, kako pri preverjanju in ocenjevanju znanja pridobiti čim bolj celostno informacijo o doseganju vsebinskih in procesnih standardov znanja, ki so ključnega pomena pri določenem predmetu. Zato je pomembno, da učitelji v načrt ocenjevanja vključijo tudi število ocenjevanj in raznolike načine, s katerimi lahko ocenijo doseganje predvsem tistih standardov znanj, ki so ključnega pomena za določen predmet. O raznolikih načinih ocenjevanja smo vodstvu šol podali usmeritev z okrožnico v januarju 2021. Več informacij je učiteljem na voljo v spletnih učilnicah Zavoda RS za šolstvo za posamezne predmete;
* ker se pouk v manjših skupinah na večini šol ne bo izvajal, predlagamo timske oblike poučevanja v oddelku. Predlog za način izvajanja pripravijo strokovni aktivi;
* posebej želimo poudariti, da dosedanje angažiranje učiteljev, učencev, ravnateljev in staršev ter pripravljenost ob odpiranju daje zagotovilo, da šolsko leto lahko uspešno končamo. Zelo pomembno pa je strpno in konstruktivno sodelovanje staršev in učiteljev tudi po odpiranju šol. Zavod RS za šolstvo predlaga še tesnejše sodelovanje in strokovnim delavcem ponuja raznolike oblike podpore.
1. **PREPREČEVANJE NASTAJANJA VEČJIH RAZLIK MED UČENCI PRI USVAJANJU ZNANJA V TEM ČASU IN POSEBNA SKRB ZA RANLJIVE SKUPINE**

Zavedamo se, da med izobraževanjem na daljavo vsi učenci nimajo enakih pogojev. Zato smo na ministrstvu skupaj z Zavodom RS za šolstvo temu vprašanju namenili posebno pozornost. V smernicah šole med drugim pozivamo, da naj posebno pozornost namenijo ranljivim skupinam učencem ter učencem z učnimi in drugimi težavami. Pomembno je, da tudi tem učencem šole omogočijo napredek v njihovem znanju. Podpora učencem, ki potrebujejo pomoč iz različnih razlogov, naj bo usmerjena v individualni pristop učiteljev izvajalcev dodatne strokovne pomoči, spremljevalcev, romskih pomočnikov, ki z različnimi pristopi glede na individualne potrebe učencev pomembno pripomorejo k napredku učencev. Pomembno je njihovo sodelovanje z razrednikom in drugimi učitelji oddelka. Poseben poudarek je dan na evidentiranje učencev in dijakov, ki niso vključeni v proces izobraževanja na daljavo ter vzpostavitev stika z vsemi učenci ob upoštevanju različnih tehničnih zmožnosti za izobraževanje na daljavo.

**2.1. Tehnična oprema**

Da se čim prej in celostno zagotovijo enake možnosti izobraževanja na daljavo vsem šolajočim se otrokom, smo na ministrstvu vzpostavili projekt DIGI šola, v okviru katerega želimo tudi dolgoročno zmanjšati razkorak med tistimi, ki imajo dostop do interneta in ustrezno opremo ter tistimi, ki je nimajo.

Ob pomoči donatorjev – pomagale so nam tako večje gospodarske družbe kot manjša zasebna podjetja, veliko donacij je prispelo tudi iz društev in od posameznikov ‒ smo v prejšnjem šolskem letu 2019/2020 zbrali več kot 1.300 računalniških naprav in 950 modemov, z več kot 4.000 računalniki pa so na pomoč priskočile tudi šole po vsej državi. Projekt aktivno nadaljujemo in se odzivamo na evidentirane potrebe. Podatke o učencih in dijakih, ki potrebujejo digitalno opremo, so šole sporočale območnim enotam Zavoda RS za šolstvo, kjer sprejemajo tako materialne donacije kot finančna sredstva, ki omogočajo nakup računalniške opreme.

Poleg tega so se v marcu 2020, ko so šole zaprle svoja vrata, angažirala tudi druga podjetja, društva in posamezniki, ki želijo prispevati po svojih močeh in omogočiti nemoteno izobraževanje na daljavo.

Slovenske šole so z vidika opremljenosti z IKT-opremo v normalnih okoliščinah opremljene dobro. Če primerjamo Slovenijo z drugimi državami z vidika pripravljenosti na prehod na izobraževanje na daljavo, opazimo, da Slovenija spada med države, ki so pred pandemijo po mnenju ravnateljev relativno dobro zagotavljale tehnične pogoje za uporabo IKT v vzgojno-izobraževalnem procesu, kot na primer: širok in hiter dostop do interneta, učinkovita spletna platforma za učenje, učinkoviti strokovni viri za učitelje pri uporabi digitalnih naprav in dovolj časa za učitelje za pripravo na pouk, ki integrira digitalna orodja. Po raziskavi PISA 2018 Slovenija sodi tudi med države, kjer so učenci pred pandemijo imeli relativno dobre domače pogoje za učenje na daljavo: dostop do računalnika za šolske potrebe in miren prostor za učenje. Po drugi strani pa so učitelji in učenci v vzgojno-izobraževalnem procesu v Sloveniji v primerjavi z drugimi državami v povprečju manj dejansko uporabljali digitalna orodja.

Zavedamo pa se, da nas je obdobje izrednih razmer na tem področju presenetilo, saj so potrebe po opremljenosti in dostopnosti z IKT-opremo v hipu poskočile. Naš cilj je, da prav vsem šolam in posledično vsem otrokom omogočimo čim bolj kakovostno izvedbo pouka na daljavo. Dostopnost do interneta predstavlja enega izmed temeljev za kakovostno izvedbo pouka na daljavo, a še zdaleč ni dovolj. Poleg dostopnosti zagotavljamo tudi opremljenost s strojno in programsko opremo, učne vire ter tehnično in didaktično podporo učiteljem.

Na MIZS smo se izvedbi pouka na daljavo in zagotavljanju dostopnosti za vse vzgojno-izobraževalne zavode in naše otroke lotili z najvišjo prioriteto. Osnovno usmeritev izvedbe pouka na daljavo smo vsem šolam podali preko pripravljenih strokovnih smernic ter priporočil za izvedbo pouka na daljavo. Te usmeritev smo podprli tako strokovno, finančno kot zakonodajno, da lahko poteka pouk na daljavo s čim manj zapleti. V nadaljevanju so navedeni nekateri ključni ukrepi, s katerimi zagotavljamo temelje za kakovostno izvedbo pouka na daljavo:

* med epidemijo smo v okviru projekta EU SIO2020 (ki ga izvajamo prek javnega zavoda Arnes) šolam spomladi 2020 dobavili 9.583 kosov opreme (osebni računalniki, monitorji, prenosni računalniki, tablice in projektorji);
* iz dodatnih sredstev EU (projekt Covid) smo kupili in šolam že dostavili 4.193 prenosnih računalnikov (septembra 2020);
* javnemu zavodu Arnes smo iz projekta Covid spomladi 2020 zagotovili 1 mio EUR za infrastrukturo in e-storitve, ki podpirajo izvajanje pouka na daljavo (poleg 2,5 milijona, ki smo jih že v obdobju 2019 in 2020 zagotovili za podporo pouka na daljavo iz projekta SIO2020);
* v septembru in oktobru 2020 smo iz integralnih sredstev vsem šolam za nakup IKT-opreme zagotovili dodatne 3,3 milijona EUR. Nakupe izvajajo šole, zato v tem hipu še nimamo natančnih številk, koliko opreme so šole kupile;
* v septembru in oktobru 2020 smo iz integralnih sredstev vsem javnim univerzam za nakup IKT opreme zagotovili 0,6 milijona EUR;
* med izvajanjem trenutnih ukrepov je Ministrstvo za izobraževanje, znanost in šport prek Arnesa do zdaj po ugodni ceni od operaterja A1 nabavilo 760 mobilnih modemov in neomejene količine prenosa podatkov za eno leto;
* med izvajanjem spomladanskih izrednih ukrepov smo k sodelovanju povabili tudi mobilne operaterje. Telekom Slovenije je doniral 300, A1 pa 500 mobilnih modemov z neomejenimi podatkovnimi paketi do 31. 8. 2020. Modemi so bili prek Zavoda RS za šolstvo razdeljeni učencem in dijakom, za katere so šole predložile podatke, da med izobraževanjem na daljavo nimajo dostopa do interneta. Po navedenem roku sta oba operaterja podaljšala uporabo podatkovnih paketov do 31. 8. 2021;
* ministrstvo sodeluje tudi z Gospodarskim krogom Slovenije, ki je organiziral zagotavljanje dostopa do interneta preko donatorjev sredstev v sodelovanju z operaterjem Telemach;
* vsem šolam v Sloveniji zagotavljamo dostop do pomembnih e-storitev (videokonferenčni sistem Zoom, videokonferenčni sistem MsTeams, dostop do LMS sistema Moodle, dostop do MS Office365 ...);
* vsem učiteljem smo zagotovili dostop do izobraževanj in usposabljanj za izvedbo pouka na daljavo ter vzpostavili digitalne učne načrte (prek Zavoda RS za šolstvo);
* ministrstvo že pripravlja dokumentacijo za nakup IKT opreme in mobilnih modemov s podatkovnimi paketi za dostop do interneta iz sredstev sklada ReactEU (17 milijonov EUR), ki jih bo mogoče uporabiti predvidoma od marca 2021;
* pripravlja se vzpostavitev enotne vstopne točke do učnih virov za vse učitelje in učence, ki bo poenostavila dostopnost do OER-vsebin in do plačljivih vsebin založnikov;
* v fazi izvedbe je digitalizacija poslovnih procesov šol (projekt Pametna šola), s katerimi bomo razbremenili strokovni kader administrativnega dela, tako da bodo lahko še več časa namenili izboljšanju kakovosti pedagoškega dela;
* smo v zaključni fazi procesa programiranja sredstev iz sklada za okrevanje in razvoj (RRF), s katerim bomo zagotovili sredstva za digitalno transformacijo celotnega šolskega prostora v višini 295,7 milijona EUR (od tega za digitalizacijo 72,7 milijona EUR, za na znanju temelječo družbo 208 milijonov EUR in za zeleni prehod 15 milijonov EUR);
* prek Arnesa je bilo od marca do oktobra 2020 razvitih kar **21 spletnih seminarjev**, ki si jih je v živo ogledalo **2.000 uporabnikov, posnetke pa 55.000 uporabnikov**. Ob tem je bilo razvitih 11 spletnih tečajev za strokovne delavce (4- do 5-tedenski tečaji), ki so imeli **75 ponovitev** in se jih je skupno udeležilo kar **14.000 strokovnih delavcev** v vzgoji in izobraževanju. Vseh oblik usposabljanja na področju rabe IKT opreme in poučevanje se je na Zavodu RS za šolstvo v času epidemije udeležilo že **26.638** udeležencev – učiteljev.

Zavedamo se, da je kakovost izvajanja pouka na daljavo odvisna od različnih dejavnikov. Veliko izzivov pri izvedbi pouka na daljavo smo že uspešno preskočili, nekaj pa jih je še pred nami. Ena izmed naših ključnih skrbi je zagotavljanje dostopnosti in opremljenosti otrok iz socialno šibkih družin in tistih, ki živijo na ruralnih področjih, kjer imajo slabše pogoje za delo na daljavo. Vseh težav z dostopom do interneta ni mogoče rešiti z mobilnim dostopom, saj mobilni signal ne pokriva zadovoljivo celega ozemlja Slovenije, tovrstne problematike pa žal ni mogoče hitro rešiti. Vse takšne primere šole obravnavajo individualno, prav tako imajo navodilo, da družinam, ki nimajo ustrezne opreme, to posodijo (torej šolske računalnike posodijo tem družinam), če pa bi jim šolskih računalnikov in opreme zmanjkalo, si šole priskočijo na pomoč in si med trajanjem pouka na daljavo med seboj posodijo opremo.

Menimo, da smo vzpostavili mehanizme, s katerimi zagotavljamo, da izvedba pouka na daljavo poteka najbolje, kot je mogoče. Vsekakor je pred nami še veliko izzivov (npr. v družinah z več otroki zagotoviti personalizirano rabo IKT-opreme ...), te pa skupaj sproti rešujemo.

**2.2. Program RTV v podporo izobraževanju na daljavo**

Ministrstvo je skupaj z RTV Slovenija in Zavodom RS za šolstvo v šolskem letu 2019/2020 sodelovalo tudi pri oblikovanju posebnega programa za učence do 5. razreda osnovne šole, kjer se prepletajo izobraževalne, informativne in razvedrilne vsebine, povezane z učnim načrtom. Osrednji del prizadevanj je usmerjen v zagotavljanje dnevne informativno-izobraževalne oddaje IZOdrom. Oddaja Izodrom se je iztekla 30. 5. 2020, z njo pa je zaživel tudi poseben spletni portal otroškega programa <https://www.rtvslo.si/tv/otroski/izodrom>, kjer so zbrani posamezni prispevki oddaje, ki so lahko trajno v podporo delu učiteljev pri izobraževanju na daljavo.

Za pomoč maturantom v šolskem letu 2019/20 pri pripravi na esej iz slovenščine je Televizija Slovenija v svoj program umestila tudi Cankarjeva dela, načrtuje tudi uvrstitev filma Gospodar muh kot podporo dijakom pisanju maturitetnega eseja iz angleščine. Dnevno se v program RTV umeščajo izobraževalne vsebine za različne generacije učečih, ki so tudi dostopne v arhivu RTV. Program RTV vidimo kot eno pomembnih podpor procesom učenja, ki je v pomoč učiteljem in učencem, obenem pa je pomembno tudi to, da je dosegljiv ne glede na povezave z internetom, dosega tako rekoč vse domove.

* 1. **Pomoč romskim otrokom in njihovim staršem, učencem in dijakom priseljencem ter učencem in dijakom z učnimi težavami in posebnimi potrebami**

Zavod RS za šolstvo je 25. 3. 2020 izdal **Strokovna navodila za ravnateljice in ravnatelje osnovnih šol o izvajanju izobraževanja na daljavo v izrednih razmerah**. Nanašajo se na načrtovanje, organizacijo in izvedbo aktivnosti izobraževanja na daljavo. Zavod ravnatelje poziva, naj iz navodil izberejo in postopno vpeljejo tisto, kar je glede na značilnosti njihove šole smiselno in potrebno za čim bolj kakovostno izpeljavo izobraževanja na daljavo. Priporočeno je bilo, da šole v mesecu aprilu svoje aktivnosti usmerijo predvsem v preverjanje znanja ter zagotavljanje vključitve vseh učencev v proces izobraževanja na daljavo s poudarkom na ranljivih skupinah učencev (tudi učenci priseljenci) in učencev z učnimi težavami.

Poleg tega se je ob razglasitvi epidemije nalezljive bolezni covid-19 posebej angažiral Center šolskih in obšolskih dejavnosti (CŠOD), ki je nosilec projekta Skupaj za znanje, namenjen zagotovitvi pomoči romskim otrokom in njihovim staršem pri vključevanju v sistem vzgoje in izobraževanja in pri pridobivanju novih znanj tudi izven šolskih prostorov. V okviru tega projekta deluje 26 romskih pomočnikov na različnih šolah in predstavljajo vez med šolo in starši otrok, dodatno pa ima CŠOD vzpostavljeno mrežo pedagoških koordinatorjev, izvajalcev dejavnosti v večnamenskih centrih in mentorjev.

Vsi ti sodelavci so se v tem obdobju osredotočili na nudenje pomoči in podpore dvema ključnima ciljnima skupinama, to so romski starši in otroci, ki v tem času resnično potrebujejo pomoč zaposlenih na projektu. Prav tako so priskočili na pomoč osnovnim šolam in njihovim strokovnim delavcem pri organizaciji izobraževanja na daljavo na način, da se v takšno obliko izobraževanja vključujejo tudi romski otroci. V tem času so se razvile različne oblike medsebojnega sodelovanja.

Zavod RS za šolstvo v navodilih posebno skrb namenja učencem in dijakom s posebnimi potrebami in učnimi težavami, in priporoča, da naj šole za učence, dijake, ki so lahko v družinah v izjemnih stiskah, organizira svetovalne storitve na daljavo, za učence, dijake z učnimi težavami pa tudi učno pomoč po dogovoru. Zanje naj individualizirajo navodila in jih prilagodijo specifičnim potrebam učenca ter dijaka. Kot že opredeljeno, so bile vsebine poslane z dokumentoma **Usmeritve za preverjanje znanja v Prilagojenem programu vzgoje in izobraževanja z nižjim izobrazbenim standardom** ter **Usmeritve za izobraževanje na daljavo v Posebnem programu vzgoje in izobraževanja.**

V okviru skrbi za ranljive skupine je v obdobju postopnega odpiranja vrtcev in šol, ministrstvo za izobraževanje, znanost in šport v začetku meseca maja z okrožnicami opredelilo, da je od 25. maja 2020 v izobraževanje na šolah predvideno vključevanje učencev 9. razreda osnovne šole, s tem dnem pa bi zagotovili tudi organizacijo dejavnosti za otrok z učnimi težavami (od 4. do 8. razreda), ki v tem šolskem letu niso dosegli minimalnih standardov znanja pri posameznih predmetih in bi lahko bila njihova ocena ob zaključku pouka v tem šolskem letu pri posameznih predmetih negativna. Poleg tega naj bi se v šolske klopi vrnili dijaki nižjih letnikov, ki pri utrjevanju snovi in zaključevanju šolskega leta potrebujejo pomoč oziroma je njihova vključitev v šolo nujna zaradi pridobivanja ustreznega praktičnega znanja in veščin.

Pri Priporočilih za vse izobraževalne segmente **(Priporočila za ponovno odprtje vrtcev v času posebnih razmer,** **Priporočila za prehod iz izobraževanja na daljavo v izobraževanje na šoli oziroma v oddelku za učence 1. triade v osnovni šoli, Priporočila za zaključek izobraževanja v zaključnih letnikih v programih gimnazijskega, nižjega poklicnega, srednjega poklicnega ter srednjega strokovnega izobraževanja, Priporočila za nadaljevanje in zaključevanje izobraževalnega procesa v programih nižjega poklicnega, srednjega poklicnega in srednjega strokovnega izobraževanja, Priporočila za prehod iz izobraževanja na daljavo v izobraževanje na šoli za učence 9. razreda in za učence z učnimi težavami 2. in 3. VIO v osnovni šoli**, **Priporočila za izvedbo vzgojno-izobraževalnega dela v programih za otroke s posebnimi potrebami v šolskem letu 2019/2020)** je razvidno, da je posebno pozornost potrebno posvetiti ustvarjanju pogojev za varno in spodbudno učno okolje, še posebej za ranljivejše skupine otrok, učencev in dijakov. V primerih, ko učitelj pri učencih zazna večje stiske (npr. odklanjanje šole, strahovi), naj se poveže s šolsko svetovalno službo in po potrebi s svetovalnimi centri. Izjemno pomemben je konstruktiven dialog s starši.

V začetku šolskega leta 2020/2021 je vzgojno-izobraževalni proces v Sloveniji potekal na običajen način, vendar so zaradi razmaha drugega vala epidemije vzgojno-izobraževalne ustanove od 19. 10. 2020 postopoma zapirale svoja vrata in so, z izjemo ustanov za izobraževanje učencev s posebnimi potrebami ter delovanjem vrtcev v minimalnem obsegu varstva otrok staršev, ki varstvo nujno potrebujejo, do sredine januarja 2021 ostale zaprte.

Glede na dejstvo, da epidemiološke razmere niso bile takšne, da bi udeležencem v vzgoji in izobraževanju lahko zagotovili varno učno okolje, smo v nadaljevanju vzgojno-izobraževalne ustanove opolnomočili z vsebinskimi dokumenti, ki jih je pripravil Zavod RS za šolstvo. 28. 10. 2020 je bila najprej srednjim šolam, 30. 10. 2020 pa še osnovnim šolam, osnovnim šolam s prilagojenim programom, zavodom za vzgojo in izobraževanje otrok in mladostnikov s posebnimi potrebami ter glasbenim šolam poslana **okrožnica Zavoda RS za šolstvo v zvezi s podporo pri izvajanju pouka na daljavo**, v katerih je bilo podanih nekaj informacij, ki naj bodo v podporo ravnateljem in učiteljem pri pripravi in izvedbi pouka na daljavo, vključno s poudarkom na delu z ranljivimi skupinami.

Dne 4. 11. 2020 je bila osnovnim šolam, osnovnim šolam s prilagojenim programom terzavodom za izobraževanje otrok in mladostnikov s posebnimi potrebami, 5. 11. 2020 pa srednjim šolam poslana okrožnica glede **zagotavljanje toplega obroka za učence in dijake, za katere je v času zaostrenih epidemioloških razmer organizirano izobraževanje na daljavo.**

Ne glede na to, da so od 19. 10. 2020 srednje šole začasno začele celotni pedagoški proces izvajati na daljavo, je bila 20. 10. 2020 dijaškim domovom ter srednjim šolam z dijaškim domom poslana okrožnica v zvezi z delovanjem dijaških domov v času zaostrenih epidemioloških razmer, saj so dijaški domovi v tem času še naprej izvajali svoje dejavnosti. Čeprav so dijaški domovi spodbudili večino dijakov k odhodu domov, smo v teh neugodnih epidemioloških razmerah želeli spodbuditi k zagotavljanju kar se da varnega okolja za dijake in študente, ki še naprej bivajo v dijaškem domu (dijakom in študentom, katerih bivanje v tem času na domačem naslovu je predstavljalo visoko tveganje prenosa okužbe na druge ranljive osebe doma, oziroma dijakom in študentom tujcem ter mladoletnikov brez spremstva s statusom prosilca mednarodne zaščite oziroma s priznano mednarodno zaščito). Poudarek na delu z ranljivimi skupinami je izražen tudi v **Priporočilih učiteljicam in učiteljem za izvajanje pouka na daljavo z učenci razredne stopnje, ki jih je pripravil Zavod RS za šolstvo.**

Glede preverjanja in ocenjevanja znanja v spremenjenih učnih okoliščinah smo strokovnim delavcem v prilogi 13. 11. 2020 poslali posodobljena **priporočila Zavoda RS za šolstvo**. Pozvali smo, da skupaj s svetovalnimi delavci dodatno pozornost usmerijo v zagotavljanje vključevanja vseh otrok v izobraževanje na daljavo in pri tem posebno pozornost namenijo ranljivim skupinam (priseljencem, otrokom z učnimi in drugimi težavami, Romom, socialno ogroženim, učencem, ki nimajo dostopa do spleta …), da lahko v posebnih okoliščinah omogočimo temeljno pravico do izobraževanja prav vsakemu otroku, učencu in dijaku.

Dne 26. 11. 2020 so bila izdana **Priporočila za izvajanje vzgojno-izobraževalnega procesa v osnovnih šolah, glasbenih šolah in šolah s prilagojenim programom,** ki jih je pripravil Zavod RS za šolstvo. Priporočila se dotikajo petih področij, ki so prednostna ob ponovnem vstopu v šolski prostor: **Preverjanje in ocenjevanje znanja**, **Načrtovanje in izvajanje vzgojno-izobraževalne dejavnosti v 1. VIO, Psihološko sociološki vidik načrtovanja in izvajanja dejavnosti, Pedagoško didaktični vidik**, **Načrtovanje in izvajanje vzgojno-izobraževalne dejavnosti za učence iz ranljivih skupin.**

Poleg tega je bila 26. 11. 2020 poslana okrožnica v zvezi z načinom ocenjevanja srednjim šolam, dijaškim domovom ter organizacijam za izobraževanje odraslih. Zavod RS za šolstvo pripravil **Priporočila za preverjanje in ocenjevanje znanja v srednji šoli v času izvajanja pouka na daljavo.** Kot temeljni pogoji za učinkovito preverjanje in ocenjevanje znanja se poudarja stik z vsemi dijaki. Pomembno je, da učitelji poznajo razmere, v katerih dijaki lahko sodelujejo v procesu izobraževanja na daljavo (tudi dijaki z odločbami, tujci in dijaki z nizkim socialno-ekonomskim statusom). Podpora dijakom, ki **potrebujejo dodatno pomoč** (dijaki z učnimi težavami, tujci …), je ključnega pomena. Individualni pristop in hkrati usklajeno delovanje vseh učiteljev in drugih strokovnih delavcev, ki delajo s takšnim dijakom, lahko pomembno pripomorejo k njegovemu napredku.

Glede na epidemiološke razmere v Sloveniji je Vlada RS v sredo, 20. 1. 2021, sprejela nov Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih (Uradni list RS, št. 9/2021). Nemudoma smo osnovnim in glasbenim šolam poslali okrožnico glede **postopnega odpiranja šol in izvajanja vzgojno-izobraževalnega dela na področju osnovnega in glasbenega šolstva od 26. 1. 2021.** Zavod RS za šolstvo je ob ponovnem vključevanju otrok v izobraževanje na šoli pripravil usmeritve, ki smo jih priložili k okrožnici. Na Zavodu RS za šolstvo so pripravili dva dokumenta: **Priporočila o izzivih izkazovanja in ocenjevanja znanja na raznolike načine** ter **Priporočila za izvajanje vzgojno-izobraževalnega dela v 1. VIO po vrnitvi v šole,** pri čemer je poseben poudarek na vključevanju otrok iz ranljivih skupin. Priporočila dopolnjujejo in nadgrajujejo Priporočila za izvajanje vzgojno-izobraževalnega procesa v osnovnih šolah, glasbenih šolah in šolah s prilagojenim programom z dne 26. 11. 2020. 22. 1. 2021 je bila tudi srednjim šolam in dijaškim domovom poslana okrožnica glede novih določil v Odloku o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih. Z novim Odlokom je po novem dodatno določena izjema, da je vstop v šolske prostore možen tudi za dijake, ki potrebujejo nujno pomoč šolske svetovalne službe in za izvedbo nujnih postopkov, povezanih z nadaljevanjem izobraževanja (ne glede na regijo).

Dne 12. 2. 2021 smo srednjim šolam ob vrnitvi v šolske klopi poslali **okrožnico Zavoda RS za šolstvo v zvezi s podporo pri izvajanju pouka na srednjih šolah.** V okrožnici je poudarjeno, da ponovna vrnitev v šole, ne glede na to, kdaj se bo pouk v živo začel izvajati za posamezne skupine dijakov, ne predstavlja zgolj nadaljevanja pouka v običajnem šolskem okolju, temveč zahteva od učiteljev in drugih strokovnih delavcev premišljen pristop in občutljivost za stiske dijakov. Posebej to velja za dijake zaključnih letnikov, ki jih čaka matura ali zaključni izpit, in za ranljive skupine. Istega dne smo osnovnim in glasbenim šolam poslali **okrožnico Zavoda RS za šolstvo z vsebinskimi usmeritvami in poudarkom o izvajanju vzgojno-izobraževalnega dela po povratku učencev v šolo**, iz katere je razvidno, da je treba posebno pozornost nameniti ustvarjanju razmer za varno in spodbudno učno okolje, še posebej za ranljivejše skupine otrok, učencev in dijakov.

* 1. **Ocenjevanje v osnovni in srednji šoli v obdobju izobraževanja na daljavo**

Sredi aprila smo vzgojno-izobraževalnim ustanovam poslali **Sklep o ukrepih za nemoteno opravljanje vzgojno-izobraževalnega dela v osnovnih šolah v šolskem letu 2019/2020**. S tem sklepom smo določili ukrepe v zvezi z ocenjevanjem znanja, napredovanjem učencev, opravljanjem predmetnih in popravnih izpitov ter nacionalnim preverjanjem znanja. Ob pripravi sklepa nas je vodila misel na izjemne razmere in dobrobit vsakega učenca. Vsebino sklepa podrobneje dopolnjujejo **Priporočila za ocenjevanje znanja v osnovni šoli,** ki jih je pripravil Zavod RS za šolstvo.

**S sklepom so bili določeni ukrepi, ki omogočajo zaključek šolskega leta ne glede na to ali bi se še vrnili v šolske klopi ali pa bi izobraževanja na daljavo potekalo do zaključka pouka v letošnjem šolskem letu.**

Da se bo šolsko končalo ob upoštevanju drugačnosti učnega okolja in različnih pogojev učencev, je s sklepom določeno, da se ocenjevanje znanja učencev v osnovni šoli lahko med izobraževanjem na daljavo izvaja tudi individualno. Pri ocenjevanju učitelj lahko uporablja različne načine ocenjevanja doseženih ciljev oziroma standardov znanja. S sklepom se je znižalo število ocen, ki so potrebne za zaključek šolskega leta, potrebno pa je, da se v drugem ocenjevalnem obdobju znanje pri posameznem predmetu oceni vsaj enkrat (ni nujno, da je to na daljavo, če je učenec oceno v drugem ocenjevalnem obdobju že pridobil). Učenec mora imeti možnost, da negativno pridobljeno oceno do zaključka šolskega leta popravlja še najmanj enkrat. Učenci 7. in 8. razreda lahko opravljajo popravne izpite iz največ treh predmetov, pri čemer imajo na voljo tri izpitne roke. Za učence, ki imajo popravne izpite, šola organizira dopolnilni pouk v obsegu najmanj 10 ur za posamezni predmet.

Nacionalno preverjanje znanja se v 6. in 9. razredu zaradi posebnih razmer ni izvedlo.

Učiteljem se priporoča, da pri določanju zaključne ocene izhajajo iz ocen, pridobljenih do 16. marca letos. Ob tem naj upoštevajo tudi izkazani napredek učenca v obdobju izobraževanja na daljavo in ocene, ki jih je pridobil v času tovrstnega izobraževanja. Načine in oblike ocenjevanja učitelji uskladijo v svojih strokovnih aktivih.

Ministrstvo je pripravilo tudi poseben **Sklep o določitvi rokov za uveljavljanje pravic in izvrševanje obveznosti na področju srednješolskega izobraževanja za šolsko leto 2019/20**. Ocenjevanje v srednjih šolah se izvaja v skladu s Pravilnikom o ocenjevanju v srednjih šolah, le način in orodje sta nekoliko drugačna in prilagojena izobraževanju na daljavo. Srednjim šolam je priporočeno, da spremenijo šolska pravila o ocenjevanju znanja, predvsem z vidika novih razmer in uporabe tehnologije, pri čemer naj sledijo **Navodilom za preverjanje in ocenjevanje znanja v programih gimnazij, srednjega strokovnega, srednjega poklicnega in nižjega poklicnega izobraževanja**. V Navodilih je opredeljeno, da naj učitelji upoštevajo pridobljeno znanje in veščine iz obdobja rednega izvajanja pouka in omejijo število pridobljenih ocen v obliki ocenjevanja znanja na daljavo (zadostuje po ena ocena na dijaka na predmet oziroma strokovni modul).

Izvedbo mature v šolskem letu 2019/20 smo tehtno in skrbno presojali na podlagi več kriterijev in možnih posledic. Odločitev o izvedbi mature je bila sprejeta po nekajkratnem posvetu s strokovno javnostjo, obema državnima maturitetnima komisijama in ravnatelji srednjih šol, pri tem mislimo tako na gimnazije kot strokovne šole.

V zvezi z nemotenim opravljanjem vzgojno-izobraževalnega dela v šolskem letu 2020/21 je bil izdan Sklep o ukrepih za nemoteno opravljanje vzgojno-izobraževalnega dela v osnovnih šolah v šolskem letu 2020/2021, s katerim se določajo ukrepi v zvezi z izvedbo šolskega koledarja in ocenjevanjem znanja učencev. Tako se v skladu s sklepom vzgojno-izobraževalno delo po obveznem predmetniku izvaja v enem ocenjevalnem obdobju, ki traja od 1. 9. 2020 do 24. 6. 2021, razen za učence 9. razreda, za katere traja do 15. 6. 2021. Ocenjevanje znanja se izvaja pred učenci oddelka ali učne skupine, med izobraževanjem na daljavo pa lahko tudi individualno. Pri predmetih, za katere sta s predmetnikom določeni največ dve uri tedensko, se znanje učenca oceni najmanj dvakrat v šolskem letu oziroma najmanj enkrat v šolskem letu, če se tak predmet izvaja po fleksibilnem predmetniku. Pri predmetih, za katere predmetnik določa tri ali več ur tedensko, se znanje učenca oceni najmanj trikrat v šolskem letu. Pri ocenjevanju znanja iz posameznega predmeta učitelj uporablja različne načine ocenjevanja, pri čemer vse ocene ne smejo biti pridobljene le pisno, razen če pri predmetu, za katerega je s predmetnikom določeno manj kot dve uri tedensko in se izvaja po fleksibilnem predmetniku, učenca ni možno oceniti več kot enkrat.

Izdan je bil tudi Sklep o ukrepih za nemoteno opravljanje vzgojno-izobraževalnega dela v **glasbenih šolah v šolskem letu 2020/2021**, s katerim se določajo ukrepi v zvezi z izvedbo šolskega koledarja in ocenjevanjem znanja učencev. S sklepom je določeno, da se vzgojno-izobraževalno delo izvaja v enem ocenjevalnem obdobju, ki traja od 1. 9. 2020 do 24. 6. 2021. Ocenjevanje znanja pri skupinskem pouku se izvaja pred učenci oddelka ali skupine, med izobraževanjem na daljavo pa lahko tudi individualno. Pri nauku o glasbi in solfeggiu se znanje oceni najmanj trikrat v ocenjevalnem obdobju, pri čemer ne smejo biti vse ocene pridobljene na podlagi pisnih izdelkov. Pri pouku inštrumenta in petja se znanje oceni najmanj trikrat v ocenjevalnem obdobju, pri pouku plesa, komorne igre in orkestra pa vsaj dvakrat. V januarskem izpitnem roku v šolskem letu 2020/2021 učenci ne opravljajo letnih izpitov. Letno oceno učencem v tem šolskem letu oblikuje učitelj predmeta.

V zvezi z navedenimi ukrepi za nemoteno opravljanje vzgojno-izobraževalnega dela v tem šolskem letu v osnovnih in glasbenih šolah je Zavod RS za šolstvo pripravil strokovna priporočila in usmeritve.

Dne 26. 11. 2020 je bila poslana okrožnica v zvezi z načinom ocenjevanja srednjim šolam, dijaškim domovom ter organizacijam za izobraževanje odraslih. Ministrica je na podlagi predloga Strokovnega sveta RS za splošno izobraževanje s sklepom št. 600-140/2020/1 z dne 26. 11. 2020 o organizaciji pouka in ocenjevanju znanja dijakov v šolskem letu 2020/21 določila, da se pouk v srednjih šolah v šolskem letu 2020/2021 organizira v enem ocenjevalnem obdobju. Opredelili smo, da naj šole s tem uskladijo šolska pravila ocenjevanja znanja, kot so načini in roki izpolnjevanja obveznosti, določeni z učnim načrtom oziroma katalogom znanja in načrtom ocenjevanja znanja, potrebno število ocen pri posameznem predmetu oziroma strokovnem modulu v posameznem ocenjevalnem obdobju. Prav tako naj učitelji oziroma strokovni aktivi s tem sklepom uskladijo načrte ocenjevanja znanja in dijake seznanijo z roki za ocenjevanje znanja. V okrožnici smo želeli poudariti, da sklep vsebuje tudi določbe v primeru negativne ocene dijaka v ocenjevalnem obdobju in prilagoditve načina ocenjevanja, če znanja dijakov ni mogoče ocenjevati z obveznimi načini ocenjevanja. Prav tako so bile v prilogi okrožnice informacije Zavoda RS za šolstvo in šport in dopis Inšpektorata RS za šolstvo in šport.

V povezavi s sklepom ministrice o enem ocenjevalnem obdobju v tem šolskem letu je Zavod RS za šolstvo pripravil **Priporočila za preverjanje in ocenjevanje znanja v srednji šoli v času izvajanja pouka na daljavo**, s katerimi smo želeli podpreti ravnatelje in učitelje pri izvajanju pouka v šolskem letu 2020/2021.

Dne 26. 1. 2021 smo srednjim šolam in organizacijam za izobraževanje odraslih poslali okrožnico **v zvezi z izvedbo zaključnega izpita in poklicne mature v zimskem izpitnem roku v šolskem letu 2020/2021.**

Kot priloga okrožnici so bila poslana tudi **Priporočila za izvedbo zimskega roka zaključnega izpita 2021 ter Priporočila in dodatna pojasnila za izvedbo poklicne mature 2020 v zimskem izpitnem roku,** ki jih je pripravil CPI**.**

Naj navedemo, da posebno pozornost namenjamo prav dijakom zaključnih letnikov, saj ob koncu izobraževanja opravljajo maturo oziroma zaključni izpit. Zavedamo se tudi, da morajo biti pri tem deležni določenih prilagoditev, saj obe državni komisiji za splošno in poklicno maturo ugotavljata, da imajo kandidati na maturi 2021 zaradi izrednih razmer kot posledice epidemije covida-19 slabše pogoje za pripravo na maturo zaradi zaprtja šol v šolskih letih 2019/2020 in 2020/2021, neizvedenega pouka in izvedbe pouka na daljavo. Zato sta obe državni komisiji že sprejeli določene prilagoditve obeh zrelostnih izpitov, ki so bile predstavljene vsem šolam in dijakom pa tudi javnosti, dokument s konkretnimi prilagoditvami pa je objavljen tudi na spletni strani: <https://www.gov.si/novice/2020-12-18-matura-2021-z-nekaterimi-prilagoditvami/>.

1. **ZAGOTAVLJANJE USTREZNIH ORODIJ ZA TEHNIČNO PODPORO UČITELJEM PRI IZVAJANJU IZOBRAŽEVANJA NA DALJAVO**

Takoj po odločitvi Vlade RS o zaprtju šol smo vzpostavili enotno spletno vstopno točko [www.sio.si](http://www.sio.si) za podporo ravnateljem in učiteljem pri izvajanju izobraževanja na daljavo. Na navedenem spletnem mestu najdejo učitelji in ravnatelji med drugim dostop do različnih spletnih učilnic, e-gradiv, videokonferenc in podobnih orodij, ki jim omogočajo lažjo izvedbo izobraževanja na daljavo. Na tem spletnem mestu se dnevno objavljajo tudi aktualne novice, obvestila, priporočila in usmeritve v zvezi z izobraževanjem na daljavo. Uredniško ekipo sestavljajo predstavniki ministrstva, Zavoda RS za šolstvo, Arnesa, Centra RS za poklicno izobraževanje, Šole za ravnatelje.

Arnes je zaradi povečanja potreb po videokonferenčnih zmogljivostih med krizo zaradi covida-19 vzpostavil tudi novo videokonferenčno storitev [Arnes VID](https://vid.arnes.si/). Vmesnik je za uporabnike prijazen in preprost in za uporabo prijava ni potrebna. Povprečno na storitvi Arnes VID ob delovnikih steče več kot 1.000 videokonferenc, povprečno število unikatnih uporabnikov pa preseže 3.000.

Poleg tega se je na pobudo treh fakultet Univerze v Mariboru: Pedagoške fakultete, Fakultete za naravoslovje in matematiko ter Filozofske fakultete vzpostavila skupna izobraževalna podporna točka [**www.razlagamo.si**](http://www.razlagamo.si/), ki je namenjena medsebojni pomoči pri izobraževanju na daljavo ter nudenju podpore pri komunikaciji in zbiranju gradiv za lažje učenje pri vseh predmetih v osnovnih in srednjih šolah. S pomočjo te podpore, je možna tudi **individualna pomoč, razlaga in sodelovanje otrok s posameznimi bodočimi učitelji.**

Dejstvo je, da učenci in dijaki prihajajo iz različnih družinskih okolij, kjer imajo na voljo različne vire in različna podporna okolja. Poleg tega so razlike med učitelji v digitalnih kompetencah in opremljenosti, ki jo imajo doma.

Izzivov v zvezi z informacijsko usposobljenostjo strokovnih delavcev se zavedamo in smo skladno s tem tudi ukrepali. Tako je bila izobraževanju na daljavo ter uporabi digitalne tehnologije v učnem procesu za šolsko leto 2020/2021 namenjena prečna tema javnega razpisa za izbor in sofinanciranje programov profesionalnega usposabljanja za šolsko leto 2020/2021. Na podlagi omenjenega razpisa je bilo v Katalogu programov nadaljnjega izobraževanja in usposabljanja objavljenih 66 programov. Programi so namenjeni tako pridobivanju znanj za osnovno pridobivanje znanj za didaktičnometodično prilagajanje pouka v novih razmerah, ko ta lahko poteka le še na daljavo, in pri pridobivanju osnovnih pedagoško-psiholoških znanj o sprejemanju informacij in načinu komuniciranja in vodenja pouka na daljavo.

V okviru javnega razpisa za izbor in sofinanciranje programov profesionalnega usposabljanja tudi za naslednje šolsko leto 2021/2022 ministrstvo predvideva prednostno temo, znotraj katere načrtuje sofinancirati programe, prijavljene v okviru javnega razpisa: Raba digitalnih tehnologij v okviru poučevanja, učenja in vrednotenja dosežkov v učnem in študijskem procesu in izobraževanje na daljavo.

Izobraževanju na daljavo, spoznavanju novih tehnologij in spremenjenim načinom izobraževanja je podrejenih tudi večina študijskih srečanj, ki jih z vrtci in šolami izvajajo razvojni in svetovalni zavodi iz 28. člena Zakona o organizaciji in financiranju vzgoje in izobraževanja (predvsem Zavod RS za šolstvo in Center RS za poklicno izobraževanje), z namenom usposobiti strokovne delavce posameznih predmetnih področij. Zavod RS za šolstvo je v letu 2020 v tovrstna izobraževanja vključil več kot 20.000 strokovnih delavcev, tovrstnim izobraževanjem so podrejena tudi vsa izobraževanja Centra RS za poklicno in strokovno izobraževanje, ki se še izvajajo (trenutno je načrtovanih 31 izobraževanj za 1.000 strokovnih delavcev s področja poklicnega in strokovnega izobraževanja).

V skladu z zaznanimi potrebami posameznega kolektiva vrtci in šole izvajajo tudi tematske konference, na katerih se usposabljajo za pridobivanje znanj s tega področja. V šolskem letu 2020/2021 so načrtovane 4 take konference.

Ministrstvo je v okviru sredstev Evropske kohezijske politike prerazporedilo dodatna sredstva na projekt **Krepitev kompetenc strokovnih delavcev na področju vodenja inovativnega vzgojno-izobraževalnega zavoda v obdobju od 2018 do 2022** za usposabljanja z navedenega področja, v katera se predvideva vključitev 9.000 strokovnih sodelavcev. Na podlagi spremenjene odločitve o podpori Službe Vlade RS za razvoj in evropsko kohezijsko politiko za projekt je upravičenec konec avgusta 2020 začel izvajati novo ponudbo usposabljanj. Navedeno se je kljub skrbnemu in odgovornemu načrtovanju izkazalo za izjemno zahteven izziv zaradi dlje časa trajajočih epidemioloških razmer, vedno novih ukrepov za preprečevanje epidemije, močne preobremenjenosti vzgojno-izobraževalnih kolektivov ter s tem povezanih prilagoditev tako načina izvajanja kot zamikanja prvotno predvidenih terminov.

Po podatkih ministrstva je bilo do 23. 11. 2020 v okviru navedenega projekta vključenih več kot 2.000 strokovnih in vodstvenih delavcev s področja vzgoje in izobraževanja v programe profesionalnega usposabljanja za izvajanje vzgojno-izobraževalnih aktivnosti na daljavo. Programi so navedeni po konzorcijih partnerjih:

* Zavod RS za šolstvo: Izobraževanje na daljavo I, II, III, IV ‒ Načrtovanje raznolikih učnih izkušenj za pouk na daljavo, Pridobivanje raznovrstnih dokazov o učenju in znanju pri pouku na daljavo, Podajanje kakovostnih povratnih informacij pri pouku na daljavo, Timsko in sodelovalno učenje na daljavo, Izzivi izobraževanja na daljavo in vloga ravnatelja, Spodbudno učno okolje 1, 2, 3: Dobri odnosi in sodelovanje za večjo zavzetost ‒ tudi na daljavo, Čustveno in socialno učenje ‒ tudi na daljavo, Odnosna kompetenca učitelja in ravnanje pri neželenem vedenju – tudi na daljavo, Različni pristopi pri vzgojno-izobraževalnem delu z učenci s posebnimi potrebami pri izobraževanju na daljavo;
* Center RS za poklicno izobraževanje: Uporaba MS TEAMS-ov za izobraževanje na daljavo in Moodle – ocenjevanje;
* Šola za ravnatelje: XXVI. Strokovno srečanje ravnateljic in ravnateljev vrtcev: kompetence za vodenje v spremenjenih razmerah, XXIX. Strokovno srečanje ravnateljic in ravnateljev osnovnega šolstva: kompetence za vodenje v spremenjenih razmerah;
* Tematika dela na daljavo se obravnava tudi v okviru projekta **Z roko v roki poMOČ**, prav tako financiranega na podlagi Operativnega programa za izvajanje evropske kohezijske politike v obdobju 2014–2020. Do 30. 8. 2020 je konzorcij, katerega poslovodeči je upravičenec Center IRIS, Ljubljana, izvedel programe Delavnice dela na daljavo, Psihologija izoliranosti ali kako premagujemo stiske, stres in negotovost med izolacijo, Poučevanje otrok in mladostnikov s posebnimi potrebami preko videokonferenčnega sistema Zoom, Poučevanje in formativno spremljanje otrok s posebnimi potrebami z orodjem Kahoot, katerih se je udeležilo okoli 160 strokovnih delavcev.

V okviru Programa za okrevanje in odpornost (RRF) ministrstvo od julija 2020 intenzivno pripravlja in usklajuje načrt strukturnih sprememb za obdobje 2021‒2026, s katerim obravnava tudi izzive in prednostne naloge, ki so bile opredeljene za državo v okviru Evropskega semestra. Načrtovana je strukturna reforma Prenova vzgojno-izobraževalnega sistema za digitalni prehod z naložbo Celovita transformacija (trajnost in odpornost) digitalnega izobraževanja v okviru IV. razvojnega stebra Na znanju temelječa družba s ciljem okrepitve odpornosti izobraževalnega sistema, predvsem s krepitvijo kompetenc in znanj za digitalni in zeleni prehod, za hitrejše odzivanje na potrebe gospodarstva ter krepitev prehoda iz izobraževanja na trg dela. Cilj reforme je zvišati stopnjo vključevanja digitalnih spretnosti v učne načrte predvsem osnovnih in srednjih šol, s čimer bo Slovenija napredovala na področju vključevanja digitalnih spretnosti in znanj v izobraževalni učni sistem, krepila odpornost izobraževalnega sistema (tudi v primeru izrednih okoliščin) ter izboljšala usklajenost digitalnih znanj in spretnosti z zahtevami trga dela, s čimer bo omogočen lažji prehod šolajočih na trg dela. Krepili bomo digitalne kompetence šolajočih se posameznikov in pedagoškega osebja in tako zmanjšali vrzel med potrebami trga dela in izobraževanjem, pri čemer bomo izhajali iz Akcijskega načrta za digitalno izobraževanje 2021‒2027. Z naložbo bomo predvsem krepili digitalne kompetence pedagoškega osebja, in posledično šolajočih. Naložba vključuje različne elemente prenove digitalnega izobraževanja, in sicer nadgradnjo nadaljnjega izobraževanja in usposabljanja strokovnih delavcev skladno s prenovo učnih načrtov, novimi pristopi izobraževanja in usposabljanja učiteljev, izvedbo programov profesionalnega usposabljanja strokovnih in vodstvenih delavcev za digitalnost izobraževanja, umestitev osebja za IKT-koordinacijo na vsakem vzgojno-izobraževalnem zavodu s strateškimi, didaktičnimi in tehničnimi računalniškimi znanji za podporo vzgojnemu oziroma izobraževalnemu procesu, vzpostavitev celovitega podpornega ekosistema za trajno in kakovostno digitalno izobraževanje (prenova izobraževanja in usposabljanja izobraževalcev, kakovostna multimedijska in interaktivna e-gradiva, redne evalvacije napredka; vzpostavitev ter delovanje Centra za celovito nacionalno koordinacijo digitalnega izobraževanja na vsebinskem, organizacijskem in finančnem področju po celotni vertikali izobraževanja). Pomemben del ekosistema pa je tudi ves čas delujoča oprema in internet vključno z upravljanjem in vzdrževanjem le-tega, kar je predlagano v okviru komponente Digitalna transformacija izobraževanja, znanosti in športa.

V izobraževanje strokovnih delavcev v vzgoji in izobraževanju je aktivno vključen tudi javni zavod Arnes. Od marca do oktobra 2020 je bilo razvitih 21 spletinarjev, ki si jih je v živo ogledalo 2.000 uporabnikov, posnetke pa 55.000 uporabnikov. Razvitih je bilo tudi 11 daljših spletnih tečajev (4-do 5-tedenski tečaji), ki so imeli 75 ponovitev in se jih je skupno udeležilo 14.000 strokovnih delavcev v vzgoji in izobraževanju. Poleg tega so bile razvite tudi krajše oblike izobraževanja (4‒6 ur), ki so potekale kot delavnice fizični obliki. Arnes je razvil 7 takšnih delavnic, v 494 ponovitvah pa se jih je udeležilo več kot 8.000 udeležencev. Ta izobraževanja bo Arnes izvajal tudi v prihodnje.

1. **SPREMLJANJE ANALIZ IZOBRAŽEVANJA NA DALJAVO**

Izobraževalni sistemi in izobraževalni procesi po svetu so morda pred največjo transformacijo v zadnjih desetletjih. Eden od pomembnih izzivov za vse države po koncu pandemije bo najprej, kratkoročno, kako ublažiti posledice zaprtja šol in prehoda na izobraževanje na daljavo in dolgoročno, kako ustrezno vključiti uspešne elemente izobraževanja na daljavo v nov, reformiran izobraževalni proces, ki bo ustrezal izzivom 21. stoletja.

Mednarodna skupnost je v tem procesu aktivna in prevzema pobudo. Mednarodne organizacije, kot so OECD, IEA, Unesco, so v tem obdobju na področju izobraževanja predstavile številne analize in raziskave, ki služijo kot pomembna opora državam pri oblikovanju učinkovitih, na dokazih temelječih ukrepih in politikah pri spopadanju z novo realnostjo. Tudi Evropska komisija z Akcijskim načrtom za digitalno izobraževanje 2021‒2027 in s pobudo za oblikovanje evropskega izobraževalnega prostora do leta 2025 postavlja (digitalno) preobrazbo izobraževanja v sam temelj prizadevanj za uspešno spopadanje družbe z izzivi sedanjega časa. Z vsemi temi procesi in razvijanjem platform za čezmejno sodelovanje in izmenjavo dobrih praks med učitelji, z nadaljnjim razvojem odprtih izobraževalnih virov ipd. se izobraževalni sistemi posameznih držav bolj kot kadarkoli globalno povezujejo. Tako se v širšem, mednarodnem prostoru postopoma razvija najširši okvir oziroma model reformiranega izobraževalnega procesa v digitalni dobi, znotraj katerega, po načelu subsidiarnosti, posamezne države iščejo svojo pot razvoja.

V pomladnem času zaprtja vzgojno-izobraževalnih ustanov in po njem so bile v nacionalnem in mednarodnem prostoru opravljene določene raziskave in analize učinkov izobraževanja na daljavo na različnih področjih.[[1]](#footnote-1) Ugotovitve kažejo, da učinki tovrstnega izobraževanja ne dosegajo enakih ravni znanja in da se težave nakazujejo pri socialno-čustvenem razvoju. Učenci in dijaki najverjetneje ne dosegajo enakih ravni znanja, kot če bi se pouk izvajal v šoli. Podobne ugotovitve se nakazujejo iz poročil ravnateljev in učiteljev in drugih deležniških skupin v Sloveniji.[[2]](#footnote-2)

Iz mednarodnih raziskav, ki so bile opravljene pred zaprtjem vzgojno-izobraževalnih ustanov, vemo, da slovenski učenci dosegajo na splošno mednarodno primerjalno nadpovprečne rezultate v znanju na različnih področjih.[[3]](#footnote-3) Hkrati so bile tudi v teh raziskavah prepoznane neenakosti med učenci, ki potrebujejo nenehno sistemsko obravnavo in pripravo ukrepov za zmanjševanje (na primer, neenakosti v dosežkih glede na socialno-ekonomsko ozadje, glede na ozadje priseljenca in glede na spol), kar potrjujejo tudi nacionalni viri.[[4]](#footnote-4) Obenem slovenski učenci izkazujejo mednarodno primerjalno nižje ravni motiviranosti za učenje, samoregulacije učenja in občutenje pripadnosti šoli. Pri tem je z vidika učencev druženje s sovrstniki med najpomembnejšimi značilnostmi šole, še posebno za mlajše učence.[[5]](#footnote-5)

O učinkih izobraževanja na daljavo je na podlagi dosedanjih nacionalnih in mednarodnih analiz[[6]](#footnote-6) mogoče postaviti tezo, da nastajajo primanjkljaji v socialno čustvenem in kognitivnem razvoju učencev in dijakov, ki bi lahko imele dolgoročne negativne posledice.[[7]](#footnote-7) Učenci in dijaki niso dosegli takega razvoja, kot bi ga lahko, če bi vzgojno-izobraževalni proces potekal na običajen način v ustanovah. Mednarodni viri navajajo teze, da je upad večji za mlajše učence ter za ranljive skupine, še posebno za učence z učnimi težavami.

Dosedanje raziskave o izobraževanju na daljavo v Sloveniji so bile opravljene na vzorcih učencev, dijakov in učiteljev, za katere metodologija izbiranja sodelujočih ne zagotavlja celostnega pregleda stanja oziroma nacionalne reprezentativnosti za relevantne izbrane ciljne populacije. V nadaljnjem spoprijemanju z izzivi izvajanja izobraževanja na daljavo in oblikovanja sistemskih ukrepov v podporo nadomeščanju pričakovanih primanjkljajev ter obenem oblikovanja strokovnih podlag nadaljnjega razvoja vzgoje in izobraževanja v Sloveniji potrebujemo podlage za boljše razumevanje, kako je izobraževanje na daljavo potekalo, kolikšni so primanjkljaji na področjih kognitivnega in socialno-čustvenega razvoja učencev in dijakov ter kakšni so učinki izobraževanja na daljavo na blagostanje strokovnih delavcev in delavk. Pomembno je pridobiti mnenja strokovnih delavcev, ki bi bili prednostni kompenzacijski ukrepi, še posebno takšni, ki jih lahko uvajamo sistemsko, ko vzgojno-izobraževalni proces poteka v ustanovah.

S predlagano študijo bi želeli prejeti utemeljene informacije in podatke o poteku izobraževanja na daljavo. Na podlagi analize stanja ter identificiranih primanjkljajev na področju znanja in socialno-čustvenega razvoja je treba načrtovati kompenzacijske ukrepe, ki bodo prispevali k odpravi teh primanjkljajev, ki so najverjetneje posledica izobraževanja na daljavo. Dodatno bi morali ukrepi prispevati k intenzivnejšemu zmanjševanju neenakosti v razvoju med učenci, saj se predvideva, da se v času izvajanja izobraževanja na daljavo te neenakosti povečujejo, na primer še posebno za učence iz socialno-ekonomsko manj spodbudnih okolij. Poudarjamo, da bo študija za odločevalce predstavljala pomembno podlago za morebitne vpeljave sistemskih kompenzacijskih ukrepov ter tudi nadaljnji razvoj vzgoje in izobraževanja.

Čeprav se celovita evalvacija načrtuje in bodo prvi predhodni rezultati pridobljeni predvidoma konec avgusta letos, se na MIZŠ zavedamo, da bodo posledice epidemije covida-19 na otroke, učence in dijake v vrtcih, osnovnih in srednjih šolah ter zavodih za vzgojo in izobraževanje otrok s posebnimi potrebami večplastne. Zato smo v okviru Načrta za okrevanje in odpornost že načrtovali kratko in dolgoročne celovito zasnovane kompenzacijske ukrepe za blažitev posledic, torej za okrevanje in razvijanje odpornosti, ki bodo usmerjeni v reševanje kompleksnih pedagoških, psiholoških in socialnih vprašanj.

**SKLEP**

Ministrstvo za izobraževanje, znanost in šport skrbi za razvoj kakovostnega in vse vključujočega izobraževalnega sistema, kar slovenski šolski sistem prav gotovo je. Osnovna zaveza slovenskega vzgojno-izobraževalnega sistema temelji na dejstvu, da je, skladno s slovensko zakonodajo, za vse otroke, učence in dijake, kot tudi za zaposlene, zagotovljeno varno in spodbudno učno okolje.

Zagotavljanje varnega in spodbudnega učnega okolja je eden od ključnih ciljev vzgoje in izobraževanja, ki se tesno povezuje s ciljem doseganja visokih ravni znanja in spretnosti. Šola je za učence in dijake tudi socializacijski prostor, zato je v njem pomembno izpostaviti in spodbujati razvoj socialnih veščin, strpnosti, spoštovanja drugačnosti za omogočanje razvoja in doseganje čim višje ravni ustvarjalnosti.

Razmere, ki so nastale v obdobju, zaznamovanem s covidom‐19, so nas zavezale določenim razvojnim usmeritvam ter potrebnim ukrepom na področju vzgoje in izobraževanja. Omenjeno obdobje je razgalilo precej vidikov, ki v slovenskem izobraževalnem prostoru lahko pomenijo primere dobrih praks, hkrati pa možne elemente izboljšav.

prof. dr. Simona Kustec

MINISTRICA

|  |  |
| --- | --- |
|  |  |

1. Zavod RS za šolstvo: **Analiza izobraževanja na daljavo v času epidemije covid-19 v Sloveniji**, https://www.zrss.si/digitalnaknjiznica/IzobrazevanjeNaDaljavo.

Zavod RS za šolstvo je po prvem spomladanskem izobraževanju na daljavo opravil raziskavo, v kateri so bile zajete tudi ocene učiteljev o uresničevanju in doseganju standardov znanja. Izsledki raziskave kažejo, da so učenci in dijaki ocenili, da je bil pouk na daljavo med epidemijo novega koronavirusa **zahtevnejši** kot pouk v razredu, po drugi strani pa so pouk na daljavo ocenjevali tudi kot **zanimiv in ustvarjalen**. Kot negativne vidike so učenci označili predvsem **pomanjkanje socialnega stika**, tako s sošolci kot z učitelji. Precej jih je tudi pogrešalo razlago učitelja. Tudi **učitelji** so ocenili, da je bilo delo na daljavo zahtevno in stresno, a so **dosegli večino zastavljenih učnih ciljev**. V večji stiski so bili tisti učitelji, ki so imeli občutek, da učencev ne morejo pritegniti k sodelovanju. Največ takih je bilo na predmetni stopnji osnovne šole. Učitelji so bili pri samooceni kakovosti poučevanja samokritični, **60 odstotkov jih presoja, da je njihov pouk na daljavo nekoliko slabši** in **10 odstotkov jih meni, da je občutno slabši od poučevanja v živ**o, saj je poučevanje terjalo popolnoma drugačne pristope kot v živo.

Inštitut RS za socialno varstvo: Življenje otrok v času koronavirusa, <https://public.flourish.studio/story/463626/>.

UL Filozofska fakulteta, Oddelek za andragogiko in pedagogiko: Raziskava med ravnatelji in svetovalnimi delavci, <https://pedagogika-andragogika.ff.uni-lj.si/aktualno-covid-19>.

UL Fakulteta za šport: Športnovzgojni karton, pomen gibanja, http://www.slofit.org/barometer/COVID-19-FITbarometer. [↑](#footnote-ref-1)
2. 210. seja SSSI, november 2020. [↑](#footnote-ref-2)
3. Pedagoški inštitut, mednarodne raziskave, https://www.pei.si/raziskovalna-dejavnost/mednarodne-raziskave/. [↑](#footnote-ref-3)
4. Državni izpitni center, 2017, Za večjo pravičnost šolskega sistema v Sloveniji, <https://www.ric.si/mma/za%20vecjo%20%20pravicnost%20%20solskega%20sistema/2017120508420787/>. [↑](#footnote-ref-4)
5. Pedagoški inštitut, mednarodne raziskave, https://www.pei.si/raziskovalna-dejavnost/mednarodne-raziskave/. [↑](#footnote-ref-5)
6. Kuhfeld, M., in drugi (2020). Projecting the Potential Impact of COVID-19 School Closures on Academic Achievement. Educational Researcher, zvezek 49, št. 8, str. 549–565, DOI: 10.3102/0013189X20965918. [↑](#footnote-ref-6)
7. Hanushek, E. A., in Woessman, L. (2020). The Economic Impacts of Learning Losses. OECD. https://www.oecd.org/education/The-economic-impacts-of-coronavirus-covid-19-learning-losses.pdf [↑](#footnote-ref-7)